text:
今次我哋去到上水鐵路站坐UBS提供的穿梭巴士,唔駛5分鐘就到達香港哥爾夫球會,今年亦設有中環IFC同九龍塘鐵路站穿梭巴士,供入場朋友往來香港哥爾夫球會
今次於十二月舉行(上年係十月真係熱到死),天氣真係好到不得了!
我哋大約2:00去到現場,準備好哂要玩番夠本,今年仲多咗好多嘢玩
我哋行行吓見到一個膠樽造型的回收箱,好得意呀!兩個好奇望到實一實
首先我哋嚟到Information Centre,只要裝咗UBS Engage in Hong Kong個App同authorize埋就可以得到一頂官方帽,今日咁好太陽,戴帽遮一遮就最適合不過
一望無際嘅Golf場景真係好正
比賽進行中,我哋在附近只係睇咗一陣,跟住就急急腳去咗Kids Zone玩
邊行邊感受這個環境,覺得自己好似去咗外國咁!
仲有好多POPS俾我哋拎住嚟影靚相!
然後我哋嚟到Junior Art Hub,今年多咗好多嘢玩,唔單止沙畫DIY同彩繪,今次仲有部單車畫玩,不過實在太多人參與,所以我哋先登記,到4點再番過嚟玩!
然後同上年一樣,有個Golf Zone可以俾小朋友體驗一下打哥爾夫球,分別3種唔同打法
芊芊就冇咩興趣,走咗去玩沙池!
真係識得扭身喎!
最後一個小遊戲就係要將球打入去5尺前面的呼拉圈
算係最難最難玩的一個,每個小朋友打完都要自己去執番個波俾下一個小朋友
唔好以為剩係得Golf玩,吹氣遊樂區點少得...小朋友又可以喺度放吓電
玩到差唔多,喺去Junior Art Hub之前都要醫醫個肚,我哋要咗個四人份量嘅野餐禮籃 Picnic Hamper
呢個野餐禮籃真係超豐呀,全部食物由酒店提供㗎,真材實料冇得頂!我哋拎咗出去後面的大草地慢慢嘆
一望無際嘅大草地,真係超寫意!
兩個一邊食嘢一邊跑嚟跑去,自由自在地周圍玩.
其實小朋友爬嚟爬去跑嚟跑去,從來都唔係錯,只不過係香港居住地方太細,結果造成俾大人日日鬧,甚至整親撞親好危險!你睇吓哥哥跑到草地中心,好似變咗隻蟻咁!
其實望過去更遠嘅地方,真係非常大!但係成個地方得我哋幾個人喺度,好似包咗個場咁,簡直就皇帝級享受!
呢度仲有好多款啤酒飲,真係爽呀!
跟住我哋番到去Junior Art Hub一齊製作沙畫,同埋面部彩繪!沙畫的製作方法,原來只要將預先製作好的圖畫,撕開貼紙再選擇你想要的顏色嘅沙,用匙筆起倒落去上面,沙就會自動黏貼咗喺上面,原來出到嚟個效果都幾靚喎!
仲記得哥哥由細到大都唔鍾意俾人彩繪,直到上年嚟過UBS之後,姐姐幫佢畫咗隻靚靚金魚喺塊面度,又畫過番尋味!所以今年嚟到已經諗定想畫咩...
相反妹妹唔知頭唔知路,第一次彩繪喺塊面上面,佢同人哋講話Spiderman,佢諗住姐姐只係畫喺手(因為上次佢去澳都畫咗兩隻Elsa & Anna喺手度)
點知呢個姐姐好快手咁落咗手喺佢塊面度
實在太利害畫得太似!我唔敢俾太大反應,同埋我拎走咗枱上面塊鏡,因為我驚芊芊見到自己個樣就唔肯再俾姐姐畫
最後畫完佢自己照鏡望到都有D怕醜但係又有D開心,估唔到佢第一次彩繪就咁夠膽
跟住哥哥就走咗去玩另外一樣嘢「單車繪畫」,個原理就係唧少少顏色落去單車前面個盤度,跟住坐上單車準備踩,每踩一下前面個轉盤就會高速旋轉,D顏色就會周圍咁飛,最後做成一張藝術畫
估唔到佢哋兩個揀嘅顏色都係一樣!
係「白兵」呀!不過唔講以為係熊貓Hahaha
白兵同Spiderman一齊嚟張世紀大合照先
今次球賽唔單止有親子區,仲有Band表演,我哋都喺度欣賞咗一陣
超輕鬆的表演!唱嘅聽嘅都一樣咁Relax
大家都好隨意坐喺草地上面,有D拎住杯啤酒邊吹水邊聽歌
總結今次旅程真係玩得好開心,地方超大,人又唔多!又可以當野餐活動,決定每年都要嚟!
番到屋企,發現跟野餐禮籃的幾個哥爾夫球,原來係白朱古力嚟㗎!嚇咗一跳,一心都以為係玩具紀念品...多謝UBS
3626 8604
搜尋
近期文章
文章分類
舊文重溫
- 2022
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


c: text/html

text:
2011年7月31日星期日
猶太麵包配蜜糖藍莓忌廉芝士醬 Bagel with Honey & Blueberry Cream Cheese
豆腐忌廉芝士 Tofu Cream Cheese
食譜當中有一個叫做豆腐忌廉芝士,係用豆腐嚟仿製 cream cheese,作者話喺美國一啲專賣 bagel 嘅餐廳都會有齊 "真,假" 兩種 cream cheese 俾客人選擇,而豆腐 cream cheese 亦都頗受歡迎,因為比起真正 cream cheese 健康得多.至於一向唔鍾意食奶類製品嘅我,當然對此好有興趣啦!
呢個豆腐 cream cheese 做法非常簡單,主要材料就只係得豆腐同檸檬汁,之後就可以基於呢個基本嘅豆腐 cream cheese 再加入不同材料,做出不同口味.
薑蔥魚肉腐皮卷
禮拜二出去探伯伯同伯娘時,又試順便去埋「樹記」買嘢,今次買咗鮮腐皮,乾腐皮同枝竹.
今次我醒目喇,問清楚嗰位叔叔點樣保存呢啲豆類製品,佢教我:鮮腐皮放冰格,枝竹就千祈唔好放入櫃,一定要掛起佢,個膠袋仲要唔好紮埋口,要疏氣先至唔會發霉;乾腐皮就放入雪櫃,一個禮拜內食咗佢.完全收到哂喇,希望唔好都係照樣發霉啦,發過霉嘅豆類製品真係炆極都唔腍,煮極都唔爛!
塊乾腐皮咁唔擺得,今晚就即刻用佢嚟整腐皮卷先!
材料:
乾腐皮 2 張
鯪魚肉 半斤
薑
蔥
醃料:
鹽
糖
生抽
紹酒
胡椒粉
調味料:
糖
紹酒
魚露
粟粉
- 薑洗淨切絲;蔥洗乾淨後部份切成蔥花,其餘切段;鯪魚肉用醃料醃好,拌入蔥花.
- 腐皮用濕布抹乾淨,之後切去四周圓邊,再每張剪開 4份.
- 將鯪魚肉平均分成 8份,分別放上腐皮上,包好後用水搽一搽收口位置.
- 腐皮卷收口向下排放碟上,隔水蒸 10 分鐘至熟.
- 另起油鑊,爆香薑蔥,灒酒,之後加入糖同魚露調味.
- 最後用粟粉水埋薄芡,將芡汁淋上腐皮卷上即成.
蒸好之後腐皮變得通透,見到哂裡面啲魚肉,賣相好靚呢!
原本平平無奇嘅魚肉腐皮卷,淋上薑蔥芡汁後,
完全係另一種風味.
Notes:
- 蒸好嘅腐皮卷會有少少黐碟情況出現,可以預先喺碟上薄薄抹一層油.
- 如果鍾意的話,蒸好嘅腐皮卷可以再煎番香脆嚟食.
- 修煎出嚟嘅腐皮邊可以用嚟煲腐竹糖水.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
2011年7月30日星期六
自家製檸檬醬 Homemade Lemon Curd
原來自己整檸檬醬都唔太難,材料簡單,做法容易,鍾意橘類水果嘅我當然要試整啦!不過,除咗檸檬之外,牛油佔嘅比例都唔少,如果我頂唔順的話 ……… 唔緊要,一於將牛油份量縮減,都係接受唔到的話,呢樽醬一定會有人承受嘅!!
2011年7月26日星期二
豉椒味菜蜆肉炒河
係咪見到個標題覺得好出奇呢,居然用蜆肉炒河粉?
事緣係咁嘅,一心打算整鮮魷炒河,點知行勻成個街市都無魷魚賣,得一千零一檔有,但係佢啲魷魚勁靚囉,又大隻又新鮮,我驚秤完之後佢話要收我幾十蚊,唔通到時嫌貴唔要咩!咁咪轉身走入「大昌」睇吓有無急凍魷魚啦,點知都係無,咁見到有急凍蜆肉喎,咪順手攞包囉!
材料:
急凍蜆肉
鹹酸菜
青椒
洋蔥
河粉
紅椒乾
蒜茸
調味料:
鹽
糖
生抽
紹酒
蒜茸豆豉醬
粟粉
麻油
- 蜆肉解凍,洗淨後汆水;鹹酸菜洗淨,切件,用清水浸 10 分鐘,瀝乾後加糖醃
好.
- 青椒洗乾淨後去蒂去瓤,之後切細件;洋蔥去衣,沖洗後切細件.
- 河粉預先用手鬆散開;紅椒乾洗淨切碎.
- 燒熱油,落河粉兜炒,加鹽,糖及生抽調味,兜勻後盛起.
- 再燒熱油,除蜆肉外,將其餘材料全部落鑊爆炒,灒酒.
- 加入豆豉醬及糖,兜勻,用粟粉開水埋芡,之後加入蜆肉煮至滾.
- 熄火後灑上麻油兜勻,將材料舀上河粉上即成.
賣相都唔差 o架!
味道?當然正啦,惹味又醒胃呀!
星期六大暑嗰日因為有隔夜湯飲,所以無買到去濕料煲冬瓜水,
咁今晚就用扁豆,赤小豆嚟煲冬瓜甜粥去濕補數啦!
Notes:
- 蜆肉切勿汆水太耐,否則會將所有鮮味溶於水內,肉質亦會變得太韌.
- 鹹酸菜用清水浸過後可減低鹹味.
亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
全麥豆渣饅頭
農曆新年過後我都無去探過伯伯同伯娘喇,所以我約好咗聽日會上去探佢哋.
自從我開始識得整嘢食之後,每次我都會整啲嘢拎過去俾佢哋試吓,不過始終老人家對西點都唔係太好,記得伯娘曾經問過我攞饅頭食譜叫工人試整,而我自己又好耐都無整饅頭,好,就決定整饅頭啦!不過今次我試咗用老麵嚟整,睇吓成品質地會唔會比直接法有改善,而且仲加咗全麥粉同豆渣一齊整 o添!
老麵
材料:
低筋麵粉 32 克
高筋麵粉 32 克
糖 6 克
即用酵母 1 克
泡打粉 1 克
水 約 28 毫升
- 將所有材料混合搓成麵糰.
- 麵糰滾圓後捏緊收口,放入已灑粉嘅兜內發酵 3 個鐘或以上即可.
主麵糰
材料:
低筋麵粉 100 克
高筋麵粉 100 克
全麥粉 30 克
老麵 100 克
豆渣 30 克
糖 20 克
鹽 1.5 克
水 約 100 毫升
- 老麵預先切細件;其餘材料攪拌均勻.
- 老麵與粉料混合搓成光滑麵糰.
- 麵糰滾圓後放入已灑粉嘅兜內發酵 15 分鐘.
- 用擀麵棍將麵糰擀薄,之後捲成長條形.
- 麵糰平均切開成細麵糰,每個重 30 克,鬆弛 15 分鐘.
- 將麵糰放上已墊牛油紙嘅蒸籠內,隔水蒸 8 - 10 分鐘至熟.
用老麵整真係軟熟好多,不過唔知係咪因為落咗豆渣嘅關係,
入口有少少黏.
又試偷懶,無準確咁量好細麵糰重量,所以大細不一!
Notes: - 如果無全麥粉的話,可用 15 克高筋麵粉加 15 克低筋麵粉代替,亦可直接用 30 克 - 製作老麵亦可將麵糰直接放入雪櫃慢發酵 3 - 5 日,發酵好嘅老麵可以放上冰格儲 - 唔想用老麵整的話,可用直接法製作,食譜請參考《 饅頭 》.
- 如果有中筋麵粉的話,可直接用相同份量取代高,低筋麵粉.
中筋麵粉.
存,到用時預早解凍即可.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
- 如果無全麥粉的話,可用 15 克高筋麵粉加 15 克低筋麵粉代替,亦可直接用 30 克
- 製作老麵亦可將麵糰直接放入雪櫃慢發酵 3 - 5 日,發酵好嘅老麵可以放上冰格儲
- 唔想用老麵整的話,可用直接法製作,食譜請參考《 饅頭 》.
2011年7月25日星期一
紅豆糯米卷
每次喺屯門一間齋舖食嘢時,我都會點豆沙糯米卷嚟食,好鍾意佢嗰種香甜軟糯嘅口感同味道.但其實自己整應該唔會太難,一於試試吧!順便可以清埋盒紅豆餡.
材料:
糯米粉 100 克
澄麵 2 湯匙
糖 30 克
水 180 毫升
紅豆餡 約 100 克
椰絲 適量
- 將麵粉,澄麵,糖同水放入大碗內拌勻.
- 將粉漿倒入已墊牛油紙嘅長形盤內,隔水蒸 10 分鐘,拎出放涼備用.
- 將紅豆餡均勻塗抹喺糯米皮上,之後捲起,再灑上適量椰絲,即可切件享用.
飯後一杯鐵觀音加甜品,好滿足!
低估咗個盤嘅厚度,攪到個糯米皮太厚,難捲之餘又唔靚仔,
下次同等份量分兩次蒸就應該啱啱好喇!
Notes:
- 糯米粉內加入澄麵,可以令到蒸好嘅糯米皮較為挺身之餘,又可增加透明感.
- 紅豆餡可用現成品,亦可用中式豆沙代替.
- 捲糯米皮時幾得戴上即棄膠手套,因為非常黐手.
- 切件時,可先用保鮮紙包住把刀先切,咁就可以避免黐刀. 你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
2011年7月24日星期日
雙重粟米鬆餅 Double Corn Muffin
最近搵到個 muffin 食譜幾得意,係用罐頭忌廉粟米蓉嚟整,不過就唔知味道係甜定鹹.見做法簡單,又喺好奇心嘅驅使下,今日就試整咗喇!
材料:
低筋麵粉 200 克
粟米粉 100 克
泡打粉 1 茶匙
梳打粉 1/4 茶匙
鹽 1/4 茶匙
黑椒粉 少許
糖 2 湯匙
橄欖油 50 毫升
粟米蓉 300 克
雞蛋 2 隻
馬蘇里拉芝士 適量
- 所有粉類過篩 3 次後,將黑椒粉,鹽同糖加入均勻混合,備用.
- 雞蛋拂打成蛋液,將油同粟米蓉加入拌勻.
- 將粟米蛋液倒入粉類材料中,用膠刮快手拌勻.
- 將麵糊倒入紙模內,灑上適量芝士碎.
- 放入已預熱至 180 °C 嘅焗爐內焗約 20 - 25 分鐘至熟.
以上材料份量可做中 size 鬆餅 12 個.
食譜係出自劉明燕嘅《 Homemade 特級甜品 1 》.
都唔識得形容呢個 muffin 係鹹定甜,甜中帶鹹,鹹中又帶甜!
成日都覺得用液體油整嘅 muffin 始終唔及用牛油霜整嘅 muffin 咁鬆身,
唔知定係今次我又偷懶無用電動打蛋器攪拌麵糊而出事呢!?
Notes:
- 原食譜係用自發粉及粟米油 60 毫升.
- 攪拌麵糊時一定要輕手及快手,以免因攪拌過度而產生筋性,影響成品唔夠鬆軟.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
2011年7月18日星期一
紅咖喱雞薄餅 Red Curry Chicken Pizza
又係清貨時間,用埋放喺冰格樽紅咖喱醬,不過又唔想就咁用嚟煮餸咁普通,一於攪攪新意思,用佢嚟整 pizza.
麵糰材料:
高筋麵粉 195 克
水 105 克
即用酵母 2 克
糖 10 克
鹽 2 克
橄欖油 10 克
粟米粉 適量
餡料:
雞扒 1 塊
金不換 適量
紅咖喱醬 適量
粟粉 少許
Mozzerella 芝士 適量
醃料:
鹽
糖
紹酒
胡椒粉
- 除橄欖油同粟米粉外,將所有麵糰材料混合搓至起筋,之後加入橄欖油搓成麵糰. - 枱面灑上乾粉,將麵糰放上,繼續搓揉及摔打成光滑麵糰. - 將麵糰滾圓,放入已灑粉嘅兜內,冚好保鮮紙,發酵 40 分鐘. - 雞扒洗乾淨,去皮,切去多餘脂肪後切粒,用醃料醃好;金不換洗乾淨,備用. - 將麵糰排氣,之後再次滾圓,同樣放入兜內並冚好保鮮紙,鬆弛 20 分鐘. - 燒熱油,爆香咖喱醬,之後加入雞肉略炒至五成熟,盛起. - 咖喱醬留煲內,加入小量水煮開,之後加入粟粉水煮至濃稠. - 麵糰再次排氣,並用擀麵棍擀薄成圓形麵皮. - 雙手拎起麵皮,一邊轉動,一邊將麵皮拉闊,擴大. - 將麵皮放上已掃油及灑上粟米粉嘅烤盤上,然後用手將麵皮向烤盤四周推開. - 喺麵皮最外圍約 1 厘米闊位置掃上橄欖油. - 將咖喱醬放上麵皮中間,然後用匙羹以劃圓圈方式將咖喱醬搽勻.
- 枱面灑上乾粉,將麵糰放上,繼續搓揉及摔打成光滑麵糰.
- 將麵糰滾圓,放入已灑粉嘅兜內,冚好保鮮紙,發酵 40 分鐘.
- 雞扒洗乾淨,去皮,切去多餘脂肪後切粒,用醃料醃好;金不換洗乾淨,備用.
- 將麵糰排氣,之後再次滾圓,同樣放入兜內並冚好保鮮紙,鬆弛 20 分鐘.
- 燒熱油,爆香咖喱醬,之後加入雞肉略炒至五成熟,盛起.
- 咖喱醬留煲內,加入小量水煮開,之後加入粟粉水煮至濃稠.
- 麵糰再次排氣,並用擀麵棍擀薄成圓形麵皮.
- 雙手拎起麵皮,一邊轉動,一邊將麵皮拉闊,擴大.
- 將麵皮放上已掃油及灑上粟米粉嘅烤盤上,然後用手將麵皮向烤盤四周推開.
- 喺麵皮最外圍約 1 厘米闊位置掃上橄欖油.
- 將咖喱醬放上麵皮中間,然後用匙羹以劃圓圈方式將咖喱醬搽勻.
- 放上部份芝士,之後放上其餘餡料,最後再次灑上芝士.
- 將烤盤放入已預熱至 200 °C 嘅焗爐內焗 15 - 20 分鐘即成.
以上材料份量可做直徑 10 吋薄餅一個.
辣辣哋嘅紅咖喱,再加上金不換獨有嘅香氣,
營造出一個東南亞風味 pizza.
食完又辣又濃味嘅 pizza,食番碗冰涼嘅西米綠豆沙,爽呀!!
Notes:
- 於烤盤上灑上粟米粉,除可做到防黏之外,亦可令到批底更加香脆.
- 麵皮邊緣掃油,可以令到薄餅邊香脆,所以切勿將紅咖喱醬搽埋上去.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
印尼沙律配黃薑飯
2011年7月17日星期日
杏仁咖啡曲奇 Almond Coffee Cookie
心血來潮,近排突然好想食咖啡曲奇,今日晏晝等緊麵包發酵時就整咗杏仁咖啡曲奇.
材料: - 杏仁條 放入焗爐內用 140 °C 焗 10 分鐘至顏色金黃及香味出. - 麵粉同可可粉過篩 3 次;咖啡粉用少量熱水溶解. - 固體菜油加入糖霜及鹽,用電動打蛋器打成忌廉狀後,將咖啡溶液逐少加入混合. - 篩入粉類拌勻,加入杏仁條,輕手搓成麵糰. - 將麵糰搓成長條形,用牛油紙包好,放入冰格雪約 1 個鐘至硬身. - 將雪硬麵糰拎出,切成每片厚約 1/2 厘米嘅薄片,放上已鋪牛油紙嘅烤盤上. - 放入已預熱至 190 °C 嘅焗爐內焗約 12 - 15 分鐘至熟. - 出爐後曲奇直接於烤盤上攤凍即可. 以上材料份量可做 6 厘米 X 6 厘米曲奇約 15 塊. 呢個曲奇同之前整嘅咖啡腰果曲奇其實同出一徹,不過今次做法就改成 今次用咗 「UCC 117」咖啡粉嚟整曲奇,咖啡味非常香濃. Notes: - 用固體菜油代替牛油整曲奇,成品會比較鬆脆,但就少咗牛油香味. - 搓麵糰時,若發覺麵糰太乾而難以成糰,可酌量加入水份搓勻. 你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
杏仁條 50 克
低筋麵粉 200 克
可可粉 5 克
即溶咖啡粉 10 克
固體菜油 100 克
糖霜 85 克
鹽 少許
將咖啡溶液加入糖油混合物內,方便過直接篩入粉內,而且因為
用熱水預先開成溶液,咖啡味更加出.
- 盡量以最少嘅熱水將咖啡粉溶解,否則麵糰會因水份過多而難以搓成形.
- 杏仁條 放入焗爐內用 140 °C 焗 10 分鐘至顏色金黃及香味出.
- 麵粉同可可粉過篩 3 次;咖啡粉用少量熱水溶解.
- 固體菜油加入糖霜及鹽,用電動打蛋器打成忌廉狀後,將咖啡溶液逐少加入混合.
- 篩入粉類拌勻,加入杏仁條,輕手搓成麵糰.
- 將麵糰搓成長條形,用牛油紙包好,放入冰格雪約 1 個鐘至硬身.
- 將雪硬麵糰拎出,切成每片厚約 1/2 厘米嘅薄片,放上已鋪牛油紙嘅烤盤上.
- 放入已預熱至 190 °C 嘅焗爐內焗約 12 - 15 分鐘至熟.
- 出爐後曲奇直接於烤盤上攤凍即可.
以上材料份量可做 6 厘米 X 6 厘米曲奇約 15 塊.
呢個曲奇同之前整嘅咖啡腰果曲奇其實同出一徹,不過今次做法就改成
今次用咗 「UCC 117」咖啡粉嚟整曲奇,咖啡味非常香濃.
Notes:
- 用固體菜油代替牛油整曲奇,成品會比較鬆脆,但就少咗牛油香味.
- 搓麵糰時,若發覺麵糰太乾而難以成糰,可酌量加入水份搓勻.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
糖醋排骨
早前喺 Louisa 屋企整過幾次無錫排骨,突然間諗起原來好耐無整糖醋排骨喇,對上一次整已經係 09 年年尾嘅事.本來早排已經想整 o架喇,但係屋企樽鎮江醋用剩好少,肯定唔夠用,就連之前包餃子食時,啲醋都唔夠用,後尾都係用住日式柚子醋頂住先咋,但查實柚子醋只係加入橘子類果汁嘅醬油咋!
早一,兩個星期,Winnie 話想整擔擔麵,但係又唔想為咗用得嗰少少就走去買成支鎮江醋,咁我就同佢講,叫佢幫我買咗之後自己倒起 1/3 嚟用囉,咁就真係一家便宜兩家著喇!皆因喺佢屋企附近間糧油雜貨批發店買嘢真係平好多,所以我每次買嘢之前都必定會叫佢去格價先,一支鎮江醋可以買平過超市幾蚊,雖然只係幾蚊雞,但計番個 percentage 就差距好大喇,差唔多平 25%,因為佢係一間批發之餘,又唔駛好似超市咁要俾上架費嘛!
上次整糖醋排骨係用一字排,今次我就用腩排整,啖啖肉呢!
有過煮無錫排骨嘅經驗,知道落多啲紹酒,煮出嚟嘅排骨會特別香,
所以今次我用少咗水,加多咗紹酒,果然香味比上次濃好多!
咪睇見呢度細細碗,查實已經買咗差唔多 $40 腩排 o架喇!
唉,真係百物騰貴呀!
諗番起第一次整糖醋排骨時,我就深深咁體會到煮餸同整包餅蛋糕好唔同.整包餅蛋糕一定要有準確嘅材料份量比例,跟足方法做,否則好易失敗;相反,煮餸就唔好盡信食譜,因為就算唔跟食譜去做都唔會失敗,最多都係唔好味.第一次整糖醋排骨時就跟足食譜調味料份量去整,煮完出嚟簡直可以話係難食,問題未必出係個食譜度,而係可能各人口味唔同,食譜個調味份量未必會啱自己.
煮餸時最好就係一邊煮,一邊試味,調出最適合自己嘅味道.所以你哋會發覺,我同大家分享嘅包餅蛋糕食譜,一定會法清楚列明材料份量,但餸菜食譜我就只會列出材料及調味料,唔會寫明份量,因為希望大家可以依自己口味調配出最啱心水嘅味道.
想要食譜嘅朋友就參考番《糖醋排骨菜飯》嗰篇 blog 啦!

robotstxt: allowed

filter: keep


text:
#ParentLicenses1698
因為我父母認為老咗先會病,無買保險呢個習慣,佢哋只有「病咗咪靠政府」呢啲概念;而我自知自己能力有限,我都係連保險都無咩買過
講到自己,自問自己係從來無諗過會病,無諗過會連續生兩個小朋友,但其實已經係一個自第二個小朋友出世後診斷出癌症,而且發現癌症已經擴散達第四期嘅未婚女性
我另一半從來都無諗過同我結婚,甚至到我懷孕,佢都無同我父母認真許下過任何承諾,只係問過需唔需要俾下禮金,就為咗個小朋友出世紙要跟佢姓.最後無俾到禮金,因為我屋企係希望佢將錢用落小朋友度.佢已經開聲表明唔認為一紙婚書可以證明永恆,我第二胎懷孕後期,佢仲親口喺街度講我唔係佢心目中理想對象
懷孕前,我哋相識咗兩年多,雙方都經歷過失戀而互相扶持過.佢屋企人一直都催佢成家立室,因此我哋突然由知己變成情侶,再同一年做埋父母,看似幸福,其實當中磨擦,爭執真係數之不盡
我覺得坐月都喊足30日嘅我係一位失敗母親,因為疫情關係,加上我生完後需要做化療,孕婦情緒起伏好大,抱歉我的兩個小朋友連滿月酒都唔可以擺到,希望你哋將來原諒媽咪
準父親可以不聞不問,有陣時問多兩句,佢會一句覆埋嚟:「小姐我都要返工㗎!」或者係「你直接話我知你想點,唔好要我估啦!」但以前我哋其實日日講電話,大家轉咗工變咗send短訊,可能工作全日我唔搵佢,佢唔會主動打俾我,都唔好講關心同問侯
懷孕期間仲要分開住,準爸爸話:「唔識照顧你,你都係留喺你媽咪度啦」
恨到佢咁啱過嚟陪我,我想食嘢,佢又會同我講:「你咁怕肥,買返嚟你又唔食,早啲休息啦,聽日仲要返工」
其實每一次爭執真係唔係故意專登等人去氹,去錫,但係認真想問下各位孕婦,真係可以不聞不問,而自己可以開開心心每一日過日子?至少我唔得
我對父母選擇報喜不報憂,即使佢唔會返我娘家食飯做節都好,我都會做足準備當佢送嘅;而佢屋企做節食飯,我唔敢亂買嘢上去,因為試過幾次佢哋唔用擺喺度鋪塵.我屋企人比較傳統,我媽成日話:「將就下,而家先走?如果而家先自己一個人,將來會好慘」
但我已經受不了準爸爸每次爭吵都叫佢屋企人代佢做傳聲筒,但最後我選擇唔提出,我連佢加班都要靠佢屋企人通知,仲要補一句:「佢無同你講咩?」
我喺佢收工時間仲要預埋佢唔接電話,試過早咗打,佢會話有老闆喺度講電話就cut線或者miss call,我無勇氣奪命追魂call,因為肯定之後有說話聽
我唔知道自己點樣捱過呢3年,大家都不停埋怨大家,唔理大家感受.零包容同計較的生活真係人生第一次,現在諗返起過去總總,我捱過咗化療,亦都自己入院做手術,自己出院,辛苦工人幫忙照顧兩個咁細的小朋友
我好想多謝我的工人姐姐,多謝你不嫌棄,當我失禁大小二便,你仍然扶住我走路.雖唔識睇中文字,但都願意為我食唔落嘢去買我鍾意的嘢俾我食.原來揀男朋友眼光唔好唔緊要,請到一個好的姐姐,又肯幫我照顧兩個初生,仲肯喺我病嗰陣不離不棄,多謝妳.所以我離開第一時間係諗點樣可以帶埋姐姐走,驚姐姐俾佢屋企勞役又唔俾休息
最後我想多謝小朋友爸爸,多謝你用一句「我要返工」「我要做嘢」,多謝你每次爭吵後都搵你屋企人同我講數,更多謝我朋友幫我全程聽佢哋講數,保障我唔需要再面對佢哋全家收留,支持同幫忙,感激當我提出離開的時候,你哋討論各留一個,或者諗埋打官司的勝算率,當晚只要求爭取最多最長的探望機會
總總事情令我下定決心,安心搬走,再重新努力搵錢養小朋友,成立教育基金,去買保險.亦都多謝你同你屋企人過去一年,每一次都淨係講漂亮說話,但沒有實行過任何行動,驅使我幫小朋友儲起啲錢(最少5位數中位,可能太少錢買唔到啲咩,市面平有平買嘅,幾十蚊到幾百蚊都有)喺佢哋自己戶口,但我唔會拎去買保險,教育基金或者其他保障小朋友的事
各位有小朋友的媽媽,唔知你哋會唔會同我一樣,我唔建議一對感情好的小朋友分開,我會深思熟慮去諗點樣做對小朋友係最好,可以為對小朋友付出啲咩嘢,而唔係問咗可以拎啲咩嘢先,我要搵多啲錢平衡開支
多謝你一家人令我決心發奮圖強,努力賺錢工作,投資,做生意,希望呢個post出的時候我同工人姐姐加對小朋友有一個好嘅新開始,同埋已經習慣新環境,期望小朋友健康平安就足夠
每次都話我小事化大,話我唱衰佢,我決定post上嚟睇下我係咪真係太衰.錢方面,由懷孕到小朋友的頭一年成長都係自費的單親媽媽,連癌症治療都係自己獨力支付.我拎過你哋屋企家族的錢,想我好似抬唔起頭做人,但明明係你自己開聲要我袋,因為你良心過意唔去,話叫我養病俾我旁身,我唔夠半年已經全數連本帶利入返你戶口!
我本身都打算退還所有佢送俾我的東西,包括佢話佢有份俾錢嘅戒指之類,但相識到而家5年時間,我收嘅禮物5隻手指數得晒,我都唔知點可以點還,生日收零食包應該過晒期或者都食咗,係咪應該要買返全新歸還?
打出嚟就係為咗喺將來我小朋友自己識睇的時候,佢哋會去自己理解分析,希望將來對小朋友睇到後會支持我今日呢個決定!
圖片來源@MV – 趙頌茹《 發奮 》
文章來源@couple.murmur授權轉載


text:
(效率之鬼)我要做時間管理大師!
唔知大家會唔會明明唔係好多野做,但係啲時間又唔知用哂去邊?到你一有好多野做,又好似做極都做唔完咁?要解決哩個問題,方法只有一個,就係成為時間管理大師!今日就等大師...唔係..等小編我過大家兩招,將你嘅問題一一K.O.!
1/ 行程表IS A MUST
小編有一個習慣,就係每次一交更或者收到Assignment deadline嘅時候都會嗱嗱聲Mark落本schedule到!因為咁樣你就可以將你要做嘅嘢一目了然,到有人約你嘅時候,你就可以諗下你份功課夠唔夠時間做或者睇下會唔會撞左翻工時間.如果你嫌Schedule book太阻埞,依加有好多手機app 都好方便mark schedule㗎.
2/ 拒絕拖延
當你Set好個日要做啲咩,你千祈千祈千祈唔好拖到第二日先做!可能你會諗,「哦!個份功課好快做完姐,今日好攰,不如聽日先做啦!」 就係咁,你就跌落左一個無底深淵,惡性復環,點解?因為第二日你又會同自己講翻同一句野,學呀媽話齋,明日復明日,明日何其多呀?唔想日日諗住自己啲功課債,不如快快脆脆搞掂佢!好過去到最後一日先嚟做,結果因為好趕,無哂啲質素咁!
3/ 分清做事先後次序
理論相信大家聽唔少啦,先做最重要同最迫切嘅事,但實際你係咪真係跟哩個方法先?以小編所知,大部分人都會因為抗拒困難而複雜嘅Task,所以先做簡單嘅Task.但有時個啲簡單嘅Task又未有咁趕急,所以最後好似唔夠時間做又難又迫切啲Task!嚟,跟小編講一次「先苦後甜」!捱過去就見到終點㗎啦!
4/ 搵啱方法做事
唔係喎小編!我又有mark schedule啦,又有set好邊日做野啦,又有分清做事嘅先後次序!點解啲野成日又都好似做唔切咁嘅,係咪我做得太慢啦?其實可能並唔係能力問題,而係因為你未搵啱方法.例如溫書咁,點解有啲人用半個鐘就可以溫完一個Chapter,而你可能要兩至三個鐘先溫完呢?會唔會係因為你上堂個時無咩點drop notes所以要用多啲時間理解啲內容?或者你唔知點先溫得入腦所以要抄好多次先記得呢?以上所講嘅情況都好大機會因為你未掌握到溫書技巧!同一道理,做其他Task個陣都可能搵唔啱方法,所以先做得慢.想事半功倍,記得開始之前搵啱自己嘅方法!
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
去到目的地只見一片花海,非常靚靚!
農莊入口的卡板車接待處好有特色,原來係農莊負責人樹根哥自己一手一腳親力親為製造.
我先睇吓入場收費,原來只係$30一位!俾多廿蚊仲可以參加埋一個魚菜共生嘅導賞團,時間分別每兩個鐘一場,每場大約半個鐘頭,全日總共有4段
我哋當時入到大約2點,所以我哋放低包包準備跟樹根哥去導賞
入口兩旁種滿色彩繽紛嘅花海,有一串紅,同埋紫色一串串的鼠尾草(大家起初都以為係薰衣草)
門上仲寫上各新界的士電話方便大家離開時Call的(大家留意番最高那個是紅的,因為我試過^.^,已經叫職員幫手刪去)
同埋有少量簡單玩具可以買嚟玩
成功!
全部都利用棄置嘅卡板製造
每一個悠憩區都充滿特色
跟住樹根哥我哋去到溫室,開始我哋嘅導賞團!
全個溫室都係採用層叠式種植,由台灣引入嘅「玉女蕃茄」,經過樹根哥少少改良,令呢個層叠式種植更有效去控制泥土嘅溫度,令結出嘅果實更靚!
用夾夾住呢個就係我細細個學嘅接枝法啦!
樹根哥冇因為小朋友年紀少就求求其其講就算,仍然十分認真為我哋解釋同講解!
之後去到隔離溫室,全部都係菜!今次係用咗離地式種植,因為樹根哥話有一種害蟲係可以跳上一米高嘅地方,所以先會用呢種方法!
然後我哋都一齊去親身體驗一下將菜苗插進泥土
樹根哥抱起芊芊上去泥土,教佢點樣將菜苗插入泥土
原來泥土極之鬆軟,一摸落去手感真係超舒服
參觀完溫室,我哋先去洗洗手!呢個裝置真係好過癮,吸引到小朋友都要爭住洗手
去到戲肉啦! 樹根哥帶我哋入咗去一個大房間,就係魚菜共生系統空間,一入門口見到前面對住的大魚缸,玻璃窗裡的錦鯉就好似一幅畫咁! 真係超靚
利用錦鯉排出的糞便,再經過過濾系統,再將輸出的營養供應給種植的蔬菜
小朋友拿了一堆魚糧餵魚,哥哥大膽到拎住一粒粒魚糧直接等錦鯉過嚟食唔怕俾佢咬親!
之後再爬埋上去大缸上餵...(我好驚佢哋會跌落去)
樹根哥簡單哋講解咩係「魚菜共生」,雖然我哋都聽唔明,但係見到佢嗰份熱誠,就好佩服佢,同埋覺得佢真係識好多嘢! 所以話讀「死」書都未必會好叻
我哋繞到大魚缸背後,欣賞樹根哥自己建搭的魚菜共生系統,一重一重的過濾設備,真係嘆為觀止
同埋唔講真係唔知道,原來蠔殼係充滿養分,當佢一路腐蝕既時侯就會流出「鋅」,有助蔬菜健康生長
跟住樹根哥俾小朋友摘由魚菜共生系統種植出嚟既士多啤梨
佢哋兩個都好開心! 食落特別清甜
之後再去到另一個地方參觀其他養殖池同埋各種過濾池,樹根哥話好少帶人入嚟呢間房,因為就算講都未必明,佢話見我哋咁大興趣又好似識少少嘢咁,所以先有幸入嚟參觀
導賞大約需時半個鐘,小朋友聽咗咁耐都開始悶悶哋,終於到咗「放電」時間啦!
我哋去番頭先開Party的地方旁邊,因為有個好靚既小矮人裝置,加埋「448 Farm」個招牌,一定要影番張靚相
當然唔少得梗係搵埋樹根哥一齊合照啦
呢個韆鞦好靚,睇落去坐喺度好安全同應該好舒服!
老豆要影相,哥哥梗係要負責去推妹妹玩啦!
哥哥連BB玩瀡滑梯都唔放過!
樹根哥好醒目,用5萬蚊去買咗呢架退役巴士番嚟農莊做生招牌,全部自己一手一腳油上紅色(如果可以行埋上去就好啦!)
最鍾意扮馬騮既哥哥又可以喺草地上四腳爬爬啦...
如果可以喺度瞓一個下午真係超正
樹根哥仲送咗兩隻公仔俾我哋! 哥哥見到妹妹揀咗隻大猩猩,跟住又「隔離飯香」覺得自己嗰隻小笨象唔夠靚
好啦好啦,兩個等咗好耐既電動車終於老爸俾佢哋玩啦! $25 半小時,兩個小朋友揀番架自己鍾意既車款先!
決定咗揀邊個之後就出發啦 (大家記住係唔俾換車架,所以要問清楚小朋友確定邊架先好開始)
同其他農莊或遊樂場唔同,呢度可以開住架車行去邊度都得,總之喺個農莊範圍內就可以,唔駛只係得一個框框不停轉圈
呢個哥哥亂衝亂撞, 如果俾佢真係喺馬路度行真係唔知撞咗去邊...
咁啱兩個揀番同自己件衫咁襯色既電動車!
佢話呢度種既都唔係為咗賺錢,佢話如果有人買先至會賣或者自己屋企人食(心諗佢屋企都幾多人架喎)
呢個哥哥唔知喺邊度多手抆咗舊蕃薯出嚟
如果大家入嚟露營可能會想知佢小賣部幾點閂門,其實樹根哥好冇所謂,只要大家有需要都會盡量留守到最後供應大家,佢要離開之前點都會通知營地朋友有冇Last Order! 哈哈
再行前少少有部掘土機喺度翻鬆緊泥土,旁邊既白鷺都好聰明,一聽到引擎開動聲就飛哂過嚟,佢哋一D都唔驚咁大部掘土車,因為佢哋知道當泥土翻鬆既時侯,就會有好多蚯蚓食!
唔好見我扮哂專家咁,其實係樹根哥話我哋知!....
小朋友都超興奮,可以咁短距離接觸羊羊!
收費
入場費$30(三歲以下免費)
導賞優惠:四種新式種植講解$50(包括入場費)
(免費泊車,車位有限)
6684 1448
搜尋
近期文章
文章分類
舊文重溫
- 2022
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
終於明白,未學行先學走係有幾荒謬.而當呢種荒謬發生喺自己身上時,真係想搵窿捐.
是咁的,我參加咗山野之王嘅半馬山賽.1月31日係大埔站,由大埔舊墟天后宮起步,經過九龍坑山,沙螺洞,屏風山,最後去到新娘潭作終點.限時4個鐘.話係半馬,沿途路程其實係15.3公里.計一計數,即係話每公里唔可以用超過15分半完成.
參加得,我都預咗要跑,始終呢個都係一個跑山嘅賽事,都係想借全呢個機會去train下自己.但我估唔到,一嚟我就已被斜路KO.
你見過無盡嘅斜路未? 嗰種上極都有,永無見頂嗰隻? 我見過,我真係見過.仲唔止一條,係一條駁一條.後來我睇番資料先知,原來嗰日嘅total elevation有成1050米.
有上必有落,上嘅時候我已經擔心落山時點算.比賽之前幾日落雨地滑,加上嗰段路有好多都係由好大舊石組成嗰種,而我呢啲技不如人嘅小學雞嚟講,真係只能用個「捱」字嚟形容.地下好多泥漿,成日都睇錯,踩咗落水氹就成隻腳濕哂,好彩對鞋保護性都算強,所以先無整親,不過睇下對鞋跑前同跑後分別幾大,就知今次真係出晒事.好在去到近尾時有位高手教路落山,先叫做順利完走.
玩過今次,真係有啲怕怕.山呢樣野,都係要學咗行先好學跑好啲.
更多:
Fitz.hk Facebook專頁
放監加碳小攻略
為咗加碳,你可以食到幾盡?
[email protected]


text:
幾個朋友圍埋一齊想輕輕鬆鬆笑番下,大家可以睇吓下面為大家介紹嘅搞笑board game: Exploding Kittens 爆炸貓.呢款遊戲最刺激嘅位係5名玩家只可以活1個,所以過程入面每名玩家都要善用手上嘅卡,盡量避免自己抽中「爆炸貓」,好啱成班朋友聚會嘅時候玩.如果想更多人玩,除咗支援5名玩家嘅普通版,仲有一盒Exploding Kittens Party 支援最高10名玩家,除此之外仲有好多唔同嘅擴充包.
目錄
Exploding Kittens 遊戲基本資料
Exploding Kittens 爆炸貓喺2015年透過眾籌平台Kickstarter集資推出,至今推出咗基本版同多款擴充版,遊玩人數由5名玩家,擴展至最多10名玩家.由於遊戲定位係Party Game,玩法同規則好簡單,基本上玩一次就明,同小朋友或者唔鍾意玩複雜少少嘅Board Game朋友都會好易上手.
Exploding Kittens 遊戲基本玩法
遊戲玩法超簡單,但係同化學老師所講一樣「記性好緊要」.每名玩家主要係透過輪流抽牌,直至其他玩家抽中爆炸貓炸死,死淨嗰位就係贏家.想避開抽中爆炸貓,就要善用手上嘅「拆彈卡」,或者利用其他卡,減少自己抽卡/抽中「爆炸貓」嘅機會.
Exploding Kittens 遊戲卡牌介紹
基本版總共有13款卡,每款卡嘅數量都唔同,所以大家可以有策略咁記一記牌,而下面會逐一為大家介紹每張嘅用途同數量:
Exploding Kitten 爆炸貓
「Exploding Kitten 爆炸貓」總共有4張.只要有玩家抽卡時抽中呢張,就一定要立即Show出嚟畀所有玩家睇到,如果冇「Defuse 拆彈」,咁該名玩家就會炸死,立即輸咗.而如果有「Defuse 拆彈」卡,就可以出一張之後,將揭開嘅「Exploding Kitten 爆炸貓」插番入卡堆入面,自由選擇插去咩位置,但切記唔係可以洗牌!
Defuse 拆彈
「Defuse 拆彈」總共有6張.每名玩家開始派牌之前,都會獲派發一張「Defuse 拆彈」,剩番嘅就會放番入去卡堆度入面,洗勻再派牌,所以有機會其中有玩家喺一開始就獲得多過一張.「Defuse 拆彈」嘅用途就係當你抽中「Exploding Kitten 爆炸貓」嘅時候,用佢嚟做擋箭牌,避過一次死亡嘅機會.
Attack 攻擊
「Attack 攻擊」總共有4張.當有玩家打出呢張卡,佢就可以跳過抽卡階段,直接要下一名玩家抽2次卡.玩家亦都可以將「Attack 攻擊」累積咁用,例如A對B用「Attack 攻擊」,B可以再對C用「Attack 攻擊」,咁C玩家就要最少抽6張卡喇.
Nope 反對
「Nope 反對」總共有5張.玩家可以對任何一名玩家出嘅卡作出反對,亦可以用嚟反對人哋嘅反對,又可以用嚟反對其他玩家對其他玩家嘅卡.
Favor 幫助
「Favor 幫助」總共有4張.當使用呢張卡,就可以強迫指定玩家轉贈一張卡畀用家.唔怪得個心心係黑色,黑心幫助對方快啲冇晒手牌orz
See The Future 預見未來
「See The Future 預見未來」總共有5張.當玩家使出呢張卡,就可以自私睇抽卡堆上面頭3張卡,之後唔可以調亂次序咁放番上卡堆.
Shuffle 洗牌
「Shuffle 洗牌」總共有4張.使出呢張卡之後,就可以將抽卡堆嘅卡重新洗勻.
Skip 跳過
「Skip 跳過」總共有4張.只要使出呢張卡,該名玩家就可以跳過抽卡階段.
Cats 貓貓
遊戲入面仲有5款貓貓卡,每款有4張.佢哋本身單獨係冇用途,唔可以1張咁出,但係只要儲到1對同款,就可以使出1Pair,之後抽指定玩家1張卡,儲夠3張同款咁仲可以指定玩家交出一張你要求嘅卡,如果對方有就必須要交出,如果對方冇就繼續遊戲,冇得收番啲卡.而上述嘅行為係可以用「Nope 反對」抵銷.
Exploding Kittens 遊戲基本設定
遊戲開始前,將所有「Exploding Kitten 爆炸貓」同「Defuse 拆彈」抽出,之後每名玩家派發一張「Defuse 拆彈」,跟住將其他「Defuse 拆彈」放入卡堆洗勻,每名玩家派發7張卡.所有玩家都會擁有7張派發嘅卡+1張 「Defuse 拆彈」 .之後將4張「Exploding Kitten 爆炸貓」隨機放入卡堆後洗勻就可以開始遊戲.
如果遊玩人數唔夠5個人,「Exploding Kitten 爆炸貓」就只需要放入遊玩人數-1嘅數量;「Defuse 拆彈」唔計每人手上嘅1張之外,亦只需要放入遊玩人數+2嘅數量.
Exploding Kittens 遊戲進行方式及基本規則
每名玩家都派咗7張卡+1張「Defuse 拆彈」之後就可以開始遊戲.每名玩家行動嘅時候可以進行2款行為:出卡,抽卡.玩家可以根據情況,揀選出卡/唔出卡,最後必定要喺卡堆入面抽最上面嘅卡,放入手牌當中.如果有玩家使出卡牌之後,只要放到棄牌堆就可以.當有玩家抽中「Exploding Kitten 爆炸貓」,如果佢唔可以使出「Defuse 拆彈」,咁佢就會輸,手牌繼續保持冚埋嘅狀態,其他玩家繼續遊戲,直至剩番1個玩家就會自動勝出.
進階玩法:
玩家只要有2張相同嘅卡,都可以使出後用嚟抽其他玩家1張卡
只要有3張相同嘅卡,都可以使出後要求指定玩家交出一張你要求嘅卡
Exploding Kittens 爆炸貓 基本版+擴充版介紹
上圖基本版同唔同嘅擴充版,如果平時都係3-5人玩,建議直接買番2-5人玩嘅Original Edition,但如果平時都有6-8或者更多,就可以買Party Pack.其他版本只有Imploding Kittens Expansion Set可以增加多1名玩家.
總結
作為一款Party Game,Exploding Kittens 爆炸貓簡單嘅規則令到玩家好易就上手,加上好多唔同嘅卡可以用嚟陷害其他朋友,令到過程更加搞笑,更加激氣.但係玩嘅過程,除咗輸贏,其實卡牌上嘅插畫都好特別,基本上所有功能卡嘅插畫都唔同,每款貓咪都有自己嘅插畫都幾得意㗎!
其他Board Game分享: Terraforming Mars 殖民火星 7 Wonders 七大奇蹟 Splendor璀璨寶石


text:
-
香火鼎盛背後藏亭台樓閣 黃大仙從心苑城中仿古園林
(#隱藏別苑)提到黃大仙祠,一般人都會諗起香火鼎盛嘅畫面,的確黃大仙祠係本地著名廟宇之一,但原來背後隱藏咗一個別苑,可謂祠中綠洲,適合作休憩地,拍拖兩個人可以漫步兼影吓相.
-
土瓜灣何文田快閃遊點止紅燈山!40分鐘帶你行完4條配水庫後花園小山徑
(#一條路線)一般配水庫係由於要提供足夠水壓,所以先會建於較高處地方,而何文田最出名嘅係紅燈山,但何文田有4個配水庫遊樂場,45分鐘可以行晒,但邊個配水庫先係紅燈山呢?
-
葵涌配水庫後花園新舊交替時光倒流 綠色隧道接葵涌公園荒廢寶地
(#葵涌後山)葵涌向來係工商業重鎮兼舊樓集中地,人口稠密,但後山其實都有一個秘密花園,山下更有一個被政府荒廢嘅好地方,有兩個維多利亞公園咁大!
-
蠔涌出發漫遊大腦古道 尋港英紅色皇冠郵筒+搾糖石磨歷史遺跡 幽靜古樸林蔭石徑連接企壁山古道/沙田黃泥頭
(#搾糖石磨)西貢古道多如牛毛,可來往西貢至沙田,馬鞍山等地,每一條古道都歷史悠久,以石舖砌,一步步登上頂端,拍拖兩個人穿梭其中,踏出每一步都可感受舊人嘅努力,蠔涌就有一條大腦古道,石砌路段既有荒廢村落,亦隱藏...
-
(3低本地遊)土瓜灣舊區內有歷史悠久十三街 書店Cafe藝術文化半日遊
(3低本地遊)土瓜灣係香港一個小型舊區,比較有名嘅地方係土瓜灣十三街,而土瓜灣區內歷史悠久,係高密度住宅區域,最近又因地下鐵路沙中線而受到關注,唔少人都找尋土瓜灣好去處.但事實上,土瓜灣雖然充滿歷史痕跡,但景點...
-
(3低本地遊)觀塘工廈食店間間有水準 30分鐘遊走海濱至啟德郵輪碼頭
(3低本地遊)觀塘對部份返工人士嚟講,可能係地獄區,皆因交通同人流密集,畢竟觀塘為18區當中一個大區,但其實觀塘的確有唔少值得去嘅地方,區內小店眾多,匯集工業區內,拍拖兩個人想輕鬆過一日嘅話,不妨考慮遊走觀塘工...
-
(3低本地遊)坑口住宅群藏居酒屋 海邊靜謐沙灘隨時隨地影靚相
(3低本地遊)將軍澳現時有幾個新市鎮,而坑口就係其中之一,區內大多為住宅群,但事實上住宅中亦可以挑選好餐廳,更可以找尋值得拍拖兩個人去散吓步嘅小沙灘,行程簡單,即使玩足一日,全日使費亦毋須支付$200!
-
(3低本地遊)食完幻彩西多歎氮氣咖啡 九龍灣先上山後野餐
九龍灣名副其實係九龍半島一個海灣,位置原屬維港一帶,九龍灣陸地係由填海而成,大多為工商廈,少量為住宅.九龍灣既有唔少有質素嘅食肆,亦有行山點,野餐點,絕對係一個可以兩個人拍拖Relax同放鬆身心嘅小區.
-
(3低本地遊)大埔林村低碳生活一日遊 去溫室市集/行農場/睇瀑布
今次行遠少少去到大埔林村,林村以林錦公路貫穿,可由林村直達嘉道理農場,而林村不單係旅遊點,亦可以去到睇瀑布,同時隱藏咗一個又一個神秘綠色溫室,市集,可以拍拖兩個人實踐一下低碳生活,夜晚出返市區更可以歎居酒屋美食...
-
(3低本地遊)佐敦原名叫乜? 徒步西九睇日落 兩個人平食酒店自助餐
今次行吓佐敦至西九海旁,先喺佐敦食個Lunch,只係5mins車程,即可以再去西九海旁拍拖睇日落.


text:
Thermage可以話係呢幾年香港最成功嘅醫學美容療程,電波拉皮毋須開刀,就可以令膠原蛋白自生,年紀望上去即刻後生好多年!網上討論區同埋香港台灣嘅beauty blogs都有好多實證.
Thermage係有非常強大嘅醫學研究數據支持,呢個療程的確可以令皮膚皺紋減少,膠原蛋白重生,面部輪廓更加緊緻,更加V面.但係同時,對於一啲有興趣試吓Thermage嘅人來講,都要先解決價錢,副作用,真假機等等嘅問題.
如果你有興趣做thermage,我就準備咗一個原創自費嘅研究,希望你有更加多嘅獨立資料,去判斷自己係咪適合呢個療程.(本文是自費評論,沒有收到任何醫學美容中心,藥廠的贊助或折扣)
考慮Thermage療程之前,了解多少少,就更加能夠確保用咗咁貴價錢買嘅服務,每一蚊都物有所值!
究竟Thermage個科學原理係乜嘢?點解可以收緊面部?
Radio frequency,簡稱RF或RF射頻,係少數得到醫學界研究證明有效嘅促進膠原自生療程.
RF同好多山寨嘅V面方法唔同,佢係用咗刺激真皮層,促進膠原自我生長嘅方法,來改善面部輪廓,佢會利用熱力破壞真皮層嘅膠原蛋白(fibrous septae),當皮膚重新生長嘅時候,就可以改善鬆弛皺紋等等嘅問題.
好多醫學美容儀器生產商都有出產用RF射頻電波拉皮嘅大型美容儀器.除咗香港人最熟悉嘅Thermage之外,仲有Accent,Venus Freeze,Pollogen Appollo等等牌子.點解Thermage會特別受香港人歡迎呢?除咗因為廣告夠多之外,更多嘅原因係因為佢嘅歷史同埋可靠性.
Thermage 療程係Solta醫療儀器生產出品,由第一代到而家已經超過十年,即係第一個獲得到食物及藥物管理局FDA認可嘅射頻美容儀.Thermage每隔幾年都會出新一代,係功能上面亦都改變左唔少,一啲上一代嘅問題,例如痛楚度等等都得到改善.
你係咪真係需要做Thermage?
好多正在考慮係咪參加Thermage療程嘅香港人,都會想問「究竟依家係咪真係需要做?」「究竟仲有冇其他嘅方法可以改善到面部鬆弛嘅問題?」
其實你係咪適合適合呢個年紀做Thermage,好取決於皮膚嘅狀態.如果你嘅面部已經出現咗皺紋,下垂,雙下巴等等嘅情況,你就要注意自己骨膠原蛋白嘅流失.醫學研究發現,二十幾歲之後嘅成年人每年面部膠原蛋白都會逐漸減少,造成皺紋,下垂嘅現象.而不幸地,呢啲現象「不會」因為你用多咗保濕面膜(包括透明質酸面膜),精華,就會有好大嘅改善.膠原蛋白流失咗,再用100個面膜都未必有用!因為,面部下垂嘅原因,係因為真皮層膠原蛋白與及彈性蛋白嘅流失.
香港有好多地方出售所謂嘅抗衰老,V面面膜,但佢哋其實只能夠幫助你嘅表皮層,未能對於真皮層有乜嘢幫助.要真正做到面部回春,減少皺紋及鬆弛,就一定要求一啲好似Thermage嘅RF射頻儀器,刺激真皮層膠原蛋白重生.否則其他類型嘅補水面膜,都只能夠改善表皮層,未能針對問題核心嘅真皮層.
根據美國醫學美容學會The American Society for Asthetic Plastic Surgery嘅研究顯示,Thermage呢個療程大概可以為皮膚緊致度帶來5至20 percent嘅改善.
係香港做Thermage,價錢大概幾多?邊度最好?
香港越來越多地方都有得做Thermage,有一點要注意,就係一定要去由醫生主理嘅地方做.
理論上,醫學儀器生產商Solta只會將機器售賣俾醫生.但係根據個人觀察,香港市面上的確有啲美容中心可以有平價Thermage做,未必一定有駐場醫生親自做.
至於去邊度做最好,除咗價錢之外,就好取決於醫學美容中心本身嘅信譽同埋規模.係香港做Thermage主要有三大類型:
第一類:皮膚科醫生,醫學美容診所
呢類型由個體戶醫生自行開辦嘅診所,好處係多數由醫生主導,連埋護士等規模都不會超過20人,通常服務會比較專業而且有相當深入嘅醫學美容知識,會有護士在場,而冇一般大型集團高壓銷售.在銷售方面都比較醫學嚴謹,一般都冇明星代言,銷售重點都係醫學技術同埋知識.
第二類:大型醫學美容連鎖店
Perfect Medical,Dr Reborn,Dr Protalk
係出咗名嘅美容劈場,即係非常之hard sell .佢嘅好處,就係會幫你一站式改善皮膚嘅問題,通常呢一類型大嘅劈場,會有明星代言,價錢會收得比較貴,但係同時亦都會有其他嘅免費贈品,例如按摩,Facial等等.如果你係鍾意貪少少禮物,呢度就會唔錯.而且佢哋嘅地點方便,旺角,銅鑼灣,中環都有分店.
(Dr Protalk醫學美容中心都有提供Thermage服務)
第三類:小型美容店
一啲屋村屋苑,會所嘅水療中心美容中心,都有提供同類型嘅美容服務.
根據我個人經驗同埋朋友嘅觀察,喺香港做Thermage呢類醫學美容療程,最好都係搵皮膚科醫生開辦嘅醫學美容診所,其次就係上市大集團,最後先係小型美容院.
點解最好都係去醫學美容診所做,而唔好隨便信一啲不知名嘅美容中心呢?第一,市面上已經出現咗一啲由普通射頻機改裝而成嘅假Thermage,呢啲由強國生產嘅假Thermage機,對於你嘅皮膚有極大嘅風險,如果你要做表情,就最好選擇一啲正貨嘅保證,例如大型嘅醫學美容集團,可靠嘅醫生等等.千祈唔好係一啲不知名嘅小型美容院做.
第二,療程本身係有一定嘅風險,使用不當可以導致皮膚灼傷,甚至留下疤痕,所以一定要有醫生在場.
第三,好多美容院代言人係好靚,但你唔知道佢做咗邊幾多個療程,邊幾個treatment,為免自己失望,一定要先搞清楚.
你要注意,根據香港嘅法例,並無規定只有「皮膚科」嘅醫生先可以幫客人做Thermage呢個療程.香港法例只係要求有醫生嘅資格,所以如果你有興趣做,就一定要先問清楚,究竟個醫生以前有冇做過皮膚相關嘅療程,係唔係皮膚方面嘅專家.
Thermage係咪真係傳說中咁痛?
Thermage真係幾痛,最新一代嘅Thermage機已經改善咗呢個問題,但係有啲人如果怕痛,係可以要求用麻醉膏或用其他方法麻醉.
香港做Thermage價錢有啲貴,聽聞泰國,台灣都有平價嘅Thermage?
好多香港人都會考慮醫學美容旅行,即係去一啲比較平價嘅地方好似泰國,台灣等等地方做醫學美容嘅療程,價錢就會比香港平大概三分一左右.
係醫學美容程序來講,Thermage都算係有小小風險.如果你選擇慳錢唔喺香港做,而去其他地方做,你就要考慮清楚,同醫生溝通,或者出現突發狀況時候嘅情況.醫療保險亦都係其中一個要考慮嘅地方.
另外,有啲不法分子生產嘅冒牌Thermage,已經流入台灣!所以你要分辨真假,唔好淨係睇價錢.(下面會詳細講述如何分辨真假)
如果經濟狀況未必許可喺香港本地做Thermage,我都會建議你買一啲家用RF射頻儀器,好似Tripollar Stop呢一類,價錢只係出街做Thermage嘅十份一到五份一,如果你能夠持之以恆,都有好好嘅面部拉提緊致效果,適合一啲想嘗試射頻拉皮嘅香港人.
想收緊面,做Thermage定係Ulthera好?
香港嘅醫學美容界,好多人都想知究竟如果想瘦面,究竟應該做Thermage好啲定係Ulthera好啲.
我首先就講講兩者嘅分別,Thermage嘅原理係RF射頻(radio frequency),Ulthera嘅原理係超聲波(ultrasound / HIFU).
操作方面,Ulthera HIFU會使用超聲波幫助醫生進行了正嘅時候作出實時real time嘅觀察micro thermal zones ,確保每個要治療嘅位置都得到適當嘅照顧,以達致最佳膠原增生嘅效果.Thermage就會全面平均地注入能量.
Ulthera HIFU亦都提供左唔同嘅,分別係4.5mm,3mm同1.5mm,分別用嚟拉皮與及改善皺紋.如果純粹比較能量注射嘅深度,Ulthera會比Thermage勝一籌.如果開到最大火力,Ulthera可以比Thermage注射深50%.
不過Thermage亦有佢嘅好處,根據美國醫學監管,Thermage除咗面部之外,身體都可以應用,但係Ulthera HIFU就只可以批准用於面上,直至另行研究安全為止.
據聞已經有啲強國山寨假Thermage機流入香港,點樣去分辨真Thermage同埋假Thermage?
越來越多黑心美容中心非法使用假Thermage,早前香港警方就破獲不法分子利用顧客貪平嘅心態,使用一啲不明來歷嘅機器冒充高端美容儀器Thermage,對於一啲從來冇做過Thermage嘅顧客來講,根本無從分辨究竟係唔係做咗真貨.
假冒Thermage喺外觀上幾乎係一模一樣,但係成本就非常之平,一部假嘅Thermage機,價錢只需要$2000人民幣左右!實在平得令人震驚又可怕!山寨假貨Thermage淘寶都有發售,亦可以送貨到香港,亦係香港市面上假機嘅來源.
去大規模嘅醫學美容中心連鎖店做醫學美容療程,比較有保證.但係其實如果要分辨係唔係用真機,都有方法嘅.就係要問職員攞返,就係要求職員俾你睇下個「探頭」.
如果使用嘅係貨真價實嘅原廠貨,就一定會使用原廠Solta製造嘅探頭.如果有任何原因,美容院未能出示原裝嘅探頭,你就要好警惕!佢可能唔係使用原廠機!甚至係使用山寨貨冒牌機!
分辨真假最好嘅方法,就係檢查探頭,作為顧客,你可以要求喺你在場嘅情況下先開封,咁樣避免一啲不法美容中心使用一啲回收,其他人用過嘅探頭.
真正嘅Thermage療程會使用原廠Solta一個用完即棄嘅探頭,絕對唔會重複使用.呢個係為咗保障顧客嘅衛生.同時,由於探頭經過精密嘅設計,重複使用可能會導致不可預見嘅灼傷,所以solta有呢個安全設計.
有興趣嘗試做全新韓國美國機,各種V面,美肌,逆齡療程嘅朋友,可以直接以試用價到Reju Beauty登記.個人較推「韓國膠原激活童顏術」,效果媲美萬元貴價療程,$688限時優惠(原價$1088)


text:
2.遇見朋友鬆開手
小編明白有好多情侶都唔鍾意公開戀情,所以就算穩定交往中,身邊朋友都未必知你拍緊拖.所以好多時情侶喺街上遇到朋友會立即鬆開手,但其實呢個舉動會令女孩子心碎,有一種不被確定嘅感覺,既然撞到朋友仔不如大方公開啦,拖住另一半走上前打個招呼其實唔係好難姐.
3.唔好用喊去威脅另一半
係唔少女孩子嘅通病,千祈唔好以為喊就可以解決一切.你喊然後對方就你,係因為佢愛你,唔忍心見到你唔開心,但千祈唔好濫用佢對你嘅好,更加唔好用眼淚做威脅對方嘅工具,因為喊並唔係解決問題嘅方法.
4.嗌交會拋低你喺街
有咩唔啱咪講到啱,返到屋企再慢慢傾,點解要拋低另一半喺街然後自己走咗去.怒氣沖沖走咗去然後留低另一半絕對唔係解決問題嘅方法.相反,只會令感情變差,因為對方會覺得你對佢唔在意,如果你拋低佢之後發生啲咩事點算.
5. 先斬後奏
一齊耐咗就覺得唔使處處交代或商量,好多時都自己決定咗之後再知會另一半,出現先斬後奏嘅情況.小編相信先斬後奏呢個情況喺熱戀期嘅時候都唔會常常出現,咁點解到穩定期時會老是常發生?作為情侶有咩事就一齊商量一齊決定,就算對方反對都必定有佢嘅原因,千萬唔好次次都先斬後奏,你根本都唔會徵詢對方嘅意見.
感謝閣下訂閱Cosmo電子報.
閣下將收到一封電郵確認,謝謝支持!
閣下已註冊Cosmo電子報,請按下註冊電郵上的連結,以激活閣下的帳號.
如果未收到註冊電郵,請按此重發.
閣下已曾註冊Cosmo電子報,請前往設定更改閣下的訂閱選擇.
據系統顯示,閣下為CosMart會員;如想訂閱Cosmo電子報,請前往CosMart後台設定 - 接收電郵設定更改閣下的訂閱選擇.


text:
古星輝 - 邊行邊賺NFT|乜都5G
嚟到Web3年代再有新玩法,鼓勵大家每日行多幾步,呢個叫做STEPN嘅遊戲結合咗區塊鏈,SocialFi及GameFi元素,透過「move-to-earn」方式去賺取NFT.佢嘅遊戲方法相當有趣,玩家以賺取遊戲嘅原生代幣GST(Green Satoshi Token)為目的,用以購買不同款式嘅運動鞋NFT,呢啲運動鞋NFT除咗外形各有不同外,仲可以喺玩家每日步行嘅時候,行一步當兩三步咁計!
港NFT遊戲接受程度全球排第二
賺GST嘅方法有兩個,一係透過買賣運動鞋NFT,運動鞋嘅稀有度愈高,自然愈搶手;另一個就係行多幾步,揀啱對靚鞋就可以提升步速,賺取更多GST.呢個遊戲概念將Web3結合到我哋日常生活,相當之貼地,亦好易令人明白.難怪呢個遊戲推出短短時間,喺日本App Store嘅下載量超越咗Nike Training Club,絕對係一鳴驚人!最近佢哋亦公佈咗第二季成績,利潤達1.2億美元,證明喺全球已經有唔少擁躉.
暫時唔知STEPN喺香港多唔多人玩,不過早前有一份澳洲市場調查公司嘅報告指出,香港遊戲迷對NFT遊戲嘅接受程度相當高,喺全球26個調查嘅城市當中排名第二,有接近三成嘅受訪者表示玩過「play-to-earn」嘅遊戲,由此可見呢種新遊戲喺香港相當有發展潛力.
我哋公司一班新生代同事,啱啱推出咗「play-to-earn」概念嘅玩意NFTogether,客戶透過每日完成不同任務,就會獲得TCC遊戲積分.儲夠指定數量嘅TCC遊戲積分,除咗有機會獲得禮品之外,喺遊戲排行榜上最高分嘅頭20名,仲可以一齊贏走虛擬貨幣消費額,喺我哋嘅網店開心消費,大家不妨去試吓.
和記電訊香港行政總裁
古星輝


text:
Blockchain 既另一個 Applications 就係區塊鏈遊戲,咁到底遊戲類既 DApp 同一般遊戲有咩分別呢?
一般既遊戲所有資料都會儲存係遊戲公司既 Server,遊戲商可以濫發稀有道具同隨意更改遊戲數據,甚至有權力 Ban 左你既 AC,而當遊戲廠商執粒既時候玩家就一無所有,無論課左幾多金到最後都好難換返真錢,玩悶左只可以賣 AC 黎Cash Out.
就好似以呢款以太坊上面既遊戲 Etheremon 為例子.
上面既所有精靈(?)都係真正屬於玩家既資產,每隻都有獨特既 ID,Security 都會受到成條 Blockchain 保障,無咁易俾人 HACK 到,可以俾玩家以 Ethereum 交易,從而去各大交易所 Cash Out.就算開發遊戲間公司執左,用戶都仲會擁有呢啲虛擬資產.呢個 Game 只係舉個例子,市面上仲有好多其他 Blockchain Games,唔係想特別推介呢隻,只係有個 Example 易說明啲.
雖然 Etheremon 官方已經停止營運,但 Community Version 仍然存在,普通玩家依然可以透過以太坊錢包玩到呢隻 Game 同保存,交易佢哋既道具,呢樣正正具現左去中心化遊戲既精神.
試想像下 Pokemon GO 呢啲咁多廢老玩既 Game,啲玩家夾埋都唔知課左幾多億金,但就好難可以變返真錢或者俾官方封 AC 就乜都無晒,但區塊鏈遊戲就可以令玩家真正擁有呢啲遊戲上既虛擬資產,有幾稀有都無得老作,全部係 Blockchain 上面有晒 Record,永久保存 (只要條 Blockchain 仲有人用),就算棄驚都可以同其他玩家交易,將啲錢用黎買下隻 Game 既道具.
而家既 DApp Games 畫質越黎越靚,UX 都開始越黎越好,話唔定係 Crypto 進入現實生活既契機.
博客文章由每日幣研提供


text:
食咗避孕藥兩年左右
今日發現食完1pack 24粒之後又繼續食咗4日
即刻本身食到13號就要停4日,點知我計錯左食到琴日(17號)
想請問我而家係咪應該停4日,然後開新1pack,定係黎m第一日就開始食?會唔會影響避孕效果?thanks
食咗避孕藥兩年左右
Hello
如果你一直都有食藥,如果呢排冇嘔吐或者嚴重腹瀉,其實身體應該一直都有穩定嘅避孕功效嘅.
講少少避孕藥嘅原理俾你知先:避孕藥係用人造荷爾蒙去抑制排卵,增加子宮頸分泌物粘稠度,同埋改變子宮內膜環境,從而達致避孕功效.而食緊避孕藥嘅時候出現嘅「月經」其實係「撤退性出血」,即係食藥嘅24日身體有穩定嘅荷爾蒙水平,而停藥期間因為體內荷爾蒙水平下降,所以子宮內膜脫落出現好似月經咁嘅出血現象.
你而家已經食咗新一包藥嘅4日藥,你可以考慮繼續食藥,直至食完24粒先停藥,而咁樣係會導致冇「撤退性出血」發生,即係今個月本應有「月經」嘅日子唔會出現,原則上對身體冇乜影響嘅;或者你都可以停藥4日,然後4日後開一包新嘅藥重新開始食.呢兩種方法都會令到你嘅月經週期發生變化. 如果你依然擔心嘅,都可以去諮詢醫護人員嘅意見.
另外,見你話都食咗藥2年,想提提你,食避孕藥每年都建議去睇下醫生,了解下自己嘅身體仲適唔適合食返呢隻藥.如果有需要,可以去家計會診所/母嬰健康院/部分私家診所預約睇醫生.
最後,建議你可以考慮用一啲專門提醒同記錄服藥情況嘅APP,咁就可以減少記錯食藥日期嘅機會啦.


text:
最近呢段時間,相信大家都係留喺屋企嘅時間比較多,自然用電都會多咗,艱難時勢下能源節約梗係唔少得,咁大家又知唔知某D常見嘅家用電器點樣可以慳電呢?今日功師傅就列舉部分俾大家參考下.
洗衣機
每個家庭必不可少嘅洗衣機,其實喺日常用水同用電量都好高嘅.一般洗衣機分前置式(大眼仔)及頂揭葉輪式(波輪式),而根據之前消委會嘅數據報告,兩種洗衣機嘅慳電程度最高可以相差80%.
測試結果表明,葉輪式樣本較前置式樣本慳電,平均慳電約8成,因為冇加熱設計,脫水時滾筒轉速亦較慢.而前置式樣本嘅用電量參差不齊,最多可相差約7成﹗慳水程度方面,前置式樣本比葉輪式樣本平均慳水約6成,而同類別樣本之間慳水程度差別可達5成.
常見疑問1:有冇必要用熱水洗衫?
兩款洗衣機其中一個最明顯嘅分別係,前置式洗衣機可以用熱水或室溫水洗衫,而頂揭葉輪式就通常冇加熱功能.好多商家會將用熱水洗可以消毒殺菌作為賣點,如果用室溫水對呵護衣服纖維,避免褪色同縮水係好有幫助嘅.
但用熱水洗衫並唔係每個人都會覺得有必要,如果你咁諗,揀洗衣機嘅時候揀翻頂揭式就可以.冇加熱功能嘅頂揭式比一般前置式慳電約8成,而且佢脫水轉速較低,洗一次衫需要時間會唔洗咁耐,慳埋時間.
常見疑問2:洗衣機點樣可以根據各種唔同情況洗衫?
而家嘅洗衣機其實功能都唔止單純洗衫咁簡單,大家可以根據唔同程度以及種類嘅功能,物盡其用,研究邊款功能最適合自己嘅唔同情況.譬如按衫嘅種類及多少,用翻洗衣機自帶嘅洗衣程序清洗,更可考慮選用洗衣機常見嘅「節能」程序,達到慳電嘅效果.
LED電燈膽
LED電燈膽,每個家庭基本都會用,而且數量都唔會少,大眾認知都認為LED電燈膽比傳統嘅電燈膽相對慳電.而其實LED電燈膽當中慳電程度都有分高低,光線黯淡未必慳電,光猛都未必一定係曬電!
小知識1: 慳電LED電燈膽要睇「光效」
「光效」指每度電可以產生幾多光,光效越高就等於越慳電.黯淡嘅燈膽(光度低)和光猛燈膽(光度高)理論上可以有同等「光效」,關鍵在於它們要消耗幾多電力先可以製造出同等嘅光度.
揀電燈膽嘅時候時可留意盒上的流明值(LM),流明數值愈高,代表燈膽愈光.當兩者輸出光度一致,可揀功率較低嘅一款,亦即係「光效」高,相對就會較為慳電.
小知識2:揀LED電燈膽將燈膽壽命列入考慮因素.
當LED電燈膽輸出光度跌至70%時,壽命一般會被視作期滿.市面上燈泡聲稱壽命可以從15000小時到25000小時不等,揀壽命愈長嘅燈泡更為耐用,而且環保.
今日就先介紹呢兩樣我哋屋企入面較為常用嘅電器,之後我哋仲會介紹其他,記得留意翻功師傅嘅專欄啦.如果大家有任何關於家電或者家居裝修等問題,都可以通過WhatsApp 6628 4865 聯絡我哋精英師傅!


text:
「創業」
講到創業嚟個話題其實身邊好多朋友已經唔再係創業呢個階段.好多依家已經進入守業期,而除咗繼續本身嘅業務之外,大部份人都會選擇開始拓展新嘅市場.但係正因為本身業務已經相對穩定,顧慮亦會多咗,所以瞻前顧後係在所難免.隨著時間一分一秒咁過去,好多時大家都忘記咗當初點解要創業,創業個種感覺同嗰一顆創業之心.因為要再次由安全網跳入火坑,其實真係需要更多嘅勇氣.
「心態」
好多人都會有一顆創業心,而創業好多時就係要離開原本安穩嘅狀態.只要你一直創業,你就會繼續無好日子過.咁點解仲要創業?當然我無咁偉大話要去改變世界,只係我想改變自己嘅將來.人生得個十年八載,有時都真係要豁出去,博一鋪大嘅.當然無人知道會輸定贏,唔試過又點知呢?就算輸咗都唔緊要,最多咪打返原形囉,又唔會死嘅!
「還原」
創業嘅起起跌跌真係唔係容易處理,尤其係當你有一家大細嘅時候,除咗自己屋企之外,仲要考慮員工嘅問題.有壓力在所難免,放棄亦都好容易.不過有時真係要行後幾步,諗下其實當初點解要創業,唔通真係有自唔在攞苦嚟辛?當然其實係心入面嗰團火,只不過當你做得太耐嘅時候,慢慢就變成恆態而漸漸忘記.如果遇到困難嘅時候不妨放低所有嘢,諗返當初創業嘅情景,或者真係退一步海闊天空!


text:
星期六上演兩場日本打吡前哨戰,兩場都係由皐月賞參賽馬贏出.先係二級賽京都新聞盃,「緣厚情摯」(Deep Bond)一直搵遮擋,入直路揀岩時間先展開衝刺,結果趕過Man of Spirit取勝.反觀Admire Virgo可以話毀於庸手,一換上藤岡康太就出事.大家留意隻馬入直路彎走四疊望空,耗盡體力下三甲不入只得第4.今場亦都睇到晒藤岡康太同武豊級數上有幾大分別,因為JRA嘅移動限制,武豊冇份主理呢匹身價6億好馬,換咗個二線騎師上陣,咁就應贏變輸啦;東京嘅表列賽主角錦標,就由「迎刃而上」(Bitterender)力拒武豊座騎Potager來犯取得優先出賽資格,不過津村明秀喺星期日嘅賽事中墮馬受傷,預計打吡都要換人上陣.
星期日除咗有NHK一哩賽之外仲有2場賽事講一講.先係東京嘅泥地表列賽燦爛錦標,遊完機河返嚟嘅Master Fencer揀咗今場復出.佢抽中個16檔係好事,全程外疊擺中間位方便入直路衝刺都冇錯,但係就輸喺負磅度,騎足一條直路都過唔到比佢輕嘅Ailes du Courage,結果就得亞軍.至於Ailes du Courage算係路有專長,呢個路程連同今場跑獲3W1P,表現十分準繩.可惜之後呢個路程嘅公開賽要等到6月頭同10月中先有,要跑2000m以上路程可以諗下盛岡水星盃同金澤白山大賞典.


text:
粉絲同偶像拍拖,甚至結婚,呢種情況喺娛樂圈好常見,好多夫妻都係噉開始,比如古巨基同佢老婆,劉德華同朱麗倩,因此粉絲戀上偶像其實都可以開花結果.
所以好多女仔為咗做偶像女朋友,都會從做粉絲開始.日前「TVB小生」張景淳現身電視城,有兩位粉絲見到自己男神梗係沖動,而且佢哋送上浪漫氣球畀偶像,就連張景淳本人都好驚訝,唔知點畀反應.
原來除咗浪漫氣球之外,仲有特大禮物籃,呢位送禮女粉絲并唔係普通粉絲,而係當年介入周永恒同趙頌茹婚姻做「小三」嘅Ruby劉依靜.
劉依靜目前擔任模特兒兼公關公司老板,勤送禮同明星名人打交道好正常,不過身為老板親自送到入電視城就真係好少見,手段果然同當年一樣主動進取.
講到劉依靜,其實佢係模特兒出身,2009年喺《美女廚房》出過鏡,有個花名叫做「翻版徐淑敏」,2012年加入到香港電視網絡,拍過《Night Shift》同《惡毒老人同盟》兩套電視劇.
2014年9月,劉依靜畀爆出介入「世紀渣男」周永恒同趙頌茹婚姻做「小三」.
另一方面,雖然張景淳同呂慧儀一直對外聲稱係朋友,但日前佢哋畀爆出連續幾日去呂慧儀屋企過夜,佢哋係朋友邊個會信呢?
大搞地下情嘅張景淳同呂慧儀,呂慧儀卻唔知道男友張景淳已經畀劉依靜睇啱咗.
劉依靜出咗名係積極派,曾經有記者見到佢同唐文龍拍拖,據悉劉依靜覺得唐文龍好博學,同佢有好多話題,加埋劉依靜公司有投資環保膠生意,而且唐文龍係環保人士,所以佢哋多次拍拖,不過最後未能修成正果.
而家劉依靜突然出現喺電視城,仲向張景淳送上大禮,真係粉絲行為?據悉張景淳同劉依靜無共同朋友,而且呢次劉依靜更趁著呂慧儀唔喺到主動出擊,咁樣睇嚟劉依靜真係做「小三」做上癮.
Like MisshkNews Facebook!不出门也能知天下事~


text:
如果你同大部分人一樣.未必捨得食鼎爺的私房菜,而家位於荃灣海之戀嘅鼎家喜筷就可以一戰.
可以食到鼎家出品,而且係年輕嘅輔線,啱晒一班相對唔會食私房菜$1000位起錶嘅年輕人,同我三年前食嘅私房菜相比,呢度輕鬆casual得多.
剛巧去荃灣行街,聽過朋友I小姐介紹呢度嘅火焰原隻燒鵝髀,非常有興趣,晚餐又唔使點樣排隊,仲使考慮?
最喜歡係呢度嘅裝修理同平時嘅中餐廳唔同,好多漫畫化嘅裝修同裝飾,食燒味飯仲要有沙律餸,都幾得人鍾意.
本身諗住食呢個火焰燒鵝髀,但其他餐牌都好吸引,最終放棄.
先點了燒味夾饃雙拼,一個係叉燒做主角,一個係燒鵝做主角,吃到嘅係大漠嘅風情 ,估唔到咁有風味.
沒有叫火焰燒鵝,反而食嘅係原隻柑橘燒鵝髀飯,全因嘅就係佢嘅柑橘醬,雖然冇火焰咁搶鏡 ,但係味道絕對一流取勝,市面亦都少見,燒鵝皮充滿着金橘嘅香味.
加點左涼拌麻辣蒜香手撕貴妃雞撈丁做主食,呢個絕對係夏天首選,辣辣地,又有麻辣香,最重要個撈丁,同貴妃雞一樣搶鏡,大家鬥彈牙.
呢度嘅飲品都唔錯,叫了芝士鐵觀音,加上一杯花茶,你完全冇諗過做燒味為主嘅茶餐廳,可以有呢啲咁靚嘅飲品.
最尾推介嘅係呢個北海道5.0牛奶雪糕配鮮果窩夫,呢個絕對係驚喜所在,相比全盛時期嘅茶木做得更加好,北海道牛奶雪糕固然搶鏡,但係窩夫確實喺冇期望之下,好吃得深深印在腦海中.
整體水準都真係幾出色,咁樣有飲品又主食又有甜品都係$200一位,仲要係位於一啲都唔平嘅海之戀商場,嗰度餐廳全部都唔係低檔次 ,相對比較下以呢個水準絕對值得幫襯.
當然如果你係喺荃灣蒲開就完全唔使考慮都可以試,但如果特登要去荃灣食,就要考慮加多啲景點了.
鼎家喜筷
荃灣大河道100號海之戀商場3樓3012號舖


text:
除非無手提電話,否則我敢肯定每個香港人都受過 Cold Call 滋擾.一堆星展銀行,大眾財務,乳房協會,中銀乜乜乜,就算裝左小熊來電都唔會 Block 得晒.
對於呢啲煩到仆街嘅 Cold Call,政府唔做野,公司唔收斂,唯有由我嚟替天行道,屌佢地老母——唔係一般求其屌,係爆 Seed 喪屌,唔侮辱嘅都唔講出口.
屌 Cold Call,係迫於無奈.想象一下以下情況:早兩日見完工心急等電話,終於有個電話打嚟,點撚知係 Cold Call;趕時間個人已經心煩氣燥,呢個時候硬係要整個 Cold Call 你嘆;打麻雀輸緊幾百,咁啱又會有銀行 Cold Call 問你借唔借錢,都唔知攞景定贈興.無論任何時候打嚟,Cold Call 都係唔受歡迎,對我地嘅生活造成唔同程度嘅滋擾.
屌人唔算係一件賞心樂事.相反,我會將佢當成一場長期戰.辛辛苦苦爆一串粗口出嚟屌柒 Cold Call,目的係要令到班 Cold Call 撚返工成本增加.試諗下,日日返工九個鐘,分分鐘都受侮辱,老母一日被人屌幾百次,人格尊嚴全失,到時轉工只係遲早問題.長遠嚟睇,咁樣會有助減少投身 Cold Call 行業人數,「源頭減廢」就係咁嘅意思.每屌一次,Cold Call 撚嘅壓力就提升一分,有意義過啲乜鬼野 “1 like = 1 support” 多多聲.
有人話:Cold Call 都係打份工啫.我覺得「打份工」三個字難聽過粗口.打份工又點呀,大晒呀?搵食大晒呀?黑警毆打市民又係打份工,食環蝦阿婆又係打份工,係咪唔屌得丫?都烚戇嘅!而家 Cold Call 嘅工作性質就係騷擾人,喺你食緊飯開緊會煲緊煙上緊堂扑緊野果陣不請自來,透過浪費人地時間嚟到賺錢,被人屌返兩嘴都好應份丫?份糧包埋架嘛!
何況講到要搵食,香港根本大把工畀你做,搞乜好做唔做走去做 Cold Call?而家行落街,幾乎間間餐廳都請緊人;洗碗清潔少嘅都萬二,三起,有手有腳就做得,而且真係靠勞力搵錢,份人工駛都駛得有尊嚴.所以同我講要搵食先去做 Cold Call?慳啲啦,懶就認啦,廢柴.
好多時,當你好聲好氣講「唔駛喇唔該」,電話對面嘅 Cold Call 撚只會鍥而不捨繼續狂 Sell 你.你愈係唔 Cut 線(好似好無禮貌咁嘛~人地都係打份工啫~),佢地就愈係要煩住你——我親眼見過有朋友就係咁被 Cold Call 煩左幾分鐘,直至我忍唔住搶走佢個電話幫佢 Cut 線.
事實擺在眼前,對 Cold Call 撚寬容就等於縱容,而且唔止係對一個人,而係對成個 Cold Call 業界嘅縱容.阿頭見請啲 Cold Call 撚返嚟都同啲客吹得兩嘴喎,咁咪請多啲人囉,結果就係 Cold Call 愈做愈大,愈嚟愈多人受 Cold Call 騷擾.你一時嘅寬容,就變成對大眾嘅自私,呢個道理相信亦都唔難明.
所以,我誠邀各位學似我一樣,每次接到 Cold Call,就狠狠地屌對方老母,徹底摧毀佢對呢份厭惡性工作嘅熱誠,推佢去辭職,早日搵返份人做嘅工——講下笑啫,我先無咁偉大.我只係唔想再被 Cold Call 煩住咋.


text:
塑料機械網> 全部分類> 塑料輔助機械> 除濕干燥設備> 微波干燥設備更新時間:2022-09-26                            返回產品中心
昆山榮耀實驗儀器設備有限公
昆山榮耀實驗儀器設備有限公
昆山榮耀實驗儀器設備有限公
昆山榮耀實驗儀器設備有限公
昆山榮耀實驗儀器設備有限公
昆山榮耀實驗儀器設備有限公
昆山榮耀實驗儀器設備有限公
昆山榮耀實驗儀器設備有限公
安徽華標檢測儀器有限公司
安徽華標檢測儀器有限公司
青島賽諾新材料有限公司
青島賽諾新材料有限公司
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
青金制冷機械(深圳)有限公
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司
南京順昌環保工程有限公司


text:
先旨聲明:要插《長津湖》嘅地方多到爆!我主要就唔喺「本片是否符合歷史」的角度論,因為預咗佢歪曲歷史,我只係針對本片嘅編劇,故事和邏輯嚟評論. 美國🇺🇸係有嘢平過大陸🇨🇳,就係電影成本!《長津湖》同《尚氣》一樣,都係 2 億美金,但視覺同特技效果就差天共地!就算兩集《戰狼》都拍得好過「党100週年電影」,不是什麼世紀級大製作!美術與打燈風格落後,CG 動畫仲粗糙過2015 /17年嘅《戰狼》!雪景場面色彩太多,啲色可調得灰白暗蒙一點,來傳達大風雪「好凍,好凍」的感覺,好簡單的調色就可以處理到,好簡單嘅顏色學!《戰狼》有好多實景,反而《長津湖》好多畫鏡.以前《Gone With The Wind》,《十誡》,《埃及妖后》 哩啲4,5,60年代嘅荷李活電影,就話因為技術限制而要用畫境代替實境,但背景既是人手所畫,以假亂真,呃到好多代人.今日《長津湖》嘅畫境係用現成的電子圖 key上去,慳水慳力!構圖單薄,比例又唔啱.好幾場戰機群的距離太近,有些少駕車經驗的人都會覺得奇怪.《長津湖》完全cap水!不過帳面可能灌水,充大頭鬼也說不定! 開場講到吳京飾演嘅主角伍千里打完仗後回家,應該是「國共內戰」,佢同屋企講到政府給佢哋2畝幾地,又可以起屋,又可以威水俾啲鄉里睇.咁如果當時個個都有政府俾地,咁又唔係特別威啫!有政府俾地你起屋就好威?咁你只係炫富,心態好似有點錯誤!政府俾地你所以佢好好,值得你上沙場為國捐軀?乜唔係認同佢建國理念,覺得值得捍衛先去打仗㗎咩?其他國家招兵,係用福利而唔係生活基本需要嚟交換,你唔駛一定要當兵先滿足到生活基本需要.基本生活條件變成理想,其實都係黨用食飯,住屋嚟要脅你去打仗,偷換概念,教壞細路!所以中共人嘅理想就係食,瞓,屙同威威! 15/16 分鐘鏡頭轉移到北京中南海,毛澤東就出兵嘅事開會.部下報告,劈頭就講美軍登陸仁川,講到好似係美軍單方面大舉侵略大陸土地咁樣,冇交代成個韓戰嘅背景——(美軍係應聯合國要求出兵,所以大陸出兵就以「人民志願軍」嘅名義,去迴避「解放軍對抗聯合國」嘅說法,因為「解放軍」係「正義之師」,無理由解放「聯合國」捍衛嘅國家,所以叫「人民志願軍」.你睇下幾狗吖毛澤東!其實係冇人志願,甚至上咗火車都不知道去哪裏和做什麼;中共將大批國共內戰嘅國民黨戰俘推上沙場做炮灰.算啦,佢扭曲事實預咗嘎啦!又聲稱美國空軍13隊「將」登陸台灣,又提及美國違反1950年1月5日就台灣的立場,其實係扭曲杜魯門總統嘅聲明,用「台灣議題」來焫㷫小粉紅觀眾.以「美軍🇺🇸單方面入侵」過於簡單嘅橋段,好「單細胞式」交代開戰嘅原因! 毛澤東話「尊嚴,只在戰場上發生」,又話:「打得一拳開,免得百拳來」.所以呢,大陸人嘅尊嚴就係食,瞓,屙同威威!美帝咁「逼害大陸」,跟著韓戰又殺咁多中國人,咁大陸 79 年同美爹勾結建交,中共咪係PK漢奸先? 伍千里個細佬伍萬里,由易烊千玺飾演,香港人可能比較陌生,佢個樣成個陳同佳咁款!佢係一個年輕少艾,入世未深嘅村童,終日遊手好閒,撩事生非,搖身一變上戰場經歷戰火,親眼目睹朋友戰死,血漿淺面,非常痛恨美國鬼,仲要親手殺人;但係同時佢又好想被哥哥睇得起,好追求所謂「英雄」同「軍人嘅榮耀」.要成為當時所認可嘅「囯家英雄」,要殺夠20個美軍!佢係拋石能手,喺佢一出場同電影尾段佢都有拋石嘅場面,用嘅係右手;但係中段講到佢同一個美軍生死肉搏嘅關頭,佢要開鎗殺人,竟然係用左手.開過鎗嘅人都知,開鎗係要用你擅長用嘅手先可以應付到鎗嘅衝力.伍萬里哩個後生仔嘅角色,係要來 appeal to 中小學生,俾佢哋身份認同,由一個冇用嘅村童變成囯家英雄,所以本片係有好濃厚洗腦目的,鼓吹年輕人盲目仇美.長期喺哩類流行文化作品嘅薰陶下,周圍接收到「反美」意識,真係會俾年輕人錯亂嘅世界觀! 故事話兩兄弟被編到同一個連隊,其實 make 唔 make sense 嘅呢?因為正常軍隊編制係唔會咁安排.一來,若他們部隊遇到轟炸,一家就同時死 2 人.二來,咁樣係會影響軍人喺戰場上嘅決策,有感情牽扯同顧慮,大細眧,大大提高作戰嘅死亡率同置戰友於極高風險下.如果講佢哋喺唔同連隊,然後打到後期兩連變一連,或者講兩連合作,咁就 make sense 啲! # 有一幕戰後兩兄弟傾計,哥哥問細佬點解要唔服從命令跑返嚟搵自己,萬里好難為情話:「因爲你是我哥」,嘩!賣 sweet!販賣親情呢,大陸不嬲都行哩套;但係原來細佬返轉頭救阿哥係「擅自離隊,違背軍令」,仲要累成支隊伍企喺半路等佢,阻礙行動,不但做唔到親情可貴,而且仲係話私人利益係大過公眾嘅! 人物互動錯亂,伍千里將細佬交俾胡軍演嘅雷睢生(雷公)去管,而雷公係帶大哥百里同二哥千里初上戰陣嘅老隊長,即使官階唔夠千里高,但始終都是兩個哥哥的師傅,萬里應該對佢恭恭敬敬,話晒都係軍隊場合.但係萬里同雷公嘅互動冇大冇細,萬里會整蠱佢啊,嘈醒佢起身,以下犯上,毫無體統,如果喺正常軍隊,起碼被罰跑圈同冇飯食! 全套戲只有胡軍演得比較好,雖然劇情狗屁不通,但胡軍嘅演技尚可將佢個角色演得較有說服力和立體感,其他角色都好唔紮實,虛有「英偉」嘅外殼,冇靈魂,吳京啲表情傾向浮誇;眾多角色之中只有雷公先可以表露真實,軟弱,傷痕累累嘅一面,雷公都可能都賺到啲熱淚,其他角色就 afford 唔到 vulnerable,因為角色設計本來就十分脆弱! 神化毛岸英,我哋都預咗架啦!最近大家都提起佢點死嘅!(其實唔刪po咪冇人傳囉!)相傳佢喺前線發少爺脾氣要食「蛋炒飯」,生火被美軍發現地點而炸死.真係抵死!當然哩度佢嘅出現同死亡都會被「最大利益化」!靚仔,謙厚,愛民如子的.毛岸英上前線派乾淨衫,被,慰問傷兵.伍萬里喺佢面前問另一個士兵:「殺幾多個美國鬼先叫『英雄』?」個士兵答:20 個.毛岸英竟然答:「上了戰場就係英雄.」佢哩度想表達囯家好明白事理,「只要你上戰場,國家就認可你係英雄」!想引人上戰場都唔駛咁,將「英雄」殊榮嘅要求降到咁低,侮辱歷史一般對「英雄」嘅定義,即係好似美國左膠嗰啲「participation trophy」咁,整到 cheap 曬! (山頂反光鏡.) 到「Allan Maclean 上校之死」嗰幕,Maclean 心口中鎗奄奄一息,伍萬里見到 Maclean 苟延殘喘想開鎗射死佢,因為佢爭8個就湊夠20個美國鬼子.但係竟然喺哩刻,千里叫佢唔好開鎗,話:「有些槍必要開,有些槍可以不開.」有沒搞錯!喺戰爭嘅場合,敵人臨死嘅時候,你竟然同我賣「人道」?(即係嗰啲植物人瞓好耐,唔知佢醒唔醒得翻諗要唔要掹喉咁,但係喺某囯度梗係掹啦!)通常喺決戰片,輸嗰方受咗致命一擊,面對死神臨近和打敗嘅恥辱,咩尊嚴都冇曬,而且好辛苦;贏咗嗰個面對敵人嘅垂死煎熬都好難頂,礙於戰士嘅精神,通常都會送對方上路縮短雙方嘅痛苦!你竟然喺度賣「慷慨」,「仁慈」同「人道」?你送他去醫院救嗎?虛偽到極!喂,好似係伍千里射到佢垂危先,你真係唔慌唔人道啦! 哩套《長津湖》講 low tech 簡陋裝備嘅「志願軍」對抗宇宙最強,船堅炮利嘅美軍「刀仔gur 大樹🌳」嘅神話,好多我哋平時喺現實生活中見到嘅中共奸狗嘢,其實可以喺度使出來,「孫子有曰:兵不厭詐」!厚面皮,歪理,超限戰術,以最小嘅付出博取最大利益去打美軍,喺打仗嘅場合就最有正當性,唔會俾人話你狗賊,將故事講得合理一點;而且還顯得共軍有點頭腦,謀略,但係套戲竟然喺哩度賣光明正大,賣乖,硬橋硬馬! 有個角色話:打仗完後要返屋企教女兒算術!嘩!時代有點錯亂!美國左膠穿越時空發生!就算香港嘅七十年代,屋企唔夠資源供子女讀書,都會取捨俾兒子,50 年代嘅大陸應該未識玩左膠! 好啦!終於到咗全片最出名嗰幕「冰雕連」,雖然話係名場面,但係做得認真瘌西!我哋知道共軍冇禦寒衣物監生凍死,但係既然佢改咗咁多歷史,唔爭在幫「冰雕連」加埋戰略意義,話係士兵死守重點剛位,唔郁得之類,給個好聽嘅解釋佢吖嘛!哩一幕講美軍屎滾屁流撤軍,喺雪地經過一列凍僵咗嘅士兵,啲美軍唔似打輸,啲衫都冇穿冇爛.海軍陸戰隊少將 Oliver Smith 就對冰雕連敬禮,講咗句「Fighting against men with such strong will like this, we were not ordained to win.」即係「同哩啲咁有決心嘅軍人戰鬥,我哋註定贏唔到佢哋!」嗱!小粉紅聽到就「濕曬」!唔知歷史有冇哩句啦,但係我肯定,買飛入場坐 3 粒鐘嘅人,就為咗聽個美國白人用英文讚凍死咗嘅士兵,咩票價都值回啦!精神戰勝鬼佬!其實係毛澤東監生凍死佢哋,而唔係咩意志同決心!認真諷刺!短短2分半就處理咗「冰雕連」一幕!我諗我講哩幕分分鐘,多過 2 分半! 這套片,香港大導演徐克有份.究竟徐克收幾多錢?真係冇人知!分分鍾徐克嘅參與可能係 minimal,然後買佢個名搭上去㗎啫!唔知啦!但係如果佢有參與,仲衰!拍啲咁嘅爛片!真係晚節不保,個朵都臭晒!齋賣名又好,有參與又好,徐克都係仆街架啦! 啲鬼佬,都唔知佢究竟知唔知個劇本,竟然幫敵人做戲踩自己,真係賣國賊!唔知佢哋收幾多錢拍哩啲賣國片啦?最近因為套戲,有好多報告都話打過韓戰嘅美軍都覺得自己係「殺人狂」,點解佢哋有哩個感覺?因為美中兩者軍力太懸殊,美軍冇諗過大陸啲兵係冇武器,要去前面死咗嘅屍體拾鎗.研究哩套片就會明白一二,齋睇陣容,共軍又點可以打贏美軍?個故事根本講唔通!呃細路!如果唔係共產黨用人海戰術,源源不絕將士兵送死,根本場仗係冇得打! 我一路睇,一路搖頭,覺得唉!中國人真係慘!以前俾人逼冇得食,去打仗,依家啲細路仔俾人逼洗腦,食生麵粉,生薯仔,真係好慘! 總括嚟講,哩套《長津湖》係挑戰你白癡嘅程度,超級爛片!要有好白癡嘅觀眾智商,有好白癡嘅敵人(美軍)同好白癡嘅老細(😏),先拍得成!Very Uninspiring!不過,只要你老細係中共,咩題材,幾好嘅劇本都會搞到爛晒架啦! 多謝大家收睇三上同你哋分享嘅《長津湖》影評!希望大家 like,comment,share,subscribe「美港天下」嘅 channel 同瀏覽我哋嘅 ebay store 啦!bye-bye!
有啲值得回應嘅留言,因為的確有人係唔知自己有無被洗腦,簡單說明分別自己有無被政府洗腦.若有人有更好嘅回應,歡迎加把咀入嚟.


text:
$60-$70
時薪
$17,000-$22,000
月薪
$23,000-$25,000
月薪
$16,000-$18,000
月薪
63
6
1
港鐵沙田站 A3 出口 繼續閱讀
電話號碼
24511688
營業時間
今日營業
11:30 - 22:00
星期一至日
11:30 - 22:00
付款方式
座位數目
75
其他資料
切餅費 詳細介紹
加一服務費
以上資料只供參考, 請與餐廳確認詳情
食家推介
今日難得幾姊妹一齊放假,就約埋媽媽一齊食飯,今日就出咗去沙田「Butlery」試試.一行7人咩都想食,set lunch, main course, 小食甚至乎甜品樣樣都想食人多就可以試多啲!最後set lunch x31 安格斯牛肉,炒洋蔥🧅蘑菇&芝士漢堡配薯條2 蝦🦐肉,魷魚🦑,青口,帶子&龍蝦汁意大利飯3 煎西冷牛扒配薯仔🥔&黑椒忌廉汁(跟餐洋蔥湯x2 沙律x1)🍟 x2 酸忌廉牛油果醬薯條+三重芝士薯條白酒煮青口配多士x2海膽,帶子,蟹肉海膽忌廉汁意粉🍝慢煮手撕豬肉,酸椰菜香草蕃茄汁芝士千層麵西冷扒煎得有點熟,好彩唔鞋,配菜有翠玉瓜薯仔同車厘茄份量都唔少海鮮🦞汁意大利飯,海鮮數量都唔少,risotto煮得幾好,唔會太硬或太濕安格斯漢堡塊牛肉好juicy, 洋蔥炒得好香同好甜海膽帶子蟹肉忌廉意粉,勁正有一大塊海膽,兩粒帶子,意粉中夾著大量蟹肉,真係(難怪唔會放落set lunch入面)手撕豬肉千層麵原來不是千層麵,睇清楚個英文名其實佢係叫roll, 唔怪之得佢一啲都唔似千層麵嘅做法啦.只係用左千層麵皮包捲住手撕豬肉加其他配料同醬汁,所以佢只可以叫做豬肉卷但不能叫做千層麵.不過,手撕豬肉就幾好食,好軟熟,味道都唔錯薯條🍟炸得好好,條條都好脆.酸忌廉牛油果醬配薯條而三重芝士更加芝士汁勁多每一條薯條都可以沾到芝士醬.白酒煮青口隻隻都飽滿,一份大約有10隻左右,白酒忌廉汁好好味,配上兩塊多士,單食有牛油味同甜味嘅多士都已經好所以我哋最後都叫左兩份跟餐嘅洋蔥湯好夠味,沙律🥗都絕不欺場都有兩片ham嫁.食完咸當然要試埋甜品啦抹茶吉士醬pancake伯爵茶醬pancakeapple crumble奶昔-朱古力,士多啤梨同Bailey&cream抹茶吉士醬其實有啲似我平時搽麵包嘅抹茶醬,旁邊配上三粒蕨餅,紅豆同士多啤梨伯爵茶醬pancake食落唔太夠茶味,無花果都幾新鮮嘅Pancake 🥞 真係好軟熟,其實配上什麼醬都好好味.Pancake 出嚟個樣都相一樣靚嫁apple crumble 嘅蘋果分量十足,每粒蘋果煮得剛剛好唔會太甜,而兩塊法式多士搽上雲呢拿雪糕好好味 用Bailey 打嘅奶昔真係有Bailey 香+朱古力朱古力奶昔就濃濃嘅朱古力味,又唔會甜到漏兩款都好滑,唔會太希或太杰,好容易就飲到(士多啤梨味我冇飲呀所以唔知有幾好味)今日試左好多好嘢時間過得好快,食下傾下就兩個鐘,大家又趕住返去買餸 繼續閱讀
沙田新城巿廣場新開左間叫Butlery嘅cafe, 係The Pantry嘅姊妹店,主打梳乎厘, 長期都係排晒隊,今晚都要等左一陣先有得入座.雖然主打梳乎厘,但食物選擇都好多,而且都好吸引.All day breakfast, 漢堡,pasta,沙律,當然少不了鎮店之寶嘅梳乎厘.「是日餐點」👉🏾 Salmon Waffle Benedicts💰149HKD厚厚嘅waffle上鋪滿了煙三文魚,仲有2個大大粒嘅班尼廸蛋,一刀切開就流出金黃嘅蛋汁,牛油果同三文魚呢個組合好夾,waffle好鬆化,好有蛋香味.👉🏾Maple Bacon Cheese💰 105HKD呢個burger採用安格斯牛肉,肉汁豐富,牛味好濃,再加楓葉煙肉嘅咸香同香脆嘅口感,多重芝士,一啖咬落去瀑晒汁,啖啖肉,層次豐富,非常好味.👉🏾Tom Yum Gong Risotto 💰 188HKD泰國冬蔭公fusion意大利飯,有來自泰國嘅香辣,又有意大利飯嘅creamy, 兩種強烈味道嘅嘢mix得啱啱好,各自唔會搶左對方嘅味道,完全無違和感,反而好好味.大蝦肉質彈牙,蝦膏好多,好鮮味.👉🏾Matcha Cream Pancake💰 119HKD食完主菜都飽左幾成,不過甜品永遠都係另一個胃,到梳乎厘壓軸登場.2件脹卜卜嘅pancake疊埋一齊,彈下彈下,未食都知好鬆軟,海綿一樣.抺茶cream令整個pancake 帶來左香滑嘅口感,濃烈嘅茶香,仲增加左擺盤嘅美感.pancake 同想像一樣鬆軟,入口即溶,好細滑,好重蛋香,當然係餐廳主打,食完好想再食. 繼續閱讀
Candysweetsweet 等級4 2022-09-25
219 瀏覽
最近新城市廣場第一期多左間話題店餐廳主打Casual Dining 位置係火車站一出直行左手邊上一層電梯行到最入 係正洗手間隔離就係啦老實講門面無特別 對住門口仲要有2張枱 太近吧 比外面等緊枱嘅客望住哂內裏裝修簡潔 以綠色白色為主調 配上植物作裝飾加添一股田園風但每檯上面都有大大盞射燈 比較刺眼Vanilla Milkshake Mint chocolate Milkshake 兩杯Milkshake 整體正常 Mint Chocolate 驚喜在於加左朱古力粒 每啜一啖都有 而且味道唔淡 幾好 偶然一次無問題Sour Cream Works chips $55用碗上檯 依個價錢黎講未免太吝嗇吧撇開價錢同份量 味道唔錯中間酸忌廉 牛油果醬 再灑左蕃茄粒係面 酸酸地幾開胃 而且薯條炸得香脆MO $99用一隻白色大碟 任何配菜都無 只有Burger 份外單調 而且Burger 又唔係特別誇張餡有 安格斯牛肉 炒洋蔥磨菇 芝士漢堡牛肉相比其他漢堡店薄 唯一係炒洋蔥磨菇做得比較好 有少少脆身Pancetta Carbonara $132依款賣相唔錯 濃濃嘅巴馬臣芝士加埋白菌忌廉汁 每啖意粉都好掛汁好濃味 而且煙燻豬肉好大舊 鹹鹹地夾埋一齊食好夾Toffee Cream Brûlée Pancake $119 The Pantry係姊妹店 但兩間舖嘅pancake不約而同都係好甜 個人認為pancake 唔夠鬆軟同埋得2塊 性價比太低💛 試一次就好了 話貴店係打卡店未免太誇張 一個打卡嘅位置我都諗唔到亦搵唔到 食物性價比低 新城市廣場有其他更好選擇 繼續閱讀
phoebe18k 等級4 2022-09-06
1383 瀏覽
#pb食在沙田拜訪The Pantry姊妹店🥞New Restaurant Alert 🚨✨位於旺角Moko嘅The Pantry 7月尾嘅時候係沙田新城市廣場開左姊妹店 同樣都係主打Pancake😍 店內採用歐陸式設計 裝修又橙又綠 連地磚都設計得好靚🥰 店內都幾大 不過座位就比較逼 滿座嘅時候都幾嘈😐.食物選擇都幾多 主食有All-day Breakfast,Burger,意粉😋 價錢$95-$192不等 都唔太平🤪 甜品當然唔少得主打嘅Pancake啦 有5款味道 價錢$108-$125不等🥰🔹Banoffee Creme Brulee Pancake🥞 黎到冇理由唔食Pancake啦😍 呢款Pancake落左大量香蕉,拖肥醬,雲呢拿吉士醬,脆焦糖😋 Pancake食落好有空氣感 不過牛油味唔算重 我覺得冇The Pantry食咁好食🤪 佢兩件Pancake中間都加左一層香蕉 所以都幾足料👍🏻🔹Cajun Prawn Aioli Chips🍟奇尊粉蝦 + 香蒜蛋黃醬薯條😋 蝦,薯條都炸到好脆 不過唔係好食到香蒜蛋黃醬味🤪🔹Calamari Squid Ink Pasta🖤意粉落左Pommery芥末忌廉汁 不過味道唔算太濃 冇芥末嘅刺激味🤪 魷魚份量都幾多 而且幾淋 唔會咬唔到😋 整體比較淡味😐🔹Super Oreo Milkshake🍪🔹Strawberry Milkshake🍓食呢餐配埋兩杯奶昔真係好邪惡🤪 兩杯奶昔都冇想像中咗甜👍🏻 特別係Super Oreo個杯 當日冇哂朱古力雪糕 所以用左雲尼拿雪糕打成 不過甜度都還好 好濃Oreo味😋 士多啤梨個杯味道唔太酸 就算唔中意士多啤梨嘅我都覺得ok😍.整體✨ 店有裝修以橙色,綠色為主 夠哂搶鏡👍🏻 雖然店內好大 不過座位之間比較逼 亦都比較嘈😐 食物質素冇想像中咁驚艷 味道偏淡味🤪 我都係中意The Pantry多d🥰Butlery沙田沙田正街18-19號新城市廣場1期4樓479A號舖#pb支持黃店💛 繼續閱讀
eunicehuii 等級4 2022-08-26
1487 瀏覽
朋友介紹既,就黎試下,因為鐘意佢哋既裝修☺好有復古feel😁以我所知好多人都為咗佢哋嘅甜品而黎咁睇嚟我都要試下喇😉✨奇尊粉蝦&香蒜蛋黃醬薯條 $64⭐⭐⭐⭐⭐本身一心只係諗住食下薯條小食,點不知連個小食都出乎意料之外,首先講吓隻蝦,雖然我唔明白點解用呢個名,但係佢哋呢隻炸左既蝦,係真係堅好味,佢唔係普通用炸粉炸咗佢就算,而係經過調味,總之就好好味,不過蝦嘅數量唔多😂搞到我唔夠皮,因為好味道真係要追住食,至於薯條,配左蛋黃醬,再加咗少少蕃茄粒嘅額外調味,酸酸地好開胃,薯條外脆內軟,亦都好香口.✨安格斯牛肉,菠蘿墨西哥辣椒&芝士漢堡 $99⭐⭐⭐⭐個人本身唔太鍾意食包,所以好少食歸類左麵包嘅食物,因為唔鍾意麵包嘅乾爭爭口感,但係佢哋嘅漢堡包係改變左我嘅想法,漢堡包中間夾住左安格斯牛肉同菠蘿,而其他配菜都係本身漢堡包都會有嘅配菜,見到個漢堡包超級厚,自己唔可能一啖擺入口,就切左小小夾硬將佢夾扁塞入個口度😂結果係食得出牛肉嘅Juice口感,菠蘿嘅爽脆酸甜嘅感受,令我忘記咗麵包嘅乾爭爭,唔覺唔覺仲可以一舊一舊咁擺入口.✨新鮮海膽,香煎帶子&蟹肉海膽忌廉汁意粉 $178⭐⭐⭐⭐⭐爆星星👍🏻意大利可以做到條條分明有口感,意粉上面嘅新鮮海膽都好大隻,亦都好新鮮,完全食出到海膽嘅鮮味🤩入口即溶,帶子熟成度到剛剛好口感好軟身,至於意粉嘅忌廉汁好香滑,再深入左蟹肉喺裏面,令到口感更加有層次,而蟹肉嘅份量都唔少👍✨伯爵茶醬,無花果,果仁脆餅,白朱古力脆米 $128⭐⭐⭐⭐因為我本身唔太鍾意食甜品,但係我好鍾意有關伯爵茶嘅食物,所以叫呢個味道就必然㗎喇,佢係一個pancake,上面落咗好多伯爵茶醬,Pancake好鬆軟,嚟到嘅時候成舊可以搖搖下咁軟林林,一啖pancake裏便可以食到超多勁香伯爵茶嘅醬料,同埋上邊嘅白朱古力脆脆米,令到口感唔同咗有啲咬口,唔會一Pat軟林林嘅蛋糕咁🤩當你食到覺得有啲漏嘅時候,佢嘅半碟無花果就係最好嘅選擇,清一清口腔裏便嘅甜味,再食一塊果仁脆餅間一間口感,然後再食返個伯爵茶味嘅pancake,就唔會感覺到食得太多同太甜啦😎呢度餐廳真係有落咗心思,所以值得推介👍🏻👍🏻✨薄荷朱古力奶昔 $58⭐⭐⭐⭐⭐呢款飲品要爆星星,點解呢?因為薄荷朱古力整得好味唔係間間餐廳都識,佢哋呢款飲落直頭好似食咗個薄荷朱古力雪糕咁好味,裏邊亦都有朱古力醬同埋朱古力脆粒,亦都好夠薄荷味,所以基本上係可以成杯飲晒而唔會覺得甜😍✨朱古力香蕉花生醬奶昔 $72⭐⭐⭐⭐相反呢杯就感覺甜啲,但係超級香朱古力香蕉味,好似食咗個朱古力香蕉pancake咁,但係因為可能都加咗花生醬嘅關係,成杯飲品雖然好香花生醬味,但係感覺有啲偏甜,冇辦法成杯清空😁 繼續閱讀


text:
曱甴呢個名,聼落已經聞風喪膽,佢地無處不在,無論係條街度或屋企都有佢地嘅蹤跡,小强嘅繁殖能力極强,一對德國曱甴一年就可以繁殖十萬隻後代,係家居棲身及覓食嘅同時,仲會傳播多種病原體,非常棘手.殺曱甴唔使用劍嘅,用啱方法就得啦 ! 今次就由装修
佬話你知用咩方法啦.
梳打粉加糖
糖同梳打粉各一半混合再放入碗內,擺喺曱甴經常出沒地方便可.
糖水
揾個空樽,放3羹糖,加半碗滾水冲開做餌,擺喺曱甴活動嘅地方,曱甴聞到香甜味後,就會爬入陷阱中.
芝麻油
用細口長頸玻璃樽,入面放啲香甜食物,樽口塗啲芝麻油,因爲樽口太滑,曱甴就有入無出啦.
洗衣粉
洗衣粉係高效誘殺曱甴嘅藥引,功效勝過一啲化學殺蟲劑,將洗衣粉撒喺曱甴可能出沒嘅地方,佢食咗洗衣粉後就會死.
黏膠
利用曱甴鍾意捐窿捐罅嘅習性,用一個紙盒,蓋埋開小小罅位,盒入面塗黏膠,擺啲新鮮麵包碎,等曱甴捐入去偷吃而被黐住.
番梘水
將一舊番梘加入4升水內,溶解後直接噴喺曱甴度,可有效殺滅曱甴.
橙皮,檸檬皮
將橙皮,檸檬皮曬乾後,放喺櫥櫃,唔單止有有淡淡果香作用,仲起到一定嘅防曱甴效果.
硼沙,麵粉,香油,糖
將少許硼沙,糖同麵粉混和,然後滴入幾滴香油,攪成一舊,完成後放喺紙筒便可.
黃瓜驅曱甴
曱甴驚黃瓜味,可以將新鮮黃瓜放喺櫥櫃度,曱甴就唔敢接近,新鮮黃瓜擺兩三日後再切開,令其繼續散發黃瓜味,驅除曱甴.
洋蔥驅曱甴
如果喺室內放一盤切好嘅洋蔥,曱甴聞後會立即走夾唔頭,同時仲可延緩室內其他食物變質.
小總結
小强係每個屋企都會出現嘅生物,佢地無處不在,想要從根本上消滅小强,應該清除小强賴以生存嘅環境條件,保持室內清潔,將垃圾及時清理,並將餐具用熱水清洗乾淨,爐灶等地方要定期清潔.小强係雜食性害蟲,耐飢唔耐渴,係屋企滅小强時要封鎖水源,保持室內乾燥,唔好有任何漏水地方,尤其係廚房,食唔曬嘅食物及時要密封,放入雪櫃或密封容器.
本文章內容及圖片均由本專欄作者提供及上載,並不代表本公司立場,如有任何版權問題,請與本公司聯絡.


text:
我無諗過到今日先出到第一枝 Pitanium 既精華——鳳凰精華!
呢一年 Pitanium 推出過咁多產品,佢比到最大成就感我,都未開始擺上 Website 賣,已經有差唔多 50個同事朋友留左!
基本上我覺得一支好既精華係點,我就放晒入去!最好既 Texture,最好既味道,最好既製造方法,最好既效果,當然我知自己會鍾意到不得了,但係無諗過佢可以係咁多擁有唔同膚質同埋皮膚問題既試用者身上都可以有咁好既效果!
我好少會講成份,但係今次好值得講,係薑黃!我本身已經對薑黃呢樣野係好深刻,我甚至乎誤會過佢會唔會係藥用成份所以咁勁.
我第一次接觸薑黃,係因為幾年前我朋友領養左一隻法國老虎狗 (佢叫呀星🐶),可能因為血統問題而令到佢有皮膚病,成日都甩毛,成日𢯎痕,同埋紅到一撻撻,有時仲有味,然後我既一個獸醫朋友叫佢地買薑黃既 Supplement 撈係呀星 D 狗糧度比佢食,一個星期之後呀星唔單止無痕無甩毛,而且生出黎 D 毛又密又令,我覺得好神奇😮之後我做 Research,問中醫,問專家,愈了解得多就覺得佢愈巴閉!佢係皮膚既 “Superfood”!唔拎佢做護膚品直頭係浪費左呢件恩物!
當薑黃得到解放 (下面解釋咩叫解放XD),成為護膚品既成份,連同事皮膚虛弱到成日乾到甩皮,泛紅既皮膚都可以無視敏感,皮膚細胞運作有秩序到不得了,以下係用過佢既 Feedback:
1. 超級抗敏,抗紅抗濕疹
2. 超級水油平衡,出油少左,毛孔細左
3. 超級鎖水,個妝明顯貼左持久左
4. 超級抗衰老,細紋少左而且皮膚變得好有光澤
5. 超級乾淨,皮膚白淨左,毛孔近睇無晒一點點
我直頭想將佢加入 SPA 既 Treatment 入面,但係我都有問過皮膚專家,點解薑黃呢樣野對身體同埋皮膚好到咁,街上面既薑黃成份產品絕大部份都係食品,無乜護膚品?
第一個原因:薑黃入面得 3-5%既薑黃素精華對皮膚好有價值而且穩定,但係要抽取呢 3-5%會好大工程,成本高過就咁變做 Supplement 食落肚好多.
第二個原因:薑黃素單用本身唔係一樣容易被皮膚吸收既野,要有技巧地製造,破壁,配搭(上面指既解放),將佢變成比 Supplement 形態強好多直接好多既薑黃複方精華.
而解放薑黃素精華既就係菠蘿入面既菠蘿酵素,將兩種成份破壁再結合,薑黃既重點精華就會好快好直接咁比我地既皮膚細胞消化,所以 Pitanium 鳳凰精華 既效果黎得咁快同埋明顯!而且佢仲會比大量既 ATP (細胞能量)皮膚,每次用都幫皮膚叉電,加快皮膚修復同生長,當皮膚係全面咁變得好,用既產品又洗乜咁針對性?
呢幾年既護膚精華都玩針對性,針對敏感,保濕,美白,抗皺,控油!針對性強就會可以急救得到一 D 短期發生既皮膚問題,但係長期用既話,就會令皮膚變得唔夠平衡,美白左但缺水,多左水份但係唔鎖水,少左皺紋但係出油,所以要成日轉精華.Pitanium 鳳凰精華,掉番轉!當破壁精華夠 Fine,解放後又好快被細胞消化,敏感,保濕,美白,抗皺,控油呢堆問題本身就唔會發生,甚至比針對性既產品更快,健康既皮膚本身就唔會敏感,缺水,暗啞,而且會老化得好慢好慢!
而最重要係用 Pitanium 鳳凰精華 係一種對皮膚積極既調理,唔需要考慮咁多膚質問題!基本上所有膚質都岩用,而且可以長用,唔需要再不停轉精華,健康強壯左既皮膚就會好睇,亦都好易服侍,試上手既,只係考慮 Texture 就夠!
我完全知道”好”同埋”鍾意用”係兩樣野,“兩頭唔到岸” 同埋 ”剛剛好” 只係差一線,所以我地放左好多心機時間去做到呢個配方同 Texture!比較好既傳統護膚精華通常有兩大類,水性同埋油性!水性既會好快吸左入皮膚,但係相對上感覺好薄,好似厚少少既 Toner 咁,用完會覺得唔夠喉!而油性呢,會滋潤 D,但係偏偏用完 Toner 之後,油性既精華就好似點按都按唔入皮膚咁.所以鳳凰精華 用左 Water Gel 既,有油性精華既 Rich,負載到足夠精華營養,但係又會有水性精華個種同皮膚既相容性😎搽個時舒服,搽完又可以平均咁分怖係唔同既皮膚層運作!我就係鍾意呢種 Texture,又好推又好吸收同時又 Keep 得住持久!
我用左一排,仲有個好明顯既效果,一定要講!就係近睇皮膚同埋毛孔,感覺好乾淨,因為薑黃素係可以分解毛孔入面殘留既污垢,令到皮膚會好有種乾淨既細緻感!呢種乾淨既觀感令皮膚睇落健康同埋好睇好多!
用佢最簡單,如果皮膚近期出現皮膚唔穩定或者炎症,用左好快好,如果係其他老化缺水問題用佢,黑色素問題嚴重都係用佢,用完覺得皮膚愈黎愈好既,都係 Keep 住用,唔洗轉!皮膚會持續改善!


text:
容祖兒為節目食豬糧未算誇張 謝天華連尿都飲埋
香港樂壇天后容祖兒(Joey)近年主攻內地市場,最近佢就出演內地綜藝節目《牧野家族》,喺最新一集佢要為豬仔炮製早餐,不過佢竟然忍唔住食豬糧食埋一份,仲要食完一啖又一啖,好似好享受咁,節目出街後引起網民熱烈討論.其實過往都有唔少藝人喺拍攝節目時,食過重口味嘅另類食物,而家就同大家重溫一下啦!
謝天華
喺2016年嘅內地自然探索紀錄真人騷《跟著貝爾去冒險》中,英國荒野求生專家貝爾(Bear Grylls)擔任領隊,帶領8位中港台明星經歷叢林求生,而謝天華就係嘉賓之一.去得野外求生嘅話,大家都知食蟲係好基本.估唔到去到最後一集,貝爾要求佢哋飲返自己嘅尿,而謝天華亦成功衝破心理關口,一口氣將一大樽尿飲晒落肚.
葉璇 & 馬德鐘
葉璇及馬德鐘喺2015年內地綜藝節目《今天吃甚麼》,佢哋喺拍攝時分別被要求食竹蟲,蟋蟀,蜥蜴湯等另類食物.喺拍攝時,葉璇表現得非常害怕,喺挑戰食蟋蟀時佢仲當場嘔吐,不過喺食竹蟲時,成功食蟲落肚.另外,佢哋仲有挑戰蜥蜴湯,煮完後更要試飲,葉璇竟然毫不猶豫咁食蜥蝪肉.
ERROR
如果要講食另類食物嘅話,ERROR成員都可以話係好有經驗.ERROR成員喺過往兩輯嘅《花姐ERROR遊》曾被製作組要求食多次另類食物,例如腥臭吞拿魚眼,各種昆蟲料理,青蛙/蜥蜴與巨蟲嘅火鍋,及屎味咖喱等等,佢哋每一次都勇氣可嘉咁食落肚,令人印象深刻.
MIRROR
喺《MIRROR GO》中,製作組為MIRROR成員精心炮製麥皮蟲熱狗,當時成員們都面露難色,而Anson Kong仲反胃兼作嘔咗好多次.之後,Anson Lo喺《神的女主角》再一次食麥皮蟲熱狗,不過今次佢就係自己主動提出,仲要食咗一大啖.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可換領限量新人禮,立即下載!


text:
唔知大家有冇試過同老細或者同同事匯報,結果講唔夠三句就俾人閘斷咗.一係就俾人鬧「所以其實你想講乜?點解我聽唔明你噏乜嘢?」
如果以上情況經常發生,咁你就要繼續睇落去.究竟你report back嘅時候,發生咗咩問題令到你老細同你溝通唔到!畢竟喺職場識得溝通嘅人如魚得水,先可以事半功倍.
| 目的
首先Report back最重要想做到嘅係:雙方對於大家嘅位置同認知係一致,令大家處於相同嘅位置起步.你諗下,你向上司報告自己得到嘅訊息,諗到嘅意見,其實就係想比老細知道事情的進展如何,再進行下一步嘅指示.
| 內容排序
當你都準備好內容,諗住入到老細房好有信心表達自己嘅時候,老細都係皺晒眉,然後中途斬斷你,再講三隻字: 講重點!
要知道report back嘅內容排序真係好影響聽嗰個人嘅感受.即刻你啲內容有幾好,你表達得差,人哋都係聽到𢲷晒頭.等一枚打工仔教你三種排序方式,快速同老細或者同事匯報,
1. 先結論再說明
一開始就要轉達你呢段說話嘅主題同結論,例如你決定落一個咩決定,而理由又係咩.千祈唔好由件事嘅起由開始同老細講,結果你講咗1分鐘都未講到其實你想做啲乜嘢決定,你話老細覺唔覺得煩啦?
2. 先講事實再講意見
首先要將兩回事分清楚,事實係陳述現狀,意見係個人想法.聽嘅人就會以事實作為根據,再判斷你嘅決定同意見可唔可行.撈嚟一齊講,或者掉轉咗嚟講,對方都會唔知道用咩基準去聽你意見.
3. 長話短說
可以用三個字解釋嘅嘢點解要用第四隻字?唔好以為講得多對方會更容易理解,事實上,講得越短,對方收到嘅訊息越清楚.將自己想表達嘅嘢縮短到1分鐘內講晒,最後再確定對方有冇其他問題想問.記住「一分鐘+Q&A」呢個定律,你就可以成為report back之鬼!
| 雙重確認
了解目的後,你就知道Report back一定要做嘅嘢係雙重確認,口頭上同書面上都要同對方做alignments.
你知啦呢幾句真係每次溝通,一有唔對就會出現:「我咪一早同你講咗囉,我咪同你confirm咗係咁樣囉?」
其實人類就係太過相信自己大腦,覺得自己一定會記得着.但點解唔將大腦用喺一啲更有用嘅時候,記憶呢啲嘢用返紙筆幫助自己.當你口頭約定完,再加上書面嘅文件,出問題嘅時候就可以立即有證據確認,究竟自己傳達失誤,定係對方記錯.
要記住report back 嘅目的係想對方同自己對現況認知一樣,有唔同仲要拗邊個先係啱,又點繼續傾落去啊?


text:
無錯...好既電視節目,要有現場感,有緊張感,要一定痴住係電視機前面,尿急都忍住,涼都唔想沖,完全放低晒手頭上既野,睇晒個節目為止!而ViuTV 就係比到我呢一個咁既感覺,有一種戰慄感,睇到自己都出出地汗,真係好鬼死正.你無睇,出左街,或者仲係因為屋企人硬都要睇無線而無得睇,唔好意思,你真係走晒寶.呢D咁高質既節目,簡直係香港電視史近年黎罕有中既罕有.
大家有少少毒性既都知道日本最出名既漫畫連載雜誌,就係週刊少年JUMP,而當中成日所標榜既方程式,就係友情,勝利同努力!無錯,依家既G1格鬥會,正正就係完全地行中晒呢三樣所有元素.漫畫入面依家經常出現既香豔描寫,亦即係所謂既Service/殺必死情節,係G1格鬥會自然變成雪白既長腿,以及拳拳到肉底下既波光澰澰!!
呢個計算,真係極度準確我想講.ViuTV搞綜藝既果種觸覺,真係相當之令人擊節讚賞.
香港社會不論唔同層面都面對緊世代之爭.不論係職場,政治,選票,甚至係電視業,都係.如果睇TVB 既慣性收視就以中年老年師奶為主,ViuTV吸引既必然係渴望求變既新生代.正如少年JUMP漫畫,就係俾少年睇,唔係俾老野睇一樣.所以我亦義無反顧,即刻登記做ViuTV打手.絕望既環境,以弱勝強,意志力堅定,正是依家香港人所必須.
繼續打一場硬仗!打一場硬仗!打一場硬仗!!(洗腦~~~)


text:
大陸發展快,亦都有一啲醫學美容儀器流入香港,咁今日想同大家講解嘅就係一部都幾多人用嘅平價大陸射頻儀器,叫做E Box溶脂,又稱為E Box 4D納秒溶脂塑形儀,或叫做V Firma電波拉提緊膚.呢部機個價錢唔貴,全包一萬蚊左右,有啲靚仔靚女就忽發奇想,話不如用家用機嘅價錢,買部商用機返屋企自己做!
E Box溶脂,已經有返咁上下歷史,屬於骨灰級嘅舊式射頻儀器.老實講而家好多新嘅美容院都未必會買呢部機,但係因為佢價錢比較低,令到有啲人會買返屋企自己做.用家用機價錢買商用機,亦都係點解呢部咁舊嘅機,突然會再次流行!
其實呢部儀器香港好多連鎖店都可以做到,包括dream beauty pro同埋Primo Cosmedica等等.亦都有小部份嘅小型美容院入咗E Box溶脂呢部機.
E Box / V Firma 溶脂呢部機有咩咁特別,要特別專題佢介紹呢?其實佢特別嘅地方有幾個.
第一,E Box溶脂係一部大陸製造嘅儀器, 同市面上比較流行嘅醫學美容儀器大趨勢唔同,佢並唔係來自韓國,美國,以色列,而係來自中國大陸.而E Box溶脂 / V Firma呢部機亦都響中國嘅不同地方,包括大灣區嘅美容院同瘦身纖體中心,有一定嘅滲透率.雖然唔係什麼高科技,亦都唔係嶄新技術(佢響2013年左右已經喺市場出現,即將邁向10年歷史),但係都值得參考一下.
第二,E Box溶脂係儀器方面係屬於一個八千蚊人民幣就買到,如果以醫學美容來講屬於好平嘅「淘寶級」儀器,平到好多人甚至買部返屋企自己做!以一部呢個級數嘅儀器,竟然可以響香港唔同嘅地方獲得咁大迴響,實屬一個都市奇蹟!
第三,偏偏E Box溶脂呢部機又獲得一啲美容達人嘅推薦,例如羽翹!之前佢同莊思敏都上過電視節目介紹呢部機.
所以,呢部機並唔可以用一般「普通淘寶大陸機」嘅目光去審視.反而得大家去了解,點解佢可以成為淘寶機裏面最勁嗰部!
E Box溶脂的原理功效
E Box溶脂係一部高能量射頻儀器,佢同其他嘅射頻儀器一樣,有V面減肥,同埋纖體嘅作用,原理上同其他市面上嘅高能量射頻差唔多.
呢部機本身係來自內地一間醫學美容儀器生產公司,叫做「冠舟」.公司本身亦都有生產好多唔同類型嘅內地醫學美容儀器,例如一啲彩光,激光儀器等等.喺大陸都算一個有名嘅機構.
雖然呢部機本身會響淘寶到買得到,但係其實佢原本嘅設計,主要係俾醫學美容中心,減肥纖體中心,而唔係家用.只不過由於個價錢比較平,令到好多一般嘅市民屋企如果有位,都會買返部自己幫自己做!
E-box本身有唔同嘅手柄,分別用嚟治療眼部,面部,身體.
射頻已經比世界各國嘅醫療機構確認咗有緊致肌膚,溶解脂肪嘅功效.
安全性來講,香港暫時都未聽過一啲有關E Box溶脂呢部醫學美容儀器上嘅意外新聞.由於佢嘅運作模式係用射頻,而唔係用超聲波聚焦,理論上出錯嘅機會會比較細.
公道啲講,唔好因為部機係大陸生產就覺得佢一定係危險或者低質素,我哋要直接去用事實去決定究竟部儀器本身嘅安全程度去到邊.
相比起其他市面上不明來歷嘅內地醫學美容儀器,或者其他同類型嘅淘寶儀器,起碼我哋知道呢部機個原廠係邊間,就算有事去邊度搵.如果要比較嘅話,佢係內地機裏面比較有跡可尋嘅儀器.
E Box溶脂減肥其實有冇用?
E Box呢部機本身係可以用於面部同身體,我哋發現佢喺香港比較流行嘅用法,比較多係用於瘦身,纖體.基於各種原因,呢部機大部份醫學美容中心,單次收費美容院比較傾向用嚟輔助減肥,響個客人做完冷凍溶脂之後,再用射頻去改善循環,改善身體形態.
雖然唔係每個人都係醫學美容專家,未去到熟悉到一睇部機就知道係咩價錢,但係一般正常人都推斷出,呢啲款式大陸出產機,價錢一定唔會及外國一啲貴價减減肥儀器例如Liposonix,BTL 360,Velasmooth,GTG Wellness ABAS SR.
去過E Box溶脂減肥療程嘅人話,好似唔係好覺有用.討論區上面大把人話,做完都唔覺有好大分別.亦都有啲人話,E Box呢啲咁嘅大陸機,都要幾百蚊一次,好貴.
我會鼓勵大家唔好用先入為主嘅態度去睇呢件事.
好多人一聽到係大陸機,或者唔係什麼超級名廠機,個心已經有好大嘅抗拒.好多人見到eBox喺大陸做,兼且平時有冇乜宣傳,機器本身嘅知名度低,信心都唔會好大.做幾次之後,效果未如理想,就會大大聲話呢部機減肥冇用,不了!
E Box溶脂 / V Firma同所有嘅射頻機係一樣,唔可以只做一次,需要多次.呢個並無關機器本身價錢高低,係咪大陸做嘅問題,呢個類型嘅機係所有都要咁樣做.
純粹原理上去講,E Box溶脂 / V Firma呢部機的確可以做到減肥,瘦身,V面嘅效果.不過,市面上大部份做呢部機嘅地方,似乎都唔係將佢作為某種主打項目,多數都係主力sell冷凍,其他比較高價錢嘅療程,呢個只係輔助性質嘅療程,咁通常只會做10零20分鐘.如果以呢個類型嘅醫學美容機器來講,你要令到佢個效果達到最佳水準,就唔只做10零20分鐘.係10幾分鐘,乘20次!
E Box溶脂 / V Firma買返屋企做抵唔抵?
由於成部機價錢加埋都係約七千到九千人民幣,你買運費保險,匯率轉變等等,一萬蚊港幣左右,都有人會直接買部返屋企自己幫自己做.咁如果你問我地,究竟買E Box返屋企自己做好冇?
其實,E Box溶脂 / V Firma出街玩幾次係可以嘅,但係如果買部返屋企,就真係要諗諗.因為呢部機本身個體積都相當龐大,成個細水泡咁大.香港寸金尺土,買返屋企都唔知擺邊個位好!
而且,部機本身嘅能量輸出,比一般家用幾好,但係未去到超級頂尖.即使部機本身喺內地,都唔屬於係最頂尖嘅儀器,你哋見到嗰啲大陸靚仔小哥哥,美女小姐姐,其實都已經未必會做呢部機!始終佢出咗都有一段時間,七八年已經.依家內地發展極快,如果內地都唔用嘅機,你又買來做乜呢?


text:
一名外籍工程師入稟區域法院,指前東家禮頓建築(亞洲)涉嫌種族歧視而將佢解僱,行為包括工作時被貶稱佢做「鬼佬」,並且將佢架空,申索人要求禮頓賠償並道歉.案件噚日(8號)喺區域法院開審.禮頓個上司出庭作供時話,佢唔記得有冇叫過工程師做「鬼佬」,但認為係慣用叫法,「好少用『外國人』稱呼外國人咁突兀」.
申索人為Haden Francis William,16年起參與禮頓同中國建築工程(香港)有限公司聯營嘅將軍澳藍田隧道爆破工程中,佢就擔任爆破經理.佢話工程期間遭到歧視,喺17年2月向禮頓投訴,之後就被中止合約.Haden又話,17年1月到2月休假期間,公司2月開會冇畀電郵佢,又冇出席佢去會議,即係上司兜過佢,仲趁佢唔覺意指示佢啲下屬做代表出席會議.
禮頓辯方就話,Haden都曾經喺電郵群組剔除兩個同事,Haden又不了解事項又唔幫下屬,係不負責任,而種族歧視嘅講法只係Haden估估下.Haden就認為因為唔係中國人先俾人杯葛.
佢姓黎嘅上司作供就話,地盤無時無刻都運作緊,冇必要等Haden放假先處理,而且最終都係會搵申索人負責同簽署核實.黎生又指,佢唔記得有冇聽過同事或者自己叫佢做「鬼佬」,但佢認為這「鬼佬」只係常用口語,合作開嘅外國人都會咁叫,「少用『外國人』稱呼外國人咁突兀」,亦都唔覺得叫人「鬼佬」會分化中國人同外國人.佢又話Haden當時都冇向管理層投訴.
呢單案今日都會繼續審理.
#鬼佬 #種族歧視 #廣東話 #禮貌 #禮頓 #歧視 #外國人 #工程師 #港語學


text:
您好!
您即將拨打维港口腔连锁咨询电话
+8613128823079
维港口腔连锁
13128823079(深圳)
nearhk(微信)
維港歡樂口腔迎難而上,遇難愈強!
維港歡樂口腔迎難而上,遇難愈強! 摘要:喺2020年抗疫期間,維港口腔連鎖機構作為國內首批獲準復工開診資質嘅牙科連鎖門診,為市民牙科急症復診解除病痛創造便利係義不容辭嘅,同時仲保證喺哩段時間所有治療項目都唔會 相信大多數人對新型冠狀病毒都有一定嘅了解喇,同埋因為有研究表明氣溶膠會造成病毒感染,所以基本上所有嘅牙科專科都仲未復工.咁點解維港口腔連鎖羅湖分院——維港歡樂口腔可以複診開工咧?喺這段時間復工唔係好難咩?咁今日就邀請到維港口腔連鎖嘅主要負責人——鄭總為大家講一下哩段時間維港歡樂口腔主要遇到嘅問題同埋解決措施! 鄭總表示,首先同大家講一下我哋可以復工係得到上級衛生部門批准嘅,所以大家可以放心!而哩段時間遇到嘅問題主要有以下2個: 問題:防護物資存貨唔夠,尤其是口罩嘅存貨唔係好足夠. 解決措施:哩段時間口罩緊缺係正常嘅,因為要先支援前線,保證前線全體工作人員嘅安全,但係為咗可以幫助廣大需要治療牙齒嘅市民,所以喺復工之前同深圳所有嘅供應商都進行溝通聯繫,最終籌備到足夠數量嘅口罩同其他防護物資.同時喺哩段時間亦寄咗一D口罩俾口罩緊缺嘅顧客,希望大家都可以保護好自己! 問題:口腔科因為治療嘅特殊性,患者嘅口面需要長時間暴露出來,同埋治療過程中會產生大量嘅氣溶膠,增加感染嘅概率. 解決措施:除咗做好日常嘅清洗消毒工作之外,喺復工之前已經購買咗醫用空氣消毒機,喺每次治療結束之後會對診室進行消毒,同時仲採購咗專門對氣溶膠消毒嘅器械,喺顧客就診前後都進行氣溶膠消毒!醫護人員亦做好相關防護措施,每位醫護人員都會著防護服,戴N95口罩,戴護目鏡同埋面罩,手套,基本係冇皮膚會裸露喺外邊嘅,咁亦都是對顧客同醫護人員嘅保護. 鄭總仲表達咗,喺2020年抗疫期間,維港口腔連鎖機構作為國內首批獲準復工開診資質嘅牙科連鎖門診,為市民牙科急症解除病痛創造便利係義不容辭嘅,同時仲保證喺哩段時間所有治療項目都唔會加價,提供廣東話,客家話,潮汕話同英語等多種語言接診.維港歡樂口腔係哩段時間迎難而上,遇難愈強!


text:
15 FEBRUARY 2015(SUN)
今日大肥豬又為我地準備左一個特別節目, 就係去參觀大肥豬夢寐以求嘅小學呀~
哈哈哈...其實我地之前都嚟過依間學校一次, 就係去萃男書院葉傑全音樂廳, 去聽虎豹夏日音樂節匯演(按此重溫)呀!
因為上次我地係路經小學部去搵個音樂廳, 所以都只係行過, 未有仔細去睇, 終於可以趁今日依個好機會, 俾大肥豬入去了解一轉啦!
一向小小豬嘅學習安排都係由大肥豬負責, 所以我都好少理佢會點安排, 因為我信得過佢係會為小小豬作最適合嘅. 下半年就要選擇小一, 所以大肥豬依家都開始要做少少準備, 成日都去睇啲討論區, 我成日見佢一有時間就去睇, 真係做齊功課呀!
難得依間名小學有開放日, 所以我地就嚟參觀一下啦~
第一個參觀地方就係電腦室~
玩左一陣之後就去小一課室參觀, 小小豬都好認真睇哥哥嘅矩品呀~
之後就去參觀其他課室玩遊戲, 其實都有好多唔同種類嘅學算性遊戲, 不過大都比較多, 所以我地都玩唔晒, 只係玩左好幾樣呀!
有寫羊仔心意咭, 負責哥哥好細心, 慢慢同小小豬解釋啲字詞, 仲教佢應該點寫添~
之後就去數學室玩啲同數學有關嘅遊戲~
仲有去做個小魔術遊戲~
我地仲有去宗教室玩金句砌圖同做襟章~
即場仲有非洲鼓教學, 小小豬打得幾投入~
最後我地就去參觀圖書館, 一入到去小小豬就已經好興奮啦~
搵本圖書慢慢睇先, 唔覺唔覺原來我地係圖書館逗留左差唔多一個鐘, 小小豬鐘意睇書都係一件好事嚟呀~
原來圖書館入面都有小遊戲, 我地當然又排隊玩一陣啦~
一間小學估唔到我地係入面都可以逗留左差唔多四個鐘, 不過參觀完小學之後, 大肥豬就更加鐘意依間小學, 佢話學校環境同設施都好好, 啲學生又有禮貌, 仲話小小豬玩得好開心, 應該好鐘意依間學校哦!
所以如冇意外, 我地都會帶小小豬嚟試一試! 老實講, 到時都一定會有勁勁勁多人嚟考, 小小豬都唔知可唔可以順利咁面試, 都應該考入機會微乎其微, 不過試一試都冇壞, 就當係俾小小豬一個挑戰, 入唔入到都唔係重要(依個只係我個人認為....大肥豬當然係非常想小小豬可以考入到啦), 最重要都係小小豬係可以乖乖咁完成個面試呀!


text:
Interview一詞,相信唔少人一聽到就打晒冷震.輕患者聽之則心跳加速,重病者聞之則冒汗失禁,活動不能.有見及此,小編今日就集合咗啲過往大學面試時所累積嘅心得,希望可以令大家係Non-JUPAS/JUPAS interview嘅時候處變不驚,大展鴻圖,輕鬆奪bonus mark!
開始入正題之前就等小編講下自己嘅interview經驗先啦.話說小編當年就出席咗三場嘅 JUPAS 面試,包括Poly嘅Hotel Man同UST嘅Science/Engine,結果三個interview都攞咗Full Bonus Mark.所以小編可以話對大學面試呢一關都幾有信心!同埋值得注意嘅就係其實Non-JUPAS同JUPAS嘅面試形式都係相同嘅,所以唔需要擔心呢篇文唔適合自己!好啦,咁事不宜遲,而家就等小編過招俾大家啦!
Credit: unsplash @freestocks
相信大家都知道,所有嘅Non-JUPAS/JUPAS interview基本上都係用英文嚟進行,而且當你入到U,大部份嘅course,甚至你嘅同學都係講英文,所以英文嘅重要性真係不容忽視!如果你係初中嘅同學就可以嘗試下睇多啲英文書/戲/報章,慢慢耳濡目染咁去學.而如果你係高中生甚至應屆考生,咁就要快啲背vocab,做多啲Grammer練習,寫多啲文俾老師改,急起直追! 小編之前都寫咗篇文章教大家點樣令英文進步,有興趣嘅同學可以去睇下《
(DSE English)不得不知的英文進步心得 X 操Past Paper攻
》!
Credit: unsplash @Dan Dimmock
如果想獲得最全面同貼地嘅一手資料,就一定要去各大學嘅Non-JUPAS/JUPAS Info Day! 因為到時會有讀緊該Major嘅學生喺度回答你嘅問題,所以你可以借呢個機會問下佢哋當初嘅Non-JUPAS/JUPAS 入學分數,溫習及面試經驗以作自己參考同分析.
其次就係記得要上網睇下該學系嘅資料,廢事入學處職員問起嘅時候自己口啞啞!記得當時就係有位professor問我,覺得佢個學系邊一個特色最吸引我,好彩我一早做咗research同問過師兄師姐,知道佢個Final Year Project係可以同一啲大企業合作一齊做策劃同做研究.所以我就即時講晒我research咗嘅嘢,仲講番啲大企業嘅名同佢哋嘅project,證明我真係冇講大話.一講完professor就嘴角微微笑,而且之後無論小編講咩都點晒頭!所以話小心駛得萬年船,各位一定要做足research呀!
Credit: unsplash @anneliesephillips
正所謂好嘅開始就係成功嘅一半,所以大家一定要好好準備面試時嘅自我介紹,務求令考官眼前一亮.但係各位一定要記住記住再記住,就係千祈唔好背自我介紹!小編明白大家唔希望講嘢嘅時候甩甩咳咳,但係咁樣除咗會令人覺得你好死板外,亦唔會凸顯到你自己 .所以小編建議大家可以mark低啲你想present嘅重點,再用自己嘅英文去present出嚟!
第二,介紹嘅時候唔好分享啲太學術性既野,拋太多書包.因為首先你學術方面嘅成就已經喺personal statement個度已經寫得好清楚.其次,就係interview其實係想睇你係個咩人,點樣嘅性格, 點解會適合讀呢科,同你想讀大學嘅理由等等,唔係想睇你讀書有幾叻.所以大家嘅目標就係要比Professor了解你係一個點樣嘅人,而唔係一個幾勁嘅人!
而起步點方面,小編認為各位可以由介紹個人性格特點起步.用一啲引人入勝嘅個人故事作切入點,繼而用啲正面嘅詞匯介紹自己嘅性格,再帶出自己申請該學系嘅原因.當你嘅起承轉合如流水般暢順同前文後理都合理無誤,咁相信你已經解決咗最難個關,因為後面嘅問題通常考官都係根據你之前嘅回答而問嘅,只要你唔自打嘴巴,基本上都輕鬆過關.
即使考官問啲比較挑戰性及牽涉個人睇法嘅問題,如分析題,時事題或創意題,同學們亦不用擔心,只要大家真係對該學系做足資料搜集,同時保持冷靜思考,勇敢作答,基本上考官都會收貨,因為呢啲題目都冇真正嘅對與錯.簡單嚟講,同學們對該學系嘅認識同熱情就係你回答呢啲問題嘅指路明燈!
Credit: unsplash @brett_jordan
相信各位對Group Interview都唔會陌生,但係各位要留意我哋唔係講緊DSE嘅說話考試,所以Group Interview嘅大方向係應該保持禮貌,並且理性地論證自己嘅意見,並唔需要過份執著於反駁對方嘅論點或者為咗面面俱圓而強行達成共識.相反好似『君子』咁,保持思緒鎮定,冷靜自信表達自己嘅意見就可以了.其次,同學們亦唔需要特登搶先發言.若然同學都未準備好自己嘅論點就發言,咁樣除咗會喺發言嘅時候顯得唔夠說服力同弱勢更加令考官覺得你未準備好你嘅Interview.所以大家記得要諗清楚整合好,先至發言!如果你禁啱同其他同學一齊發言嘅話,記得一定要保持風度,俾對方發言先!Manners maketh Man!
Credit: unsplash @Lesly Juarez
雖然Interview本身應該係一個嚴肅的事情,但係interview普遍嚟講,係一個俾雙方認識彼此嘅機會,從而讓雙方衡量對方究竟係一個點嘅人,而小編相信無人會鍾意一個愁眉苦面嘅人.因此保持笑容,挺起胸膛,勇敢自信地回答對方嘅問題絕對唔係破壞緊一場嚴肅嘅interview,而係建立一個良好嘅交談氣氛,令對方更容易理解你嘅出發點,而唔係處處為難你!即使遇到啞口無言嘅問題,只要你自信合理地講出你嘅睇法,並且承認自己缺乏該方面嘅認識,考官唔一定會扣你分,仲有可能會加你分添!所以笑一笑,世界更美妙!
Credit: unsplash @emilymorter
每次臨完interview之前,通常個Professor都會問各位同學仔有無啲咩問題想問佢.理論上唔問佢都冇問題嘅,小編都試過真係無問嘢但係最後都有full bonus mark.但係其實呢個都係一個隱藏嘅加分位!通常我就建議唔好問啲好作狀嘅問題,例如「如果我真係好想入呢科我可以點?」(老實講考好DSE囉)反而可以問下啲你對個program有嘅疑惑,或者該學系未來嘅出路等等.
現今社會,相信不少嘅身邊人都係「外貌協會」嘅鑽石級會員,所以學識襯衫,幾時著咩衫就好重要喇!以依家大學Non-JUPAS/JUPAS面試為例,面試嘅時候雖然Professsor冇直接咁講出嚟,但係果啲識穿衣打扮嘅人,相信Proessor都已經潛意識咁為你加咗唔少印象分同一定睇得出你係能力出眾嘅人!
Dresscode方面,通常叫你出席interview嘅個封信都會列明你嘅dresscode係咩,而小編嘅認知就係,Smart Casual = 恤衫 + 西裝褲/牛仔褲 + 皮鞋;而Formal Dressing就係西裝褸 + 恤衫打呔 + 西裝褲 + 皮鞋!當然小編就認為同學不論點都好,都帶定西裝褸同呔,以防不時之需!
Credit: unsplash @huntersrace
至於顏色方面,引用小編最愛嘅編輯(佬訊)嘅一句話『如果衣櫃只能留下一種顏色,佬編不用思索一定選擇藍色.』不論你要如流水般避過咄咄進逼嘅professor,定係將你嘅說辭如洪水般衝擊大家嘅認知,藍色(Navy Blue)一定係你嘅劍同盾.藍色嘅西裝襯條啡色皮帶,再加一對棕啡色嘅皮鞋,就係果條同時身處informal同formal dressing嘅中間線.
不論你係陳冠希,定係bob哥,只要你手執藍色,你就係型嘅定義.
所以簡單啲黎講,預期同其他人一式一樣,倒不如選擇低調沉實又無損自信嘅永恆定律-Navy Blue.
最後希望各位喜歡小編嘅分享!順帶一提,小編之前就寫咗篇關於
Non-JUPAS嘅入學資訊嘅文章
,同嚟緊仲會出有關Non-JUPAS唔同方面嘅分享,所以大家要繼續留意呢個專欄啦!小編亦係度推薦幾篇關於JUPAS嘅文章,希望可以幫到各位同學順利入U.離DSE得番三個月,各位同學要繼續一齊向目標努力呀,加油!
咁有用嘅文章記得要share俾你哋嘅同學啦!~
AfterSchool
AfterSchool 是一個針對DSE而設的網上補習平台,課程涵蓋多個 DSE 科目,讓同學足不出戶就可以享有優質教學.註冊用戶人達 50,000 人,當中超過四分之一學生為應屆文憑試考生,是全港最大型網上補習平台.
分享文章


text:
《法證先鋒》可以講系TVB最經典劇集之一,劇集將法政,刑偵與及法醫完美結合喺埋咗一齊,呢部劇嘅系列劇分別就系2006,2008與及2011年播出,最近更加系喺夜深時段重播.
喺重播嘅TVB經典劇集中,《大時代》首集就沖破咗深夜時段嘅收視紀錄,直到《刑事偵緝檔案2》中郭藹明飾演嘅Carman魔化復仇,呢集就超越咗《大時代》嘅成績.
不過,呢一紀錄好快就因為《法證先鋒》嘅重播被打破咗,而且收視紀錄不斷再創新高,觀看人數直逼黃金時段,成為咗夜深時段嘅劇王.
監制梅小青就重播好成績表示,當年真系好多人成就咗呢套劇,好多綠葉都奉獻咗咗精彩演出,而以往嘅收視加埋重播之後嘅成績令佢好有壓力.
作為今年TVB嘅重頭劇《法證先鋒4》,開拍之前嘅選角問題就讓網民們大呼失望,再遇上「安心偷食」事件,黃心穎嘅角色要搵人頂替全部重新拍過,而現有嘅小花當中究竟由邊個頂替黃心穎飾演記者妹,一時間又成為咗網絡上嘅熱門話題.
好在六月份嗰陣,劇組決定由湯洛雯頂替拍攝,網友們就期待等待劇集出街啦.
而講起劇集嘅選角,當年歐陽震華同林文龍嘅組合真系好受大家嘅歡迎,不過到咗2011年播出嘅第三套,演員全部大換血,好多網友就覺得好失望,始終Tim sir(歐陽震華飾)同Dr.Koo先(林文龍飾)呢對最佳拍檔先系觀眾嘅最愛.
喺2009年嘅節目巡禮中,TVB仲特登揾嚟咗歐陽震華,林文龍,同鄭嘉穎拍攝宣傳片,不過真正開拍嘅時候,就變咗黎耀祥拍乸張可頤,徐子珊同吳卓羲.
對于歐陽震華嘅缺席,外界就議論紛紛,有傳系因為拍攝《不速之約》嘅時候,不滿林峯經常遲到與及無故缺席,於是同上級投訴佢嘅工作態度,但系此舉就惹來咗力挺林峯嘅TVB高層樂易玲嘅不滿,結果畀人踢咗出局.
更有傳聞話,因為冇咗呢個靈魂人物,搞到連劇集都要重新改寫,甚至有傳歐陽震華由此畀雪藏.
不過,監制梅小青就解釋話,因為1,2部當中主角嘅感情線已經寫到差唔多,而且好多角色喺第1,2部都已經死咗,所以第三套會系以全新嘅人物同古仔.
不過,雖然歐陽震華冇參與《法證先鋒3》嘅拍攝,但系同年嘅《耀舞長安》佢仲系有份參與,所以畀雪藏,應該只系外界嘅猜測.
而另一個講法則系,原本應承拍攝嘅歐陽震華因為劇集遲遲冇開拍,所以一早就向TVB放話要北上拍劇,後來因為檔期無法配合而辭演,至於其中嘅細枝末節,監制梅小青都冇回復傳媒.
不過《法證先鋒3》喺當年播出時,首集平均收視就有34點,大結局40點,系2011年嘅TVB收視冠軍,而林文龍,鄭嘉穎,佘詩曼當年都冇份出演第3套.
歐陽震華飾演嘅高級化驗師冷靜理智,觀察力過人,深受觀眾歡迎,唔少網友就留言話,心中嘅《法證先鋒》永遠得歐陽震華嘅第1,2部,冇歐陽震華嘅《法證先鋒》只能選擇放棄呢部劇.
Like MisshkNews Facebook!不出门也能知天下事~


text:
一場嚟到名古屋,梗係要試下當地名菜!被譽為名古屋五大名菜嘅包括碁子麵,味噌烏冬,名古屋「手羽先」,味噌豬排同埋鰻魚飯,今日我哋就嚟咗食呢間街知巷聞嘅山本屋本店嘅味噌烏冬.
創業於1907年嘅山本屋本店承傳著當時嘅做法,以傳統手打手法以及獨特嘅風味令味噌烏冬成為今時今日遊人去名古屋都會一試嘅名物.我哋今次就冇去到本店,係名古屋站附近經過見到就入咗去即刻試食啦!
叫期待咗好耐嘅味噌烏冬之前,我哋仲叫咗一碟前菜,就係青唐辛子玉子燒!500Yen有兩舊,食落去蛋汁甜甜地,有甘香.以為唐辛子會好辣,但就完全無辣嘅感覺.
味噌烏冬嘅配料選擇多籮籮,除咗可以畀貴啲選擇一年四季每季不同嘅限定menu之外,一般選擇亦包括普通味噌烏冬,名古屋地雞,豚肉,天婦羅,豬腸等.雖然一般建議食名古屋地雞,因為名古屋地雞有日本三大地雞之一嘅美譽,不過今次我就揀咗天婦羅!
重頭戲上嚟啦!一上台就聞到濃濃藥材味~一掀開個蓋:
嘩!賣相就真係100分啦!!
面上面有生雞蛋,不過其實落單嘅時候店員會問你食唔食得生雞蛋,如果唔食可以換熟嘅雞蛋.
食評:
其實第一次食味噌烏冬,估唔到個味噌味咁勁,濃濃嘅湯底入面仲有少少類似藥材嘅味道.烏冬嘅口感其實超越咗彈牙,而係去到有啲硬身,所以中意食淋啲嘅烏冬嘅朋友可能食得唔係好慣.問下店員先知道,原來名古屋料理的確比較重口味,但個湯底其實係預番俾食客加飯整成「雑炊(湯飯)」咁食,不過作為一個減肥中嘅女仔夜晚食澱粉質真係無得救,所以無咁樣送嚟食嘅我就覺得偏鹹.
唔知有冇食過呢個味噌烏冬嘅朋友同我有相同嘅想法呢?或者下次去名古屋旅行嘅大家都可以試下呢道名古屋名菜,仲可以去下本店試食,個環境靚啲架!
名古屋駅前店
地址:名古屋市中村区名駅3-25-9 第1堀内ビル地下1階
營業時間:11:00〜22:00(Last Order:21:30)


text:
近年好多人放假都鍾意行山,不過真係要萬事小心,做足準備,平時市民遇到意外,主要都係由民眾安全服務隊(民安隊)出動拯救嘅.同其他紀律部隊一樣,佢哋當值期間都有唔少難忘經歷,好似幫越南船民搞聯誼活動,搵唔到失蹤人士嘅去向等,其實佢哋嘅職責同新鮮滾熱辣電視劇《白色強人》嘅醫生一樣,都係爭分奪秒拯救生命.
民安隊係保安局轄下嘅志願輔助應急隊伍,現時有3700幾名成人隊員,以及4000幾名12至17歲嘅少年團員.民安隊本身响1952年成立,當初係備戰嘅民防單位嚟,後來經過多年發展,先慢慢變成而家一支多元化嘅輔助組織,喺天災人禍發生嘅時候執行應急服務,減輕紀律部隊負擔.民安隊成員大多有正職在身,或者係自僱人士,例如小巴,的士司機等等.而前民安隊處長李樹榮嘅正職係運輸署嘅城市規劃師,佢仲做過運輸署嘅副署長添,認真犀利!
話說李樹榮70年代大學畢業之後就加入民安隊,曾經喺越南難民營守夜,為船民搞聯誼活動,安排醫生,幫手買豉油,魚露等等,又試過跟隨英軍訓練,學習由直昇機游繩著地等技術.佢曾經提過,80年代有法籍青年喺大埔八仙嶺失蹤,當時佢帶隊搜索,用開山刀闢路,仔細搵過但都無功而回,直至若干年之後嘅一場大雨,先至令嗰位青年被發現,但已經成為一堆白骨.所以大家行山還行山,一定要注意安全!
圖片為民安隊山竹襲港善後工作,取自網絡.


text:
BB好似好認真喺度睇緊書📚咁,其實佢除咗睇書嘅同時,仲喺度睇緊video🖥.講到呢一度,可能好多媽媽都已經想翻我白眼🙄,認為小朋友咁細個睇影片又傷眼,而且驚BB沉迷,變成電子奶嘴.加上坊間好多用YouTube做教材,但最終弄巧反拙嘅例子,所以我最初都真係好抗拒用video嘅形式作為教材,擔心仔仔YouTube 送飯或者電話不離手.
不過今時今日要令小朋友有效咁學一樣嘢,真係要諗啲計仔令佢覺得吸引先得.死死板板咁睇一本書,作為大人嘅我都會覺得悶啦.所以我佢深明適當咁去睇video會有助仔仔去吸收知識.
當我接觸迪士尼美語世界嘅教材之後,發現有唔同嘅書仔卡仔再配合埋同一系列主題嘅video,咁就唔怕仔仔淨係睇video而唔睇書.反而咁樣仲可以培養到仔仔睇書嘅習慣,因為佢鍾意睇video嘅同時,亦都可以喺書本上邊搵到一樣嘅內容,再配合sing along CD 💿邊聽歌邊睇書,或者睇書跟住歌詞一齊唱,加深小朋友對文字嘅記憶,以及更易另小朋友明白當中內容.呢個都係吸引我用迪士尼美語世界教材嘅原因之一☺
而家仔仔已經識得喺本書度搵返video嘅內容黎跟住睇,一邊睇書一邊睇video, 培養到仔仔鍾意睇書嘅習慣絕對係另家長最開心嘅,希望仔仔會繼續鍾意睇書🥰
緊貼 World Family Hong Kong Facebook (點擊)
於Instagram Hash TAG #WorldFamilyHongKong 分享您使用「迪士尼美語世界」Disney World of English 的時刻吧!


text:
讀地理究竟有咩出路?係咪注定乞食?|除咗老師之外可以做咩工?|做非地理相關嘅行業得唔得?
同好多人一樣,一開始我中四萌生咗讀地理呢個念頭之後都會諗到出路嘅問題.呢樣嘢唔單止我自己幾關注吓,正常嚟講父母都會為子女擔心,始終社會大多數人就係覺得成績不俗應該要去讀醫/law/business~ 而家讀咗一年,亦做咗internship,我自己會答你:讀地理唔會冇出路,但好睇你自己個心態係點. 其實無論你係咪讀地理,你個人都應該積極裝備好自己.機會唔會自己搵你,係要你自己爭取!之前講過,因為我畢業之後冇打算做同地理相關嘅嘢,所以就會更加努力去上莊,搵internship,喺ancillary module到讀返同management有關嘅嘢.而家啲公司請人雖然都會睇吓你讀咩科,但更重要嘅係睇你嘅prior experience,skills,份人嘅性格啱唔啱佢嗰個position.讀咗同嗰個position相關嘅degree當然會有啲優勢,但冇讀亦唔代表你會輸蝕.另外,就算undergrad係讀地理,其實之後你都可以讀其他科嘅masters (e.g. management) 去進修,增加返自己喺嗰個field嘅知識同技能. 講完啲關鍵因素之後,我就講返一系列嘅出路啦! 1⃣ 老師/教授 Grad完之後讀一年PGDE,但競爭會比較大.雖然如果一心想做地理老師可以讀教大EdUHK嘅地理教育,但之前有follower話啲學校其實都唔係好鍾意請教大畢業生~ 你亦都可以持續進修同做研究成為一個大學嘅教授🤣 @gordongeogtutor補充:教大既地理教育其實唔輸蝕既,申請教席既時候,只要你教學相關既工作經驗充足,都可以做到教師,我做代課既幾間學校既地理教師都黎自教大. 2⃣ 政府工 E.g. 漁農自然護理署,規劃署,環保署 (環保署嚟講engineering,GIS,EIA叻嘅人會有優勢,但裡面亦有相關工作唔需要識呢啲嘢) follower補充:Human geog人可以考慮政府嘅AO/ EO 3⃣ 天文台 整理返大家之前提供俾我嘅資訊,入天文台應該要讀數學/原子物理物理學/理學/電腦/stat/土地測量/earth system science (CUHK有atmospheric science嘅stream提供專門training,但HKU嘅課程定位就比較尷尬).換言之,讀地理入天文台應該冇優勢~ 4⃣ NGOs 特別係與環保有關嗰啲,e.g. WWF 5⃣ 需要應用GIS技術嘅大公司 E.g. Esri, Aecom follower補充:對environmental studies有興趣嘅地理人,一定要讀GIS/ remote sensing同environmental impact assessment 6⃣ 導賞員 E.g. 濕地公園,地質公園 @gordongeogtutor補充:導賞員屬於義工性質(濕地公園其實冇導賞員呢個職位,導賞只係實習生其中一個職責)而且地質導賞資格係要自己比錢上相關課程,所以導賞並非地理系既”出路”.不過讀大學既時候當intern黎做係唔錯. 7⃣ FMCG, auditing, consulting firms 唔知大家有冇察覺到sustainability呢個大趨勢,好多大公司,尤其是賣fast-moving consumer goods (FMCG) 嗰啲都會請人專做sustainability方面嘅嘢,諗吓點樣將呢個概念融入個business model到.Auditing方面亦有sustainability auditing,所以都可以入到auditing firm到做,e.g. EY. follower補充:你行sustainability stream嘅可以做吓consultant 8⃣ 其他非專業而又唔關地理事嘅行業好多都可以做到,例如工商界行政,marketing,甚至係空姐空少等等... 最後,唔知大家知唔知前英國首相文翠珊都係讀geog嘅呢~ 所以啲人成日話你讀邊科同你之後做咩係冇咩關係,都幾啱㗎!希望今次咁詳盡嘅答覆可以令大家更清楚自己大學應唔應該讀地理🔥 我就唔相信讀咗某一科就會冇出路,因為真係好睇你自己嘅心態同造化!


text:
香港
主教練:安達臣
大軍名單:
緬甸
主教練:Antoine Hey
大軍名單:
13哥:香港隊已公佈決選名單,緬甸呢?其實幾日前佢哋已經公佈咗,今次缺乏所有嘅外流球員
,包括中後場主將Maung Maung Lwin(貓貓倫).
呢位球員現時喺泰國揾食,上年緬甸嘅政治事件,佢以隊長身分,帶領眾多球員加入聲援昂山素姬政府嘅示威,不過後來選擇繼續代表緬甸國家隊,畀好多球迷狙擊,喺世界盃外圍賽入面畀日本大炒十球嘅比賽,佢係隊長.
唔召集外流球員係德國教練Antoine Hey嘅意思,呢位教練同香港教練安達臣十分老友,香港隊今次能夠有對手,肯嚟香港,相信多多少少都係佢哋嘅交情嘅有關.
另外仲有一批球員因為表現問題以及政治原因一直拒絕入隊,包括緬甸攻擊線嘅球王,Kyaw Ko Ko(喬高高),佢好早已經宣佈唔會加入國家隊.
今次呢批球員,全部都喺緬甸全國聯賽踢波,部分都係以往嘅非常規國腳,亦有啲係新入選
,而後衛David,係隊中上陣次數最多嘅老將,基本上每次見到仰光聯嚟香港都係會見到佢,呢位老將喺上年曾經同貓貓一齊帶領球員出席政治活動表達訴求,但佢冇跟隨部分球員拒絕代表國家隊呢條路.
佢亦都係仰光聯入面少數留隊嘅球員,好多隊中嘅球員已經因為聯賽暫停轉咗行,或者轉咗去其他球隊,亦有啲因為政治原因拒絕效力,以及有的行蹤不明.
近年發生嘅事非常影響緬甸足球,全國聯賽都係今年先至可以踢得返,肯去緬甸落班踢波嘅外援,十隻手指數得晒,今次緬甸國家隊,嚴格上係派B隊嚟,佢哋應該都係過嚟操下喐下.
另外,有三名妙瓦底聯球員,妙瓦底聯喺今年聯賽表現幾好,佢哋代表緬泰邊境嘅城市妙瓦底,呢度係傳說中嘅KK園所在地
,不過今年嘅緬甸聯賽係喺仰光集中比賽,佢哋唔會喺當地活動.
https://www.facebook.com/momaydog/posts/pfbid0nzNC1ntMvppDC8N9kqmG5aDjvUMpKMN1rKoXWY3HooNDDZACRWveFqj5PnhsLfuXl


text:
2017年12月15日星期五
做觀眾
觀眾我估有過百人,等咗大半個鐘先可以入studio.
唔知係咪嘉賓遲大到,有位工作人員同大家熱吓身,講吓笑話,教大家乜時候拍手等.
仲有扮嘉賓進場,叫我哋拍手,然後拍攝觀眾興高采烈嘅情況.我估係之後剪接用.
呢個係一個新節目Helfrieds Strenge Kammer嘅首集.係一個搞笑talk show(類似美國嗰啲). 將會喺能量飲料集團嘅電視台播出. 但係唔知電視台會買幾多集,所以都唔知會拍幾多集.播出日期都未知.
去廣告時間其實係冇休息,即刻繼續拍.只係播預先錄製嘅外景時,有人嚟同主持嘉賓補粧.
節目一氣呵成,中間冇NG. 但係成個節目完咗導演先通知有嘢唔記得拍,要最後位嘉賓埋位再拍過. 之後收音師又話結尾收音唔好,要拍過. 但係啲嘉賓都走咗了.我估靠剪接啦.
18 則留言:
乜咁似強國俾錢人扮觀眾俾反應回覆刪除
同埋d人做嘢好求其咁
王子有冇做誇張表情博出鏡?回覆刪除
冇獎金,冇獎品 ,又冇養眼肉體 ,你係唔會出席喎?好奇怪.
我都做個幾次觀眾,製作形式都係差唔多,有場務提你幾時拍手,幾時停回覆刪除
其實我覺得呢度都係差唔多, 呢度有位演員 José Garcia 起初都係做呢D攪氣氛嘅出身架回覆刪除
我讀初中時已分別去過兩間電視台幾次,因為有紀念品送和有飲品喝…回覆刪除
王子,你今次又有乜收獲?
我都做過幾次勁歌金曲現場觀眾,到時到候就有場務叫我們拍手掌,跟著就叫口號,之後又拍手,好似機械人咁,好假.回覆刪除
無野食無野派,乜都無,連搭巴士錢都蝕埋 :p回覆刪除
無記果啲通常有紀念品派回覆刪除


text:
最近天氣咁炎熱,自自然然就喜歡左每日食完Lunch就去嘆番杯yogurt,呢間位於船街既yogurt店,每逢lunch時候,我都見到好多OL買黎當lunch食.
Yogurtime每日都有四種味道供應,Euro Tart, Vanilla and Chocolate係每日都有既.只有一種味係每日都更換,真係日日都唔同,我見過幾隻味,有青蘋果,焦糖吉士,藍梅,荔枝,香蕉朱古力,Pina Colada等等,聽講呢間店係有成100種味道既,遇到大時大節,可能仲有特別味道推出.
我食左咁多次,覺得荔枝清新得黎又唔甜,係夏天食,真係好正.反而個青蘋果味太重奶味,又唔夠酸,差D.Vanilla 同 chocolate 就好似軟雪糕,完全唔似yogurt.原味即係euro tart,呢個都唔錯.呢到仲有好多有特色既toppings,好似dry banana,煙煙韌韌,好得意,另外,mochi都好得意,仲有好特別既以色列椰絲糖,加埋落去都幾好食.
上圖係同事既錯配,荔枝配朱古力,大纜都扯唔埋,再加上chocolate clips,失敗左.
荔枝配euro tart,大家都酸酸地,好夾,白色一粒粒既係mochi,好似燸米糍,配合上黎好得.
chocolate banana配麥維他,飽肚之作,好重朱古力同香蕉味,不過太甜.
軟雪糕組合,朱古力配雲里拿,加上蜜糖脆脆,ok 的,不過一d都唔似yogurt.
地址:灣仔莊士敦道60號嘉薈軒地下3號舖


text:
盆菜本來係圍村習俗,但近年香港城市人都越來越流行喺團年飯或者大小聚會食盆菜.我哋逐慚將呢件事習以為常,唔會諗有咩深意.但原來喺人類學家眼中,盆菜係好有深層嘅社會意義.
哈佛大學華琛教授(James L. Watson)係人類學家,喺中國鎖國嘅六十年代,為咗研究華夏傳統習俗,嚟到當時世上少數保留到村落風俗嘅地方,英屬香港嘅圍村.
因為人類學研究,重視田野考察多過問卷調查,佢特登住喺圍村去體驗當地風俗,自然食咗咁多盆菜.
第一次食盆菜,佢就見證住一個移咗民嘅百萬富翁,踎喺農夫同工廠工人之間,一齊插筷子食盆菜,當中冇儀式,冇複雜飲食禮儀,冇特別主人家同致詞.
久而久之,佢產生咗一個疑問:「點解咁下欄嘅食物,會成為圍村人結婚生仔必食嘅重要儀式?」
呢啲都同廣東人有好多精緻嘅飲食文化,例如酒樓宴會好唔同.佢認為村民當時好有意識咁保存呢道低級菜餚,係因為盆菜有好重要嘅社會功能.
(盆菜係廣東話人嘅身分認同)
當華琛同廣東人問及盆菜嘅時候,佢發現廣東人會特登講:「客家人唔識得點樣煮食盆,只有地道嘅廣東人先知道煮食嘅秘方.」
華琛認為,盆菜係一個重要機制,將廣東人同其他競爭嘅族群分開.
(盆菜係令人人平等嘅方法)
華琛留意到,比起其他廣東宴會要等老人家,客人,姻親依次食先,盆菜係打破所有隔閡,就好似將食物撈喺同一個煲咁,食盆菜嘅人無分階級撈埋一齊.
佢指出住圍村嘅人貧富懸殊,食盆菜就可以維持和諧平等嘅氣氛.
佢好生動咁描述食盆菜點樣泯滅地位嘅差別:「甚至最有錢嘅商人同位高權重嘅政治人物,都要放下身段,定期同村民一齊食:同其他人一齊踎喺地,翻找盆中食物,搵一塊好味嘅雞肉.」
華琛教授引用研究話,中國同印度都係以階級為主嘅社會,但咁富裕嘅珠三角地區居然出現咗呢種講求平等嘅飲食文化.雖然盆菜唔係廣東文化唯一表達平等信息嘅儀式,但可能係最好嘅例子.
華琛食嗰盆菜至今都有六十幾年,盆菜都由圍村嘅秘製菜演變成大小酒樓都有得賣嘅菜,亦都喺市區團年飯,公司飯,朋友聚會常見嘅宴會形式.
雖然材料都已經有好大傳變,但華琛教授個結論仍然發人深省——當老細請你食盆菜,原來唔係但求好味,而係食緊一種平等.呢種同撈同煲嘅平等文化,都係值得香港人珍重嘅一種香港精神.(當然,好食係良知,燒鴨變鴨胸真係無法接受)
文/陳樂行
參考資料:Watson, J. (1987). From the Common Pot: Feasting with Equals in Chinese Society. Anthropos, 82(4/6), 389-401.
延伸閱讀:《鄉土香港——新界的政治,性別及禮儀》華琛,華若璧


text:
重複
前兩三日嘅我又經歷咗一次Depression Attack(唔知道係咪咁樣叫,不過Anyway都唔係啲咩重要嘅事,暫且當住係咁叫先),成個人維持喺好down嘅狀態,完全冇任何嘅動力,乃至於連食嘢嘅動力都冇埋.
而其實我都對於呢一次嘅attack覺得好困惑,冇任何嘅原因,唔知到底係喺啲咩情況底下trigger到出嚟,不過我諗都唔重要,最重要係當刻嘅感受,嗰一種無力感,同埋黑暗嘅感覺.當刻嘅我總係會將自己收埋喺一個唔開燈嘅房入面,由朝頭早到夜晚,房間嘅環境就隨着日落而變得黑暗,但喺呢種環境,卻最能夠同我內心嘅感受起到共嗚.
每一次心情低落我都係會選擇自己一個人去播一啲慢歌去「同情」自己,的而且確,呢個世界上真係冇乜人明白我諗乜,當然,大致上知我諗乜嘅有幾個,但完全睇得穿我諗乜嘅,真係只有我自己,係嘅,我就係一個唔擅長交際而對身邊所有嘢有太多太多擔心嘅一個人,唔希望其他人費神,唔想影響到身邊嘅人所以選擇自己面對,當然,某程度上都可以話呢一啲嘢係經驗嚟嘅,人生就係咁,每當遇到新嘅嘢都會好主觀咁將自己過往嘅經驗代入上去,即使,自己嘅經驗未必準確.
本來以為自己已經能夠好坦然咁行喺Depression嘅康復之路上面,但經歷每一次不定期發作嘅attack先會知道,原來自己係病得咁深,先會睇到,原來「好返」呢一個情景距離自己係咁遠.
其實我好耐以前已經察覺到自己有Depression㗎喇.唔知大家有冇啲經驗係診所有啲Poster講情緒病嘅呢?我就係憑嗰度列出嘅症狀而知自己有.嗰陣時已經發現自己對發生嘅事同未出現嘅未來有不乎合比例嘅擔心,驚,同埋日常生活經常處於低落嘅狀態,而且係經常感覺到身體有異常嘅痛楚,呼吸唔暢順,呢一啲都係一啲幾明顯嘅症狀,但當然嗰陣我並冇同任何人講過,其中一個原因,係廢事俾人覺得我造作,博同情.嗰陣時,我仲係一個小學生.
去到中三呢個階段,可能係因為對於「揀科」嘅壓力層層逼近,相關嘅症狀日漸加劇,成日俾嗰啲症狀影響日常生活,去咗睇醫生,當然,冇講過自己情緒方面嘅問題,所以又驗血,又睇過心臟科咁,當然係咁都check唔到,記得當時仲俾老豆老母話我「鳩噏」(唔記得exact wording,呢度只係我個人演譯),但相關嘅症狀一直冇停過,雖然我好想搵一個原因俾呢啲症狀,但似乎真係好難搵到.
中四年尾,因為隨着開始有腸胃嘅問題出現,又驗過好多嘢,再結會之前嘅症狀,最終被診斷為depression.喺公立醫院就被診斷為俗稱double depression(PDD+MDD),所以即使熟我嘅人本來都唔會察覺我有啲咁嘅問題面對緊,因為即使我心情差嘅同時工作效率亦係好高.不過其實我又諗,如果我冇depression嘅話,會唔會我嘅工作效率會更高呢,定還是,冇咗depression之後我就唔會再有咁多對人生豐富嘅體會,嗰種細膩嘅情感呢?一切都冇如果,或者,其實目前嘅現狀已經係眾多可能之中最好嘅一個.


text:
今日又同大家搞搞震,要介紹嘅係日本食玩《DIY漢堡包餐》
平時上網成日見到人地整食玩個d片,已經心思思好想試下.今日就買左一盒返黎同大家開心share!
雖然全部都係日文但係唔駛驚,因為有埋圖好易明!真係唔識上網睇就可以
包裝袋千其唔好掉,因為後面你要剪出嚟做薯條袋同可樂標籤
其實佢嘅玩法非常簡單,基本上只係用水攪勻d粉再放入模度 (漢堡同包就要微波30秒左右)只需要留意返上面寫要落幾多杯水就OK!除左圖入面有嘅配件之外,你仲要自備幾樣野:鉸剪,膠紙同埋兩枝牙簽.呢d除左俾你剪個模之外仲係用嚟整一陣裝野食嘅包裝.
咖啡色:漢堡扒粉
橙色:麵包粉
黃色:薯條粉
藍色: 芝士粉
紅色: 茄汁粉
粉紅色: 可樂粉
攪勻嘅薯條就放落呢個模度之後拎去叮.但因為其實加好少水,所以好難攪,最後我係用手搓下佢 (記住洗手呀
)
另外漢堡扒將會一開二,而麵包粉就要倒入兩格,之後各自再一開二.記住倒入去嘅時侯要整得好d,平d,唔係就會好似我咁變左成粒雞蛋仔
正常一set係可以整到兩個漢堡架,我就係個包整得太衰,變左得番一個.
仲有溝好芝士之後就放係呢個藍色位置(係個包裝袋度剪落嚟)壓平佢之後沿對角切就會有兩塊芝士.
仲有好重要好重要!可樂只需要倒落個杯加水就ok,但我見佢寫一杯,我以為係拎嚟量粉個個超少嘅杯仔,但其實佢應該係指個個可樂杯…不過都唔好倒太滿,因為一加水佢就會好多泡泡.下面就係我整嘅餐,er…同人地整係有一定距離嘅
玩後感:其實呢d小遊戲都幾好玩,又唔係好貴,只係$25,完全滿足晒煮飯仔嘅願望!當你溝個薯條嘅時侯真係會有薯條味飄出嚟,好得意!不過味道方面…真係唔好有d咩期望.整之前上網睇好多人都話佢似軟糖,但唔知點解我覺得佢口感似泥膠…可能我整得唔好
不過真係要揀,最好味應該係薯條.如果大家無聊又想過下煮飯仔癮,都可以玩下嘅!呢個DIY系列仲有好多野食,有機會再試埋俾大家睇啦!


text:
「股票」
老實講我真係好少買股票,甚至乎覺得買股票係同賭錢無分別.雖然近十幾年都係做數據分析,但係閱做得耐就越知道好多嘢淨係睇數據係有盲點.當然適當使用同有效使用數據係會有好大嘅幫助.但係就好似今次嘅疫情咁,其實無數據可以參考,亦都無嘢可以預測.就算你幾叻都好,基本上好多嘢都唔係你掌握之內,你都會有機會輸.所以我真係嘛嘛哋投機嘅嘢.
「收息」
早前見到有啲人買股票諗住有息收,所以將自己嘅積蓄都放喺一啲大家相對認為好嘅股票,就好似滙豐咁.大家都貪佢派息穩定,而且始終係一間國際銀行,所以諗住一定無問題,一定有息派.但係因為今次嘅疫情,滙豐宣佈今年無息派,而有啲人居然可以話靠股票派息嚟過生活.當然係正常情況下係無問題,只不過大家係唔係唔記得自己係買緊股票呢?派息真係唔係必然,所以點可能話人哋唔派息就啱?無人話過一定會派息,會唔會係你一廂情願呢?
「風險」
我無可否認有好多人可以透過投資買賣去賺到好多錢,但係嗰啲所謂嘅秒秒鐘幾百萬上落嘅真係唔止係過山車咁簡單,直頭係跳樓機咁,可以大上大落.大家都知道去賭場賭錢係一定會輸,你贏係你好彩,因為點樣計你都係會某個機率會輸.所以世界上基本無賭場係會蝕錢,除咗一個人,佢就係特朗普!所以大家要記住嘅係,股票真係可升可跌.人哋真係無同你白紙黑字咁講到明會派息俾你!只係過往嘅紀錄佢哋會啫!都係嗰句,任何投資都係有風險,要做好資產管理,分散投資!


text:
「教書」
今年真係不斷教書,但係有時真係遇到一啲好奇怪嘅學生.有時心諗其實佢哋究竟點解返學?當然好多人都會選擇去繼續進修,而好多時都係要真金白銀咁俾錢去讀.既然俾咗錢咁點解又唔認真咁去讀呢?唔通真係諗住隨隨便便上完堂,考個試,然後就拎完張證書,等自己可以升職加薪?乜讀書唔係為咗增進知識?嘥咁多錢同時間,為嘅係啲乜嘢呢?如果係咁不如唔好讀啦!
「教學」
有時教書真係可以好唔開心,尤其係遇到一啲無心上堂嘅學生.而最奇怪嘅係有啲學校收生真係可以咁隨便!只要有人俾錢,好多嘢都可以唔理.當然我有嘅執著同底線,但係而家攪到啲學生好似啲客咁,就連學校都當佢哋係客咁,有時真係唔知可以講啲乜野好.當然明白如果比咗錢,而到最後學唔到嘢,感覺會好似俾人呃咁.但係如果係學生本身嘅問題,佢哋係唔係應該自己去承擔責任呢?
「問題」
自問未必係一/個最稱職嘅老師,但係我每次教書都係好用心咁去教,因為希望啲學生真係可以學到嘢.雖然去過唔同嘅地方教書,但係真係第一次遇到一啲奇怪嘅情況.最奇怪嘅係點解而家啲學校一收到投訴就咁驚呢?學生有問題原來係教師嘅問題?比咗錢唔通真係大晒?連一啲基本返學嘅要求都達唔到嘅話,真係憑啲乜嘢話個老師?所以有時都真係唔知啲人諗乜!
Also published on Medium.


text:
(記錄旅行回憶)唔少人去旅行嘅時候都會影相留念,有啲人更會拍片,整一啲旅行Vlog去記錄低旅行途中發生嘅一點一滴.但除左呢啲普遍人都會做嘅方法外,仲有唔少有趣又創新嘅方式去記錄低自己嘅旅程,例如日記app,拍Vlog等等.今日就等Glide為大家介紹八個可以永遠保存旅行片段嘅方法,令大家每一段旅程都可以係日後慢慢細味.
日記app|旅行app|旅行2021
1⃣剪貼簿
相信好多係讀緊幼稚園或者小學嘅時候都上過美術堂,做過好多勞作.其實好多人都會整一本關於旅行嘅剪貼簿,將旅行中影嘅照片,郵票,明信片,店家卡片等等貼埋一齊.亦都可以畫一啲小插圖,令到剪貼簿嘅畫面更豐富.
除呢啲證明收集再剪剪貼貼,亦可以係剪貼簿上加上文字記錄,咁之後睇番就會記得更清楚啦!
2⃣收集旅行中見到的小物品
如果淨係用相片去記錄低旅程嘅話未免過於單調,所以有時可以收集一啲係旅行見到嘅小物品,例如唔同國家嘅硬幣,地圖,明信片等等.係唔同國家收集同一樣嘅物品可以睇到每個地方嘅特別之處,仲會愈儲愈有成就感添!因為隨住去嘅地方愈黎愈多,收集嘅數量就會愈多,而且每一件都代表住一次旅程,真係好有意義!
圖片來源:Mitchell Luo
3⃣拍片,整旅行Vlog
宜家好多人去旅行嘅時候都會拍低唔少片段,然後再剪輯做一條片,再加啲音樂同效果就可以做成一條好精彩嘅旅行Vlog.比起收集物品或者影相,拍片整Vlog可以更完整咁記錄低旅程中出現嘅一字一句.近年更多左人將自己嘅旅行Vlog擺上Youtube或者其他平台同人分享,可以將自己旅行時發生嘅趣事分享出去,又可以參考下其他人嘅行程,可樂而不為呢!
以下係一啲香港人拍嘅旅行Vlog, 大家有興趣可以去睇下~
4⃣畫畫
呢個方法可能會比其他方法更加廢時間,但正正係廢時間所以先顯得更有意義.好似寫生咁,用心感受眼前嘅風景,再慢慢用紙筆記錄低.雖然廢時,但感受會更大,而且用人手一筆一筆繪畫出嘅回憶會比照片更有溫度,更深刻.
藝術家Missy H. Dunaway就係一個好好嘅例子,佢曾到訪過多個國家,並將眼前所見繪畫成一幅幅嘅畫作,最後重將佢地集結一齊做成一本書,大家有興趣嘅話可以去佢嘅網頁睇下~
5⃣日記app
相信好多人細個嘅時侯都試過寫日記,唔知大家有冇keep住呢個習慣呢?隨住手機愈黎愈普及,日記app都慢慢取代左傳統日記.其實日記app係近年開始興起,用手機日記app去記錄低每日發生嘅事情除左方便之外,重可以確保自己唔會唔記得一啲重要嘅回憶!
Glide即將推出嘅就正正係符合想要記錄旅行回憶嘅你嘅需要!Glide呢一個app同普通日記app唔同,佢係一個專係俾大家用黎規劃行程嘅app.可以睇到唔同用戶嘅行程重有心得,當然唔少得一啲旅行嘅攻略,啱哂鐘意去旅行嘅你哋!除左其他人嘅行程之外,Glide app重可以幫大家好好規劃行程,將每一日嘅行程,地點都整理得井井有條,又可以將行程分享俾同行嘅友人,非常適合一大班人一齊去旅行嘅時候用!立即登記成為Glide第一用戶啦!
6⃣寄明信片俾自己
寄明信片俾自己聽落好似好奇怪咁但其實係好多人去旅行嘅習慣!大部份人都會係臨走前係機場寄明信片俾朋友,但其實仲可以寄俾自己添!寄明信片一直係旅行必做嘅動作之一,作為朋友,收到人寄明信片俾自己會格外開心,咁代表你係其他人嘅旅程中佔有一席位.寄明信片俾自己都一樣有意思,試諗下張明信片係同你一樣穿洲越洋,最後先到達你屋企,就會覺得好有意義!
有時候如果早啲寄嘅話,啲明信片重會比你更快番到屋企添!
7⃣寫Blog
寫blog同寫日記一樣,都係記錄低發生緊嘅一點一滴.不過隨住科技嘅發達,好多人都會由紙筆轉到網上寫blog.而網上寫blog比傳統嘅紙張都有唔少好處,兩種方法都可以記錄回憶,但現時好多blog嘅網站都有唔同嘅功能,令到用戶用起上黎更方便!現時嘅blog好多都可以附上圖片,音樂同影片等等,呢樣功能係傳統紙筆媲美唔到嘅,而且大部分都設有留言區,朋友間可以互相留意,令到互動性更強.
Glide即將推出嘅app就可以用黎記錄低你旅行嘅日程,仲可以將佢地分享俾唔同嘅人!Glide呢一個app同普通日記app唔同,係專門俾大家分享唔同嘅行程嘅行程規劃app.除左可以寫低自己旅行中發生嘅趣事當做一個記錄,同時又可以參考其他人嘅行程,見到有興趣嘅行程又可以save左佢,作為日後去旅行嘅參考.鐘意去旅行嘅大家快啲登記成為Glide第一用戶,咁就可以快人一步地接收資訊啦!
你可能也會感興趣:
▶(香港好去處)隱世水清沙幼綠蛋島 – 浮潛/獨木舟聖地+實用資訊
________________________________________________________________________
參加不同國家主題#香港好去處#尋找旅行感 系列 的本地工作坊
歡迎旅人按link投稿分享您的獨家旅程+享有獨家優惠!
想計劃旅遊行程更加得心應手?早鳥登記我們最新動態!
LIKE Glide劃翔 Facebook 然後選擇「See First」盡享旅遊快訊!
FOLLOW Glide劃翔 Instagram 探索獨一無二旅遊行程!
SUBSCRIBE Glide劃翔 Youtube 觀賞精彩短片!


text:
花膠嘅品種其實真係有如天上面嘅星星一樣咁多,你可以想像一下大海入面有幾多唔同種類嘅魚🐟,就即係代表有幾多種唔同類別嘅花膠(當然唔係款款都食得😂).花膠咁多品種,五花八門,所以我地買之前更加應該由淺入深去了解.要做個聰明嘅消費者,首先應該摸索點樣喺同一批花膠入面去挑選同分辨質素係好定壞,始終花膠有大有細,有厚有薄,有平有貴.
首先,花膠同鮑魚一樣都係講頭數,即係睇一斤有幾多隻,如3頭花膠即係代表一斤只有3隻花膠.頭數愈少愈罕有,亦都越大塊,價錢相對越貴,因為俗語有話,十斤重嘅魚先得一兩膠⚖.如果重量相近,應該選擇較厚身和較不透光嘅花膠,因為花膠嘅「頭數」就算相同,都會有唔同大細.你可能以為愈大塊愈好,其實厚度先係關鍵,所以買嘅時候,我地通常選擇較厚嘅一塊,口感會較佳.而越深色嘅花膠即係代表上水時間越耐,上水越耐即代表越乾🌞.花膠越舊越好,唔單只質地更結實,色澤更深更金黃,而且會更為乾身,所以浸發起來自然更厚身.不過亦唔可以一本天書讀到老📖,有啲靚花膠雖然好薄身,但脫水脫得乾,一樣可以發得好厚,行內稱為鬆透度高.
其實就算同一品種嘅花膠,相同頭數,都有可能有兩種價錢.有機會係由於喺曬製過程中,工人處理魚鰾嘅手勢無咁好✂,令花膠出現破損,或者血絲未完全清除,但其實呢啲有瑕疵嘅花膠食療功效同一般花膠無異,只不過係冇咁靚仔,但價錢較相宜,一般平兩成左右,食用嘅話絕對可以考慮👍.反而有一啲太過靚仔嘅花膠,有機會係啲不法商人用不同手法令到賣相更加好,而去漂過,浸發完之後會有一陣異味☠.
總括而言,一般揀花膠嘅時候可以放喺燈光下照一照💡,若果花膠呈半透明的,質量較好.此外,最好選擇較厚身,表面沒有瘀血,無花心,聞落去無臭味🤭.所謂花心,即係曬乾花膠嘅過程中,陽光或烘焙過熱,形成魚肚表面乾,而中間未乾,日子一耐,魚肚中心變成腐肉,一浸水後就會發出臭味.靚嘅花膠浸發完後應為黏身,切開時甚至會把刀黏住🔪,較次級嘅一食就會化開,比較容易爛.
最重要嘅係要識得分邊啲係假貨,買嘅時候可以細心留意花膠表面有無油膩,因為豬皮縱使經過風乾,仍留有脂肪.假嘅花膠色澤亦較淡偏白,缺少天然生曬嗰種金黃色嘅效果,亦都無顯眼而有序嘅紋理,更加無海水味🌊,仲有可能略帶化學品或塑膠嘅氣味👨🏼🔬.


text:
1.買咩牌子嘅弦線好?
入門班嘅同學好多時都會問結他線買邊一隻最好?記得我都仲係新手都一樣,入到去十多個牌子,唔同嘅物料,然後又有不同嘅號碼,根本花多眼亂,最好唔好煩,你話比我聽邊隻好我就買邊隻,但係其實都要了解下你鍾意嘅音色同你手上枝結他適唔適合嘅,唔係上錯線都可以好大鑊.
講點選購前,我地可以講解一下結他線上嘅包裝資訊,包裝上面一般都會顯示:唔同弦線嘅粗幼,包覆物料,以及係唔係 Coated Wire.呢幾個資訊都係選購時需要考慮的,而我都會逐一詳細講解佢地嘅分別.(咪玩啦!最緊要其實係價錢牌! >_<)
2. 弦線粗幼原來會影響音量?
市面上大部份嘅弦線粗幼基本分 4 個等級:Extra Light,Custom Light,Light,Medium,一般都以第一線去區分,0.010為 Extra Light,0.011 為 Custom Light,0.012 為 Light,0.013 為 Medium,而相同既第一線,不同嘅品牌會有不同嘅配搭,以 Elixir 同 Martin 嘅 Light 為例,Elixir 嘅組合係 0.012 0.016 0.024 0.032 0.042 0.053,而 Martin 嘅組合係 0.012 0.016 0.025 0.032 0.042 0.054,所以同一個等級不同嘅牌子都有不同嘅音色,不同弦線嘅粗幼到底點影響結他手感和音色?詳細可以睇返下面篇文《阿峰扎記 #3|同學仔,你買啱結他弦未?》
小編自己一直用開 Light,好似彈《月球上的人》我就會揀 Medium,因為每提升一個級別嘅粗幼,弦線嘅 Tension 會提升大概 10 %,音量自然會提升,從而令低音部份較結實,但考慮到結他嘅壽命,平衝手感及音色,Light 一直係我嘅 1st choice.
3. 鋼材物料1
結他線嘅鋼材物料聽得最多就係 80/20 Bronze 同 Phosphor Bronze,其實仲有其他製造物料,分別係 Silk & Steel 同 Nickel Plated,但因為唔算主流,所以市面上都唔易見.咁到底大家又知唔知所指嘅物料係邊 part? 唔同物料嘅音色又係點? 講之前先解構弦線嘅結構,大家可以望一望你枝結他嘅三四五六線同一二線嘅分別,一二線結構好簡單,只係一條金屬線,然後再望下三四五六線,佢結構複雜少少,好明顯見到一圈一圈嘅金屬線.其實三四五六線係由金屬線包覆住弦芯,而 80/20 Bronze 同 Phosphor Bronze 就係指呢外面包覆住弦芯呢層,而唔係指整條弦線.80/20 Bronze 指物料由 80% 銅同 20 % 鋅嘅合金組成,顏色偏金色; Phosphor Bronze 則由 92% 銅同 8%嘅磷同錫嘅合金,而呢款因為銅比較多,顏色偏向玫瑰金;Nickel Plated 指銅線表面鍍上一層鎳,所以佢係銀色(鎳咪就係平時鍍係耳環上嘅金屬);而 Silk & Steel 指鋼線作包覆物料,但與弦芯中間包多一層絲線,都係銀色嘅.所以快快望下你枝結他用緊咩顏色嘅線,睇埋落去判斷自己到底適唔適合用呢種線(自己當然生哂銹變哂色我就幫你唔到了).
4. 鋼材物料2
作為主修化學嘅結他手,我可以話你聽,不同金屬嘅硬度及延性都係唔同,所以唔同嘅鋼材物料對音色都會有好大嘅影響.Silk & Steel 因為中間夾左一層絲線,所以係咁多種物料當中,佢嘅張力係最低,上面就提到張力同音量嘅關係係成正比,所以音量相對較低,音色同古典結他相似,音色唔太適合做 Strumming 呢類.Nickel Plated ,Phosphor Bronze 及 80/20 Bronze,呢三種線以 80/20 Bronze 嘅音色最明亮,最適合做 Strumming;Nickel Plated 音色最溫暖,用黎彈”小天使”呢類嘅慢歌一定可以將氣氛帶出,但低音力度輸出較低;Phosphor Bronze 剛好係兩者嘅平衡,有溫暖嘅音色同時又平衡到低音嘅力度.總結以上,必需考慮你嘅演奏風格,再決定邊一款弦線最適合自己.
5. 包覆技術
前面提到結他線係由金屬造,細個唔需要讀過 IS (綜合科學)都知道金屬就一定會生銹,結他線都一樣,尤其製造弦線嘅主要金屬-銅.金屬最大嘅敵人係水同氧氣,彈結他一定會出手汗(唔信你望下你掂得最多嘅頭三格),同埋弦線同空氣接觸都會令結他線生銹,所以結他線嘅壽命一般只有兩至三個月(其實最尾兩個星期都係死頂唔換線).有見及此,好多廠商都會用唔同方法增加壽命,例如鍍其他氧化速度較慢嘅金屬上去,又或者利用一種包覆技術係條線上面做一層薄膜,即係”包膠”.呢個方法係十分聰明,能夠大幅延長結他線嘅壽命,但因為金屬物料改變同薄膜影響弦線振動嘅傳送效率,從而影響音色.雖然會影響音色,絕對係易出手汗用家又或者懶惰用家嘅恩物,所以都深受大眾嘅歡愛,絕大份品牌都都有出呢類 Coated Strings.睇到呢道一定以為換左 Coated Strings 就保用一世唔需要再換?答案當然唔係!因為呢層 Coating 好薄,太厚就會阻到弦線振動嘅傳送效率,大家一路勾線係會造成表面層 Coating 損耗,空氣都依然有機會接觸弦線令佢氧化,都係要換的(T.T).
總結|好弦線=粗幼 X 物料 X 牌子 X 保護
所以,選擇弦線時,記住呢個口訣:”最適合你既弦線=粗幼X物料X牌子X保護” ,決定手感同音色既平衡去考慮就唔會有錯.最最最重要係大家必需要定期為結他換上新嘅弦線(最離譜聽學生分享佢彈左咁耐無換過線),弦線老化會影響音色,音色同手感變差絕對影響練習質素,老土講句:工欲善其事,必先利其器!


text:
裝修出租的思維
相信好多人都聽過話出租樓唔駛整咁靚,總之個裝修慳得就慳,到最后有人租就OK,簡單如有時只係一天一地,即油番間屋做過地板就OK,甚至有時做D野俗稱化妝,然后就租層樓出去比人等等,簡單黎講就係要賺到盡多點. 隊長早期其實都係有呢種諗法,始終住又唔係我自己住,你整得再靚遇著D人唔鍚身,兩下一样又會幫你整殘佢,所以衰D講你整唔整好D都係一样,咁當然唔整就慳好多錢,尤其是其實裝修係一件幾煩的事情,好容易呢度就幾百果度就幾千,加加埋埋就幾萬好容易.而且,有時D野又牽一髮動全身,即你搞得個水喉就無理由唔做過個廁所,而你扑得晒D磚又無理由唔做埋個電咁,但咁諗好容易又由幾萬蚊野變十幾萬數,所以好多時都會面對兩難. 其實好多初級投資者都會經歷呢一個期間,但係慢慢你就會發現原來cheap到底到最后只係會搞到你自己,因為之前都講過好多時呢度壞果度壞,下下搵你呢個業主去煩都唔少野,再加上如果你有幾間甚至十幾間樓的話,真係會煩死你,所以隊長我計數上都傾向係長線投資,希望以長線的回報來收反個裝修. 換句話說,有時我覺得收租佬都有佢地的價值,因為收租佬如果係唔cheap果批,佢地會真係執番好一間鬼屋去變番一間好有質素的屋,特別係響一D比較老有二三十年樓齡的屋苑,仲要係細價樓果隻,好多時D人三四十歲住入去就成世,到賣比你果時佢地六七十歲,間屋幾廿年無維修無裝修,水電其實都已經又霉又爛,無我地呢D人買左幫佢翻新,真係唔知會唔會住到出事. 引用呢家隊長裝修理念,我盡可能真係做番好晒所有野,由頭做過就由頭做過,成本有時真係高到唔合理,但問題係你整到咁靚D人唔係傻,隊長抱住一個心態係乜野質素的樓其實就吸引到咩人.你要有質素的人,佢地就唔會住一間爛樓,反之一個cheap人,就唔會比高市價的錢去租間靚樓(租霸除外).故此,你能夠有一間勁似样的樓,其實係marketing positioning黎講係一個舊屋苑入面係無乜對手的,本區的引伸家庭果D后生仔,一般都願意比多10-20%去租間靚樓,有要求的人一定搶住要,拉長黎講你個租可以嗌高10-20%,個裝修就三五年收得番,總好過你攞住間爛樓,比人挫到你要market -10% 至-20%,其實條數拉長番一样計得通,問題只係你願唔願意比呢舊大錢. 所以隊長其實開始越來越唔buy化妝的技倆,始終有D野自己知係過唔到人,而且如果過一兩年又係


text:
O for Octopus 八爪魚
八爪魚身體柔軟,能夠擠身非常狹窄嘅窿窿罅罅;佢有3個心臟,9個腦:包括一個中央大腦,另外嗰八隻爪各有一個相對原始嘅腦,唔怪之得佢識解決科學家俾佢嘅IQ題!深海小飛象章魚(右圖)天生有個卡哇依造型:眼大大,嘟起個皺皮嘴,兩邊嘅鰭又似象耳仔.八隻爪之間有薄膜,撐開所時形狀似把雨遮.
點分辨八爪魚,魷魚同墨魚?首先,佢哋嘅身體分咗頭,腳,軀幹三部分,因為佢哋啲腳生喺個頭上面,故稱為頭足動物.墨魚同魷魚有內殼支撐身體,八爪魚就又冇內殼又冇骨.八爪魚顧名思義有八隻生滿吸盤嘅爪.魷魚同墨魚有十隻爪 :包括八隻爪,加兩條可以伸縮捉獵物嘅特長觸手.
P for Penguin 企鵝
企鵝住喺南半球嘅冰山上面,身上有又密又厚嘅防水羽毛,皮下脂肪有3厘米厚,可以頂得住冰天雪地中嘅生活.身體黑白嘅花紋係保護色,游水嗰陣,喺佢上面同下面嘅獵手就好難睇得見佢.佢擁有最流線型嘅身體,游水時速最高可達35公里.仲可以閉氣15分鐘,潛入200米深嘅水下面搵食.
P for Polar bear 北極熊
北極熊住喺北極地帶,所以佢唔食企鵝.佢體型巨大,身重達680公斤.白雪雪嘅毛下面係黑色嘅皮膚,幫手吸收陽光保暖.佢啲嗅覺好勁,可以探測喺16公里外嘅獵物!佢會「守冰待豹」,企喺冰面等海豹浮上嚟呼吸嗰陣,就突襲捕獵佢哋.不過,慘慘豬嘅係全球氣溫上升,每年海冰融化早咗,又凍結得遲咗,令佢狩獵嘅時間少咗好多,成日要捱餓.仲要啲冰融晒,搞到佢哋要游好耐水至搵到地方唞吓,好容易餓死同浸死.
原文登咗喺《良友之聲》2022年4月號,呢篇係粵文加拎版.


text:
「鉛水」
香港嘅鉛水事件都今日其實仲未解決,只不過而家無咁多傳媒日日跟進,所以好似淡化咗咁.但係好老實講,係唔係單單話水喉直駁位嘅焊接物含鉛就已經可以話搵到個源頭?件事係唔係咁簡單?定係仲有啲嘢隱瞞緊普羅大眾?而家嗰啲所謂嘅專責小組,係唔係有啲自己人查自己人?一句話就將啲問題推晒係啲承辦商同啲焊接位甚至話現時制度要改善係唔係已經足夠?
「屈辱」
如果香港市民因為政府嘅「認知不足,制度不足」而要廣大嘅市民係過去唔知幾多年,長期飲用一啲會危害健康嘅水,嚟個係一個勇於承擔問題嘅政府嗎?政務司司長林鄭月娥竟然話如果要官員飲一,兩啖鉛水就是「屈辱」,咁香港市民飲咗咁多年鉛水咁又點計呢?其實講真係唔係淨係得某啲地方嘅自來水有事?分分鐘個問題其實更加深遠,只不過大家仲係獎焦點放咗係公共屋邨.
「問題」
講真個問題已經好明顯係,連司長自己都講「認知不足,制度不足」嘅時候,咁鉛水問題點可能變得「政治化」,點可能誇大?係唔係官字兩個口所以就可以話「人到無求品自高」,「官到無求膽自大」?一個國際級嘅城市,竟然連人類最基本嘅食水都無管理好,而嚟啲問題就係「中國化」嘅問題.以前香港邊樹有咁多嚟啲問題,好多嘢樣樣都出現問題,原因咪就係中國質量嘅問題囉!


text:
「十年」
十年前決定放棄高薪厚職,開始籌備自己公司,用六個月一邊返工一邊準備,希望用十年做自己想做嘅嘢.十年後嘅今日,覺得十年原來比想像中快,快到自己都唔知做咗啲乜,甚至乎覺得比起十年前更加倒退.近嚟五年嘅轉變就更加大,尤其係郭大少出世之後.如果再比我揀過會唔會揀同一條路?十年期限到了,下一步究竟係點?其實近年嘅問題不斷重複,真係有啲攰.放棄,堅持依然係一大個問號.
「今日」
如果我十年後再睇返今日寫嘅嘢究竟有啲乜嘢感覺.或者就好似時間囊咁,記錄今日嘅心情.有次同朋友傾計,唔知係唔係去到中年,開始有啲模稜兩可嘅年紀.因為再唔係好似十年前咁有嗰種衝勁,亦都唔會仲以為自己好後生,有大把時間.如果再過多十年,基本上只會越嚟越少選擇.如果用空洞去描述今日嘅自己都應該幾貼切.因為有好多嘢要處理,但係就好似老鼠拉龜咁,無咗某種動力.
「將來」
當然選擇邊條路都係自己揀嘅,所以無得賴任何人.任何嘅結果都係自己揀嘅!當然有諗過過返正常人嘅生活,但係原來係行唔通,所以又係要硬着頭皮繼續行.會唔會試下轉換環境?當然如果係一支公又或者無負擔同憂慮嘅話,其實應該已經轉換咗.往後十年真係摸不清,睇不透.點樣行,行去邊,其實真係唔知.而家都只係逆來順受,因為諗太多都好似無用,倒不如就由佢船到橋頭自然直?寄予十年後嘅自己,記住自己嘅座右銘!生命並不在乎長短,只在乎精彩!


text:
以首支華人少年棒球隊命名嘅沙燕橋
如果有史友們住喺沙田區,經過鄉事會路應該都會發現有條橋,呢條橋嘅名相當特別,係叫做「沙燕橋」.呢條橋嘅命名就真係有段故,早幾年仲有套電影用咗呢段故事拍成,今次阿史就同大家介紹下啦! 沙燕橋喺地理位置上...
史檔 1年前
圓洲角王屋村有間古屋?
雖然1970年代沙田一帶要發展成新市鎮,有唔少地方都大興土木並且進行填海工程,但當中仲係有唔少珍貴嘅古蹟保留落嚟,今次阿史想介紹嘅正係一個昔日見住圓洲角興衰嘅地方,王屋村古屋. 王屋村以前真係一條村嚟,位...
史檔 2年前
石水渠街以前真係有條大水渠?
介紹完灣仔嘅法定古蹟北帝廟之後,有史友就問呢座廟所有嘅石水渠街點解會有呢個名,當年又係咪真係有條大水渠呢? 石水渠街今時今日就分成兩段,一段就同灣仔道平行,另一段就喺皇后大道東一邊,而呢條街嘅歷史真係...
史檔 2年前
原本面朝大海嘅廟宇 灣仔洪聖古廟
尋日阿史就同大家分享過香港歷史建築物嘅郵票,而幾座建築物入面,有一座係見證住灣仔填海嘅廟宇,呢座就係灣仔嘅洪聖廟喇! 宜家被列為一級歷史建築嘅洪聖廟,位於大王東街同埋大王西街交界.最初嘅洪聖廟就只係海...
史檔 2年前
灣仔北帝廟 清朝廟宇竟然有明朝雕像?
繼續帶史友們遊走灣仔,沿住石水渠街向上行,會有一座由華人廟宇委員會負責管理嘅廟宇,曾經呢座廟宇舉辦嘅「北帝誕」令到成個灣仔萬人空巷.阿史到底講緊邊座廟?之唔係灣仔北帝廟囉! 灣仔北帝廟,又叫做玉虛宮,...
史檔 2年前


text:
-
kutya嘅發音發音人 V_Gabor (男,來自匈牙利) 男,來自匈牙利發音人 V_Gabor
User information
Follow
3票 好 毋好
添加到喜愛嘅發音裡肚
下載報告
-
kutya嘅發音發音人 szucsati (男,來自匈牙利) 男,來自匈牙利發音人 szucsati
User information
Follow
2票 好 毋好
添加到喜愛嘅發音裡肚
下載報告
-
kutya嘅發音發音人 Frankie (男,來自匈牙利) 男,來自匈牙利發音人 Frankie
User information
Follow
1票 好 毋好
添加到喜愛嘅發音裡肚
下載報告
-
kutya嘅發音發音人 ihizoli (男,來自匈牙利) 男,來自匈牙利發音人 ihizoli
User information
Follow
0票 好 毋好
添加到喜愛嘅發音裡肚
下載報告
-
kutya嘅發音發音人 Fuvogep (男,來自匈牙利) 男,來自匈牙利發音人 Fuvogep
User information
Follow
0票 好 毋好
添加到喜愛嘅發音裡肚
下載報告
-
kutya嘅發音發音人 Multika (女,來自匈牙利) 女,來自匈牙利發音人 Multika
User information
Follow
0票 好 毋好
添加到喜愛嘅發音裡肚
下載報告
-
kutya嘅發音發音人 lszy (女,來自匈牙利) 女,來自匈牙利發音人 lszy
User information
Follow
0票 好 毋好
添加到喜愛嘅發音裡肚
下載報告
-
kutya嘅發音發音人 atinoka (女,來自匈牙利) 女,來自匈牙利發音人 atinoka
User information
Follow
0票 好 毋好
添加到喜愛嘅發音裡肚
下載報告
-
kutya嘅發音發音人 skynmi (女,來自匈牙利) 女,來自匈牙利發音人 skynmi
User information
Follow
-1票 好 毋好
添加到喜愛嘅發音裡肚
下載報告


text:
PLAYGROUP已經進入倒數,今日已經係第八堂,即仲有二堂就完成晒成個課程啦!
一入課堂就例行活動,先玩玩具WARM-UP吓先~
之後就點名唱遊時間,依個小小豬真係好攪笑,唱歌仔時又唔肯坐定定,不過每唱完一首歌仔,佢都係最快拍手嗰個,真係俾佢笑C呀!
今堂第一個活動就係教識認頭仔,老師俾左個汽球,教佢地用個頭仔嚟頂.唉..見到個汽球班小朋友又點會乖乖咁只係頂個波波呀,基本上個個小朋友都完成唔到依個動作,因為佢地只係想用手去捉住個波波呀~
第二個活動就係行障礙賽踢波波.前幾堂小小豬都好叻叻咁可以行好多次個障礙賽,仲越行越開心.今日真係唔係好在狀態,行左幾個圈之後就唔肯行,仲開始扭計添~
之後就到左小小豬最開心嘅時間,因為就係茶點時間啦!依個小小豬有得食嘢真係特別開心呀~
最後一個活動就係訓練小手指,將啲貼紙貼係小朋友身上面,等佢地自己搣返出嚟,依個小小豬都算幾專心,好快就完成晒啦~
最後,老師同小朋友玩吹泡泡,睇吓小小豬玩得幾興奮,佢真係好鐘意啲泡泡呀~
今日整體上小小豬表現都唔係幾好,可能係因為冇瞓晏覺,加上又開始出牙仔,所以就忟忟憎憎又有少少扭計啦!仲有兩堂,希望嚟緊會好啲,俾心機學埋佢啦!


text:
公園
公園係園一種,戶外一大塊有唔少植物嘅地,留畀人康樂之用.公園係西方引入嘅概念,英文叫park,意思係一塊圍咗嘅地,裏面養咗啲野生動物,畀人打獵用.後尾引伸到住宅區附近有大自然嘅地,裏面有野生動物,又可以畀人行山,騎馬.後尾又引伸到市區附近或者裏面留一大塊地,特登留畀大眾來玩,亦可以整靚個城市,呢個就係點解中文同日文譯做公園.
市區裏面嘅公園同花園係有啲似,而花園重點係放響種花種樹種植物,有時重會養埋動物.如果花園係開放畀大眾嘅話,呢個情況之下,公園亦都可以叫做花園,花園亦都可以叫做公園.
原本公園係養野生動物嘅地方,所以早期公園亦都譯做囿(讀又).香港九龍嘅京士柏(英文:King's Park),以前就係譯做皇囿.
種類改
響基本定義之下,公園就可以分做兩種.一種就係野外公園,另一種係市區公園.
野外公園主要係保留大自然或者原有環境,就好似國家公園,森林公園,郊野公園,海岸公園之類.
而市區公園就可以根據唔同用處再細分.例如畀人認識下自然生物嘅動物園同植物園.又例如畀好多人一齊玩嘅大型遊樂場.又或者唔係有特別用途,有大塊地,畀人休息,畀大人細路活動下嘅公園.又或者細塊啲畀人坐下行下玩下嘅公園仔,裏面多數有兒童遊樂場.而主題公園就係有特定主題嘅大型遊樂場.
公園因應唔同目的有好多唔同種類,好多時都會夾埋唔同設施,所以種類可以數都數唔晒.


text:
移居歐洲日記:準備篇(二)電訊
喺呢一個資訊爆炸嘅年代,其實去到邊都好,上唔上到網都係所有人去到唔同地方嘅其中一個好大嘅concern.我自己就識啲人就算連搭飛機都會買航空wifi嚟上網,其實都不為過嘅,畢竟成十幾個鐘頭嘅機程,上唔到網又真係幾悶,同埋同呢個世界disconnect得幾個鐘就已經覺得自己同呢個世界會脫節咁,that's why(特別係我自己)去到邊都要有啲高容量嘅SIM卡嚟ensure我去到邊都唔會斷網lol.(利申喺香港都用緊全速無限嚟確保自己唔會用過個上限,平時一個用都用成二三十GB數據)
因為我嘅目的地德國同香港隔住九千公里之遙,再喺二零年開始全世界都受到疫情影響而冇得外遊嘅情況底下,令到SIM卡嘅選擇比平時更加少,再加上香港禁止英國航班喺香港着陸嘅關係令到唔少香港人急住離開香港,令到成個情況其實更加雪上加霜.
本身一開始我諗住買Vodafone UK張£15嚟喺德國用,好似可以用到EU Roaming 25GB,再加上Vodafone本身喺德國有自家網絡同佢哋本身個速度都唔錯,所以一開始我都係諗Vodafone,不過咁,Vodafone英國嘅SIM卡本身係唔會寄嚟香港(其實正常嚟講都唔會),所以一定要搵一啲喺香港嘅銷售點先至買得到(Online Store也好,鴨寮街也好),之不過搵勻深水埗都係搵唔到,咁我就算數,轉戰另一個目標.
喺confirm買唔到Vodafone嘅SIM卡之後我就諗住用giffgaff就算,可以直接寄嚟香港嘅地址收到,同埋都有£15嘅bundle可以喺EU Roaming喺德國用到,不過用O2嘅network which喺德國嘅O2 network reputation就唔係咁好,but never mind都只係短暫用,同埋都冇辦法,根本冇其他替代選項.只不過咁,我本身喺9/6 order咗一張giffgaff嘅SIM Card,結果係一直都收唔到佢張SIM,正路嚟講應該2-3星期就會收到,但我依家距離出發都只係得返一個禮拜嘅時間,然後SIM卡都仲未到我手上,其實老實嚟講真係有少少擔心
不過都係等下,希望會盡快收到,or else可能我要喺德國過幾日冇mobile data嘅生活,同埋打唔到電話都係一件幾麻煩嘅事,hopefully會盡快收到.
喺德國長期用嘅plan嚟講我自己就會用vodafone Young L 40GB mit Social-Pass嘅plan,帳面係37,99€(再加39,99€單次收費上台費,儲值卡轉過去好似可以慳返),但其實如果你用check24嘅話可以慳到好多,但暫時嚟講我未申請過,仲未有經驗,喺我settle好之後應該可以再同大家分享.


text:
化妝化到手爛 多年濕疹搞到我差啲要放棄電影化妝事業
對化妝品敏感可能係唔少人都有嘅問題.因為化妝品嘅化學物質真係好多,
而對於我嚟講,每日接觸嘅化妝品可以講話比平常人多好多倍!
全因我嘅職業係電影特技化妝師,每次化一個妝都可能講緊十三四個鐘頭.仲要不停咁為演員補妝!
就係咁每日掂住咁多化學劑,搞到我對手應付唔到,皮膚開始出現左問題,
對手爛哂之餘仲引發到我身體多處出現左嚴重濕疹!!
▵之前嘅手指係嚴重到會流血!真係拎起小小野都痛到我爆!
手腳破損嚴重之餘,仲痛到我不得了!而當我做每日必有嘅工作之一 — 「噤」Hairspray嘅時候,果下真係痛到我入心入肺!
搞成咁樣,連工作都受影響,我真係好想快啲搞返掂啲皮膚!
搞左成5至6年,搵盡辦法,咩類型嘅藥膏我都試過哂!類固醇又好,就連大陸不知名藥膏我都試過!
▵之後更引發到手腳都有濕疹,核突完全唔想俾人見到
當我以為真係無法再繼續我嘅事業嘅時候,有位朋友介紹左我用Carun
估唔到佢真係幫到我,將我嘅濕疹KO哂!
對手終於翻返黎啦!!
▵每日早晚用Carun,皮膚慢慢recover返,而家直頭好返哂!
相信唔少朋友都會有皮膚問題
但好多人都怕有副作用唔敢亂用藥膏,甚至好似我咁,試咩都根本無咩好轉
Carun呢隻有機全天然嘅萬用膏,真係完全解決到我嘅問題
仲要無類固醇,所以真係好值得推薦俾大家!
我自己就早搽萬用膏,夜晚搽修護油.
堅持使用,皮膚就會慢慢改善!就連啲印都不知不覺間減退左都好多.
有濕疹問題嘅朋友不妨試試!
有興趣可以去萬寧問下佢哋嘅藥劑師或者查查以下連結 https://www.carun.info/addressdetail 揾就近嘅售賣地點
澳門區朋友可以到忠誠藥房,部份有機店及新八佰伴買到卡倫產品
我就快有兩套新戲會上畫,請你哋支持下香港電影,多啲買飛入場睇戲啦!
*根據個人體質, 效果因人而異


text:
July 2018
今次去日本由名古屋出發,主要目的都係去行富士山同探老豆係千葉既朋友,所以我地飛名古屋,由東京走,途中經過左哈媽媽之,個人覺得名古屋好似都無咩野做,所以唔特別講了.我地係名古屋留左三日,再係濱松留左三日,兩個地方都留三日覺得有啲多,不過濱松竟然多野做過名古屋,面由名古屋去濱松都係一個鐘多少少,5000yen左右.
Hamamatsu Castle 濱松城
首先係有濱松城,係日本差唔多每個城市都會有座城堡,我地住係APA Hotel濱松南站,見到google map話行過去都係廿幾分鐘,所以就費時行返去火車站搭車喇,途中會經過五社公園,入面有個五社神社,無乜人咁(其實成個濱松都無乜人). 濱松城同其實城一樣都有個公園,啲樹好綠又好靚,個堡公園係免費但係上個城堡就收返幾百yen,都平過名古屋個城,不過就得兩層,(公園入面有個美術館,我地第三日去左,當時就做緊近藤喜文既展覽,都唔錯).之後我地就搭巴士返酒店食鰻魚飯,因為太肚餓,求其揀左間八百德,因為一落車就聞到好香.
五社公園
濱松市樂器博物館
食完鰻魚飯就去左睇樂器,幾大同埋有好多互動位,可以比你試玩佢地,當中有啲好舊既鋼琴,同埋好多唔知咩鼓等等,得閒可以順便去睇下.
~Hamamatsu Food~
八百德同埋係濱松站附近一條好繁榮既街,嗰度好多食物,我地食左一間唔記得左咩名,但好好食既拉麵店,好食到黎唔切影相就比阿爸食哂,我就食左沾麵


text:
小弟上年grad(account major) 做咗1年treasury 做既野同巴打你差唔多( 都好想試下玩hedging 但而家都係做d比較basic既funding/cash management/bank account settings) 同埋平時d野都真係幾似help desk(特別而家AP搬去馬拉個邊 d人好似特別蠢 成日勁多野問/做錯野)
小弟對treasury既野so far都ok 覺得唔太悶同重覆 (個人唔鐘意d重覆性又唔用腦既悶工 其實當初有諗過入big 4 audit 但我又唔想日做夜做d重覆性既野...雖然big 4 升人工快同穩定)所以個時揀咗試下treasury
想問下樓主同巴打點睇treasury 前途同人工升幅 ? 如果我想做d會用下腦唔太重覆既工treasury做落去滿唔滿足到我/我應該轉field做其他類型既工?同埋我應唔應該考咩牌去upgrade 自己(cpa,cfa,frm?) 因為近排升人工得好少(升title但升人工唔夠20%) 但見big 4既fd人工再過1年就會拋離我 (小弟希望30歲前可以有40k或以上)所以呢排係咁諗係咪當初做錯決定
唉 好少可見到連登巴打做treasury 求巴打解答下


text:
(全民造星)10強美國訓練之旅有笑有淚!大爆Ian,細貓,姜濤肥仔變鮮肉!
《全民造星》唔經唔覺就陪咗大家3個月,話咁快嚟緊嗰個星期日就進行決賽,唔知你嘅心水又會唔會贏呢?喺決賽之前10強參賽者就專程去到美國進行特訓,務求將最好嘅一面帶比大家,唔知喺美國期間又有咩趣事同有咩料爆呢?
拜師特訓超辛苦
10個男仔去到美國跟國際星級排舞師Travis Payne進行特訓,唔知對於無任何跳舞底子嘅龍志權同Ian嚟講會唔會係一個超級大挑戰呢?
Travis老師一見面就叫每個人solo跳一次比佢睇,有跳舞底嘅freestyle當然輕鬆啦,但無任何底子嘅都唯有頂硬上!
為期5日嘅訓練相當辛苦,就連跳舞超勁嘅Lokman同肥仔都有啲感到吃力!
但努力同汗水係唔會白費嘅,Travis老師大讚10子之間嘅動作同默契都飛躍進步,更加叮囑佢哋要加緊訓練,決賽定必會令大家眼前一亮!
神秘訪客送上驚喜
仲記唔記喺淘汰賽入面三兄弟Lokman,阿Dee同Alton話佢哋嘅願望係可以一齊去美國呢?但最終都未能圓夢,得Lokman一個可以晉身決賽.但原來故事未完!!!
為咗俾個驚喜好兄弟Lokman,計仔多多嘅阿Dee同Alton就專程飛到美國決定同佢一齊圓夢!
為咗要成事,花姐就夾埋其他人上演咗一場大龍鳳:同Ian炒大鑊!
喺美國期間適逢係花姐同Jeremy生日,成班人仲一齊慶祝佢哋生日,真係超級warm呀!
肥仔變鮮肉超勵志故事
姜濤由200磅肥仔減肥變到今時今日小鮮肉嘅故事大家可能已經聽過無數次,但肥仔變鮮肉唔淨止得姜濤一個!原來細貓同Ian以前都係肥仔嚟㗎!
公認靚仔標致嘅細貓細個嘅時候都係肥仔一名,咁究竟係咩驅使佢減肥呢?原來係因為失戀呀,佢自爆因為失戀要「活得比你好」,所以當時下定決心減肥,誓要擺脫肥仔稱號!
唔好睇Ian依家係小鮮肉,因為佢以前都相當有肉㗎,不過呢都仲係咁可愛!
感謝閣下訂閱Cosmo電子報.
閣下將收到一封電郵確認,謝謝支持!
閣下已註冊Cosmo電子報,請按下註冊電郵上的連結,以激活閣下的帳號.
如果未收到註冊電郵,請按此重發.
閣下已曾註冊Cosmo電子報,請前往設定更改閣下的訂閱選擇.
據系統顯示,閣下為CosMart會員;如想訂閱Cosmo電子報,請前往CosMart後台設定 - 接收電郵設定更改閣下的訂閱選擇.


text:
「TVB小花」葉蒨文較早前喺臺慶參與大型歌舞表演,自細學習中國舞嘅佢雖然舞功高強,但因為拍劇未能有足夠時間練舞,所以呢次表演心情特別緊張.
葉蒨文更自爆臺慶表演時幾乎出意外:「因為我喺臺上面跣咗一下,好彩Hold得住冇跣低,真係好驚險,真係好考執生,哈哈.」
讲到葉蒨文,其实佢除咗有甜美外貌,更加係英國名校畢業生,獲封為美女學霸.
名校出身嘅葉蒨文喺中五畢業之後,佢去英國京安士頓大學修讀服裝設計,佢喺升中嗰陣曾經考獲咗北京舞學院中國舞12級.
2006年嗰陣葉蒨文參加香港小姐競選,選美結束之後佢修讀TVB藝員進修班,之後開始其拍劇生涯.
葉蒨文認為自己算係比較好彩:入行嗰年正值TVB用人之際,好多劇集都有份參演,演完呢套嘅路人甲之後就演嗰套嘅路人乙,曾經試過劇接劇拍攝,連續32個鐘都冇訓教,真係好有滿足感.
出身喺單親家庭嘅葉蒨文,佢中有一個家姐同一個阿哥,屋企人曾經唔支持佢入行,因為收入唔穩定而且工作辛苦.
不過,入行三年之後嘅葉蒨文獲得《愛回家之開心速遞》嘅Candy角色,據悉一開始呢個角色并冇名,最初呢角色叫同學甲,直到後期先寫成係Candy,慢慢成為一個連戲角色.
作為公眾人物,藝人嘅私生活都備受關注,葉蒨文對于感情事不嬲大方,一早已經公開自己有圈外男朋友,佢男友從事藝術行業,也鼓勵佢繼續留喺TVB發展.
唔理點樣,都係希望葉蒨文喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
(撰文:鄧永謙)
作者為新福事工協會關懷貧窮學校事工主任
巧姐(化名)因丈夫患了重病無法工作,唯有一個人擔起家庭收入嘅重任,除咗拾荒工作之外,夜晚仲搵咗份私廈嘅倒垃圾嚟做,就係為咗能夠糊口.問佢會唔會覺得好攰想抖下?
巧姐好快就回應:「冇得抖架!手停口停呀!唔好話,千祈唔好 「咪」埋雙眼太耐,真係驚一睡不起架!」巧姐吾係怕死,係怕「咪」埋眼熄咗燈冇人理佢老公,孤零零一個又唔知俾人掉去邊間老人院.
「喺香港做老嘢(長者)最冇人理架,特別我哋窮嘅呢啲呀,邊有人理你呀,你死你賤.所以呀,靠自己呀,一定要靠自己.」
巧姐身處呢個社會中無奈建構咗自己一套做人嘅道理,就係冇人理靠自己.事實係佢哋係唔係理所當然要被遺棄?至少佢地肯做回收嘅工作,都應該尊榮番佢地嘅行業,而唔係好似施政者咁不屑一顧?大家試諗吓,喺香港呢個高度文明嘅城市裡面,施政者同我哋竟然容讓呢群長者身處困境,巧姐呢對長者所面對同承受嘅,係包辦晒所有現時社會有關基層長者要面對嘅問題,包括各行業對長者勞工嘅極端剝削,社會對晚年就業者嘅第二次否定,政府對長者貧窮問題嘅支援不足,處理安老事宜嘅缺欠,以及對其生活保障欠缺了解等等.拾荒者同佢地嘅處境正正就係喺缺乏社會支援下產生咗以上種種嘅困難同問題.
喺未能解決到支援問題之前,我哋仲有眼前嘅口罩可以分享俾巧姐:
「我有啲口罩呀,特登過嚟呢邊送俾你哋當做見面禮,之後我會再嚟探你哋架.」一路講一路跟住佢嘅車尾,見巧姐推住車仔越見急促,我諗佢應該有啲趕住去回收舖磅紙皮.路邊突然有位途人不顧一切從對面馬路衝過嚟,未有留意巧姐架車仔正迎面撞到正,呢位途人隨即好大聲喝斥巧姐:
「你盲架?睇唔倒人架!你個死垃圾婆,推住架嘢就惡晒呀,睇路呀死垃圾婆!」呢個人講完之後再加十零句粗口就隨我哋遠去.佢將「死垃圾婆」呢個稱呼重覆咗兩次,明顯語調係帶有刻意侮辱嘅成分.我有啲慶,問巧姐:「佢咁講你,你唔嬲嘅咩?」
巧姐大笑講:「哈哈,我喺呢頭成日都係聽倒人咁講架啦,有乜好嬲喎!」我帶住鬥氣嘅聲線回應:「嗱!唔係架!咁我夠覺得你哋係環保先鋒囉,唔係執垃圾!」巧姐冷靜回應:「我剩係聽到人哋叫我做垃圾婆咋後生仔,哈哈,環保先鋒邊度輪到我哋呀!」唔通佢覺得我嘅回應好膠....
一個稱呼,帶出咗身份價值認同或否定,我哋鍾意點稱呼佢哋,形容佢哋,或點樣評價佢哋,都有我哋嘅自由,不過問題係,喺評價佢哋之前,我哋有冇真正進入過佢哋嘅生活同工作?一呼一吸同步去感受?佢哋有咩做咗出嚟令你感覺佢哋係執垃圾?同樣,有咩令你尊榮佢哋?其實,原來同理(心)或無情,只係一念之間.
同樣,掌權者同無權勢者喺社會之間嘅關係,亦係視乎雙方對對方係同理抑或無情,政府又何嘗唔係忽視基層長者面對生活困難嘅需要?同時又未有具體實際可行嘅政策措施,去肯定同建立晚年長者喺社會嘅身份同價值?關係永遠係雙向嘅,若果你忽略蔑視人民嘅訴求同需要,人民自然對你失望同不滿,若你以同理嘅心去聆聽同回應,人民自然尊重你,願意並肩同行.可惜咁多年嚟,無權勢者喺呢個極權管治嘅城市,向來都得唔到應有嘅尊重,亦冇被同理地接待,只係換嚟俾掌權者稱佢哋為:「have no stake in the society」嘅群體.


text:
情,唔一定係親情,友情,愛情……簡單嘅陌生人相遇,已經可以係一種緣份,然後引伸出一種「想人哋好」嘅情感,已經係人同人之間嘅「情」.
開始認識蘇杭街係我幾年前喺中環返工嗰陣時.公司雖然勉強算係金融核心地段,但實際上係俗稱中環尾上環頭嘅威靈頓街.
唔知你有冇試過晏晝時間嚟過中環?如果有,你應該感受過繁華商業區入面嗰種洶湧嘅午膳人潮,同埋嗰種嗱嗱聲上餐,急急腳食飽就要起身,務求追三轉翻檯率的怱忙午膳.仲有就係,中環食肆因為租金關係,價錢都比其他區貴!
於是乎,唔知邊一日開始,我哋養成咗行路去蘇杭街食晏嘅習慣.
蘇杭街比起皇后大道中唔算係一位大家閏秀,反而更似小家碧玉.無著名高聳嘅地標大樓,又無寬廣繁忙嘅馬路.有嘅,係十幾間分佈喺街上唔同位置嘅食肆:有中式,西式,日式……甚至乎東南亞菜式都有,而且價錢有平有貴.
最重要嘅係,我講嘅富有味道並唔係單單指食嗰方面,亦唔單止係菜式嘅多樣性,而喺呢度好多店鋪都做咗一段長時間,比起商業區倒模出嚟嘅連鎖快餐店,確係多咗一份人情味.
喺蘇杭街入面有啲中式飯堂,多數都係兩餸飯,我哋最喜歡嘅就係坐喺呢啲熱鬧有趣嘅飯堂入面.呢度嘅食客,咩類型嘅人都有:有白領,附近店鋪職員,地盤工人,職業司機,專業人仕,普通街坊……都係飯堂裡面成日會遇到嘅人.
記得有一次因為天氣唔穩定,我哋食完飯後已經停咗雨,唔記得攞返擺喺一邊嘅長遮就走咗.我以為把遮一定搵唔返,點知過咗個幾星期,我哋再去幫襯嘅時候,落單個伙記竟然一見到我就同我講:「靚女,你上次漏咗把遮擺咗喺收銀度.」
「你咁都認得我?」我反問返佢,嗰時仲要只係我第二次幫襯佢哋.
呢啲可能就係老一輩人成日講嘅人情味掛.顧客同店鋪,唔係得一買一賣嘅關係,而係有一種人與人之間微妙的聯繫.
嗰次之後,我哋幫襯嘅次數多咗,慢慢同佢哋啲伙記熟咗.有時坐喺食堂,聽得最多嘅反而唔係伙記同食客啲對話,而是食客同食客之間嘅交流.
試過聽見一個律師喺度教街坊嘅孫仔做小學功課,運輸佬教個白領捽跌打酒嘅技巧,醫生同地盤工人喺度講馬經……或者你會覺得呢度啲人三山五嶽,龍蛇混雜,但係呢度,大家都無白領藍領,高尚職業定基層人仕嘅門戶之見.大家好自然咁有一種默契:唔會過問人哋嘅身份,只係知道大家都係食堂嘅客人.
我哋鐘意每日去蘇杭街食晏,食飽飯會襯有時間,就去附近行吓.由蘇杭街出發,可以直落皇后大道中及文咸東街繁盛嘅商業區,一行出去就係一條同時代接軌嘅電車路,兩間百貨公司,三大電器連鎖店,四大電訊商一應俱全.
如果想睇多啲中西區歷史風貌,行上樓梯街就可以輕易到達文武廟,嚤囉街呢啲古蹟文化地標.文武廟是求文昌嘅好地方,吸引咗好多為子女求學業嘅善信,縷縷香火,唔多唔少都洗滌咗啲俗世煩惱.
嚤囉街就由以前嘅繁榮歸於寧靜,但仲有一啲賣二手古物嘅店鋪留守.店主好似博物館咁展覽貨品.如果搵到志同道合嘅人,就算你只係齋睇唔買,佢哋都好鐘意捉住你講古董經.
喺樓梯街度遊走,每行上一級樓梯,就好似時光隧道咁倒帶一年,一直倒帶返去數十年前嘅香港.
喺嚤囉街走入荷李活道,新開嘅咖啡店,甜品店有如雨後春荀,食飽飯仲有餘力嘅可以喺度買啲甜食.轉上去鴨巴甸街就是近幾年新興嘅文青重鎮:元創坊所在,係一個吸收文藝氣息的小堡壘.
如果唔好西式甜品,可以考慮行去荷李活道同卑利街交界嘅公利竹蔗水喝杯透心涼的蔗水下火.一場行到呢度,又可以順便走上半山扶手電梯,有部公共運輸特惠站,食飯時間唔難見到一大班打工仔喺度排隊「嘟卡」,話哂依家車費咁貴,打工仔當然慳得就慳.
喺中上環每走過一個地方,就好似返咗母校嗰校園咁,老師,校役,教務職員……對人嘅態度都好似全部自己人咁樣.周圍都充滿生命力,同埋呢啲生命嘅躍動又會同呢個空間裡面嘅其他生命互相碰撞.
好似飯堂個收銀霞姐話齋:「大家同檯食飯,都係一種緣份.所謂人情味,咪就係『想人哋好』四隻大字咁簡單囉.」


text:
獅子
獅子(粵拼:si1 zi2),或叫獅,學名Panthera leo,係種住響非洲同亞洲嘅大型貓科動物,獅公嘅特徵係鬃毛.獅子係大型貓科動物中最成功嘅,以前佢分布幾大洲,今日佢嘅生存環境已經好細.
中文(獅子),梵文為 Simba,傳入中國之後漢代初時譯做狻麂(音「酸己」),後嚟因當時重有一種叫狻猊(音「酸倪」,係古時對獅子嘅稱呼)嘅猛獸,古人為咗分得清晰啲,就攞咗 Simba 嘅頭一個音,譯為師,又因為佢係獸類,於是又加上犭部,就成為咗獅字[2].
特徵[編輯]
獅子係繼虎之後第二大嘅貓科動物,佢重係非洲最大型嘅「獵人」.獅子公身長到 1.8 米,肩高度約 1.2 米,條尾長 1 米,平均重 215 公斤.獅子乸身長到 1.6 米,肩高度約 1 米,條尾長 0.85 米,平均重 150 公斤.非洲南部嘅獅子最大,亞洲嘅最細.
獅子毛短,呈黃色,獅子公有好長嘅鬃毛,一般深啡色,淡啡色或紅啡色.啲鬃毛由塊面一直生到膊頭同心口,有鬃毛嘅獅子喺鬣狗同其它食肉目對手眼中睇起嚟大隻啲.另一理論話長鬃毛更吸引獅子乸.野外觀察似乎證明特別深色同長嘅鬃毛的確對獅子乸更吸引.亞洲獅嘅鬃毛比非洲獅短啲.獅子仔冇鬃毛.一般獅子仔需要五年時間先出齊啲鬃毛.
此外獅子尾嘅篤篤有一簇黑色嘅長毛.幼獸身上有深色嘅斑點,喺大多數情況下呢啲斑點第一年會冇晒.喺極少數情況下呢啲斑點可以喺成年獅子嘅身上睇到,但唔清楚,往往要好近先至認得出.
耐唔耐會有白獅子,但白獅子唔係患咗白化病,因為對眼唔係紅色嘅.白獅子係遺傳造成,由於佢哋比較顯眼,一般好難響野外生存.至今雖然有關黑獅子嘅報導,但係冇任何證據.
生活環境[編輯]
以前響歐洲南部,西亞,印度,非洲都有獅子.冰河時期有一個亞種響中歐同北美洲生存過,冰河時期之後佢哋就消失咗.按嗰時學者嘅報導,古希臘時期嘅巴爾幹半島重有獅子生存.一般認為歐洲嘅獅子喺公元一世紀由於人類嘅活動絕晒種.
今日絕大多數獅子住響非洲撒哈拉沙漠以南,撒哈拉沙漠以北嘅獅子喺1940年代冇晒.20世紀時喺亞洲嘅獅子幾乎全部絕晒種,只係響印度嘅一個自然公園重淨番一啲響度.以前除咗森林之外,所有嘅生態環境都有獅子,今時今日佢哋嘅生存環境大大縮細.獅子比較鍾意草原,亦會響旱林同半沙漠中出現,就唔會響沙漠同埋雨林住.
中國冇產獅子,喺西漢時期(公元前138年)張騫出使西域時,開闢咗溝通中亞,西亞地區嘅絲綢之路,由於嗰帶有好多獅子,所以將佢帶返中國做貢品[3].
生活方式[編輯]
社會結構[編輯]
同其他大型貓類唔同,獅子係一班獅子住埋一齊嘅, 一個獅子群主要由有血緣關係嘅獅子乸組成,地形同埋獵物嘅多少決定一個獅子群嘅大細,一個群有 3 至 30 隻獅子.獅子公只會留響一群獅子裏面留一段時間,之後佢就會離開,去另一群獅子度.雖然係咁,獅子公嘅地位高過獅子乸嘅地位,一般一個獅子群只有一隻成年嘅獅子公,獅子仔只會留響一群獅子裏面留三年,之後就會被趕走,而獅子乸會留低.後生嘅獅子公會唔穩定咁「一班人」走埋一齊,過住遊遊蕩蕩嘅生活,直到佢哋自己變成一個獅子群嘅阿頭,一般要到六歲或更老先可以做倒.
一般嚟講,當隻獅子公老咗或變得虛弱嗰時,就會有後生嘅獅子公向佢挑戰,輸咗嘅獅子唔係死就係走路,假如新來嘅獅子打贏,佢就會殺晒以前生落嘅獅子仔,咁呢就比較容易同啲獅子乸交配.
一班獅子嘅地盤面積從 20 到 400 平方千米,大細由班獅子嘅數目同地盤裏面嘅獵物數目決定.班獅子會用屎,尿,好遠都聽倒嘅叫聲嚟霸地盤.冇地盤嘅一班獅子會四圍遊遊蕩蕩.
繁殖[編輯]
雖然獅子公響一班獅子有好高地位,但係只係得隻獅子乸同意先可以同佢交配.如果獅子乸願意嘅話,佢就會趴響地,畀隻獅子公騎住.只要睇下獅子乸點對隻獅子公,就知隻獅子公地位有幾高.同埋,知道佢會唔會下次打唔過而被趕走.
獅子乸佗獅子仔四個月到,只會生兩到四隻.獅子仔重1.5千克.獅子仔唔單止可以啜阿媽奶,重可以啜其他乸嘅奶,皆因養獅子仔係成羣獅子嘅責任.獅子仔出世四個月之後會戒奶,之後重會跟阿媽兩年.獅子乸要三年先大,公就要五年.
獅子有廿年命,不過通常係乸先有咁長命.公通常未到呢個年紀,唔係俾後生殺死,就係俾後生嘅趕走.趕走之後就唔會再入到另一班獅子,跟住隻公就會餓死.所以,獅子公好少會過十二歲[未記出處或冇根據].不過響動物園,有啲獅子可以有成三十四年命[未記出處或冇根據].
食[編輯]
一般係由獅子乸打獵,獅子公只係響佢哋後生,鬃毛未出齊嗰陣先學打獵.啲深色嘅鬃毛好容易俾佢嘅獵物發現,唔容易捉到獵物.一般佢哋先匿埋,接近啲獵物,然後撲向獵物,撳佢落地,細嘅獵物一般被咬甩頭,大嘅獵物咬斷頸或被壓到窒息而死.
由於成功捉倒獵物只有一至兩成,通常打獵會響夜晚或清晨涼爽嗰時候進行.
獵物包括羚羊,小羚羊,牛羚,斑馬,兔仔,雀仔,非洲水牛,幼黑犀牛,豹,幼河馬,非洲獵犬,幼白犀牛,有時會係魚.食捉倒嘅獵物係要論資排輩嘅(跟喺斑獅子嘅地位高低而定):獅子公先,然後係地位最高嘅雌性獅子,獅子仔最後.同一班獅子往往會為咗地位呢樣嘢爭餐死嘅,大打出手,往往會整嚫,整傷.
獅子亦會食腐爛嘅肉,被踢出嚟嘅獅子公一般只食屍體,或者去搶其他食肉動物好似豹或獵豹嘅獵物,亦會喺鬣狗口中搶嘢食.
威脅[編輯]
如同非洲其他大型動物,對獅子嚟講最大危險係人類捕獵.過去幾年,全部有獅子出現嘅地區,獵殺嘅情況已經減少,回復到可以容忍嘅地步.
病係另一個最大嘅威脅.1995年響南非嘅克魯格國家公園,首次發現會攞獅子命嘅肺結核.響公園嘅南面,90% 嘅獅子已經染咗呢隻肺結核,重向北部擴展緊.隻病係由佢哋嘅主要獵物之一——野牛——身上感染返嚟嘅,而野牛係同家牛接觸後先至被感染嘅,野牛嘅感染率達 70%.呢種病響獅子身上主要影響消化系統,染病後會變得衰弱同瘦,一般幾年後就會死.
除咗結核病外重有 FIV 呢種病威脅獅子嘅生存,FIV(Feline Immunodeficiency Virus,貓科免疫缺陷病毒)可以響 60% 到 70% 嘅獅子身上搵到,FIV 同人類免疫缺陷病毒相近,損害獅子嘅免疫能力,到而家為止無對付呢兩種病嘅疫苗.
亞種[編輯]
已知嘅 13 個亞種中有 2 種已經滅絕:北非獅(P. l. leo)住響北非.佢哋啲鬃毛尤其發達.1922年呢個亞種嘅最後一隻野生嘅動物喺阿特拉斯山脈被殺.歐洲嘅獅子係唔係屬於呢個亞種而家已經冇得再考證喇.
一啲私人嘅動物園試圖通過人工培養嘅方式重新培養呢個亞種出嚟.重做緊基因研究分析,想搵出佢哋究景係呢個亞種定係另一個亞種.
南非嘅好望角獅子(P. l. melanochaitus)亦已經冇晒.呢個最大嘅獅子亞種響19世紀俾獵人殺清光.
剩低嘅亞種 10 種住響薩哈拉沙漠以南嘅非洲.亞洲獅(P. l. persica)可能亦難逃滅絕嘅厄運.呢個亞種曾經一度跌到得返 20 隻,而家又恢復返到 300 隻.
參閱[編輯]
參考[編輯]
- ↑ "Panthera leo". 《世界自然保護聯盟瀕危物種紅色名錄.版本:2017-3》. 世界自然保護聯盟. 2016.
{{cite web}}: Invalid
|ref=harv(help)
- ↑ 《中國獅子藝術》,《中國獅子雕刻藝術》
- ↑ 《中國獅子藝術》,《中國獅子雕刻藝術》


text:
明明單身最開心
作詞:麗英 作曲:麗英
編曲:Henry Cheng
監製:Vito Ko
今年又喺街角
聽見一聲巨響wow
酒窩似被刀割
垃圾桶長出花朵
今天又多幾個
在街中執閃光彈殼
想WhatsApp 約吓friend飲嘢搭吓嗲
點知得我喺pool內過
Single bell 盡情慶賀
佢就快當一位魔法師
Single bell盡情笑我
獨個唱K歌 與寂寞奔波
想講 很錯
明明我最最最最最最最最最開心
我鍾意去邊就去邊玩
明明我最最最最最最最最最開心
情人節又點 我照大覺瞓
等齊人 可 圍爐取暖
明明單身 都可以 開心的過
冬天未覺走過
是否想起當初那一個
失戀萬隻歌 聽咗就好過
期待 自由 係我
Single bell 盡情慶賀
佢就快當高級魔法師
Single bell 盡情笑我
獨個唱K歌 與寂寞奔波
想講 很錯
明明我最最最最最最最最最開心
我鍾意去邊就去邊玩
明明我最最最最最最最最最開心
情人節又點 我照大覺瞓
等齊人 可 圍爐取暖
明明單身 都可以 開心的過
Oh…大家只不過時差有點多
Oh…或者單身都係一種實力嚟嘅喎
有咩好怕喎
明明我最最最 最開心
我鍾意去邊就去邊玩
明明我最最最 最開心
情人節又點 我照大覺瞓
明明我最最最最最最最最最開心
我鍾意去邊就去邊玩
明明我最最最最最最最最最開心
情人節又點 我照大覺瞓
等齊人 可 圍爐取暖
明明單身 都可以 開心的過
其實單身 都可以 更開心的過


text:
我同老婆結左婚9年, 有兩個小朋友, 成間公司的女同事都知我occupy 左.上年暑假個陣黎左個新的女同事, 一開始都無乜接觸, 之後因為老細分左我地一齊做同一個project, 所以多左whatsapp, 有一大班人出過黎食晚飯, 食完飯我都有送佢返屋企, 佢間中有整曲奇餅比我, 我原本以為個個同事都有曲奇餅, 後來先知剩係得我有.佢好似對我好有好感, 可能因為我係公司的形象係好老公同好爸爸, 條女又缺乏父愛瓜.後來我地收左工約出街食飯, 佢同我表白, 話鍾意左我好耐
, 想同我發展地下情, 吾介意我有老婆仔女wo, 甘吾通有條女送到嘴邊都吾食咩, 我地之後見親面都又咀又攬, 其實好正好刺激...
我老婆結婚前其實都幾正,如果唔係我都不會追佢啦~ 結左婚幾年我地感情越來越淡, 生活日日重複甘都幾悶, 3年前生左細仔之後就無扑過野, 佢有時想扑不過我對佢無性趣,所以話返工好攰就算.識左佢就黎10年,佢不嬲都無check 我電話的習慣, 不過點解上個月, 佢係我沖涼個時偷睇我電話,
發現我同女同事d message同咀咀相, 佢知道我地有咀有攬, 跟住佢喊到傻拎左, 我都嚇親~大佬阿, 我都未同佢扑野, 你使唔使甘傷心啊?
原來我老婆真係好拎愛我, 甘死得拉, 我仲有兩個仔, 我都不想離婚嘅, 不過條新女又真係好鬼正, 我又有D 吾捨得, 話曬佢明知我有家室都中個頭過黎, 甘她實對我有feel 啦~ 我又已經好多年未試過有番D戀愛的感覺...講真, 好鬼回味...
依家最大問題係, 己經成個月啦,日日返到屋企, 老婆仲日日喊
, 搞到我好鬼guilty, 兩個仔又煩鬼住曬, 我想氹翻個老婆都唔知點氹好, 大家有無咩idea 可以share 下? 我就不想離婚嘅, 唔想分身家之餘又唔想無左兩個仔, 再加上我老婆其實幾好, 我都不想離開她...


text:
好快就到考 CHEM 嘅日子!讀 CHEM 嘅你唔係得返好多時間,咁係有限嘅時間入面點溫習,點操卷先最有效率?操卷難就難在點樣可以透過操卷去搵出自己嘅弱點,提升自己嘅實戰能力.為咗幫大家有系統咁溫晒 DSE Chem 三年嘅內容,我決定分享呢套溫習攻略.如果你到呢一刻都未有一個具體嘅溫習計劃,麻煩你一定要認真睇落去,因為呢篇文好有可能可以救你一命!
「公開考試」有分試卷一 (必修部分) 同埋試卷二 (選修部分):
- 卷一 Paper 1 (必修 Compulsory)(考試時間 2 小時 30 分鐘,佔全卷 75 %)
- Section A: 多項選擇題 MC (佔全卷 22.5 %)
- Section B: 短題目 short questions,結構體 structured questions,論述題 essay questions (佔全卷 52.5 %)
- 卷二 Paper 2 (選修 Elective) (考試時間 1 小時,佔全卷 25 %)
了解清楚 DSE 化學
嘅考核方式之後,我哋就可以開始就住以下嘅重點去操卷!
其實 2022 DSE CHEM
真係有唔少變動,唔單止評核大綱變咗,更 cut 咗唔少 syllabus!要打贏 DSE 呢個遊戲嘅首要條件就係掌握到個「遊戲規則」,syllabus 改咗都唔知,亂咁溫亂咁背,嘥時間溫多咗嘢都算,溫錯咗先大鑊.(已經聽過有啲老師都無提翻同學,搞到好多同學嘥時間背咗啲唔會考嘅嘢)
如果你唔係100%清楚個 syllabus 的話,記得自己 Google "DSE CHEM Syllabus" 睇睇,唔好依賴任何人,因為考試嘅係你.就算之前拎咗我嘅《Out C 終極懶人包》都要下載嚟睇睇,我嗰份只係一個 summary.
好多人為操而操,但就無諗過點解要操卷.連目標係咩都唔知就走去操,你覺得真係幫到你提升成績?我認為操卷要達成嘅目的主要有三個:
1)提升 DSE 實戰能力
除咗日校大考外,正常學生根本無乜機會去操卷.但 DSE 真係一場「七分實力,三分運氣」嘅遊戲,而想提升實力同運氣就要多練習,確保到時 DSE 嘅臨場發揮可以穩穩陣陣!
2)測試自己對 DSE 題型嘅理解程度
喺呢個過程你要搵到自己嘅強項弱項,從而調整你嘅溫習策略以得到最佳嘅回報!
3)預測 DSE 成績
畢竟考試只係過程,每個人嘅目標都係拎住呢個成績入讀心儀大學.排 JUPAS 都係一個策略,要排得靚就必須要有能力以最大準確度去預測自己嘅成績!
當然啦,其實操練 Past Paper/ Mock Paper 都需要用腦,唔係是但亂做就ok!你可能心諗「你都傻嘅!做題目梗係要用腦啦.....」,但我呢度想提醒你嘅係「操卷策略」!(呢篇文之後會有更詳細嘅解釋)如果用錯方法操卷,或者話冇用正確而又高效率嘅方法去操練試題, 唔單止係浪費緊你手上唔多嘅試卷資源,更加係浪費緊你所剩無幾嘅溫習時間!
**
各位 2023/24 DSE 考生,如果唔想陷入呢啲不必要嘅困局,咁你就一定要參加我嘅 Giveaway!
我而家送緊各位 DSE 同學一份免費 Mock 卷,佢係我喺集合咗歷屆 DSE 必出題型後,設計出一份極高仿,DSE 級數嘅 Mock Paper!大家要趁而家透過操練 Past Paper 提高自己對 DSE 考試規則嘅了解 + 熟悉拆題技巧,令自己喺最後關頭執到多啲分數!做完之後保證你一定有所得著!
以為做完呢份卷只係好似平時咁對吓 Marking 算?我點會畀你喺呢個最後關鍵時刻隨便過關?除咗 Mock Paper,我仲會送埋一個線上解卷班畀你,同大家詳細講解我嘅獨家拆題思維 + 考試技巧!等大家可以 100% 充分利用呢份 Mock Paper.
即刻入去攞 Giveaway,下載 DSE CHEM Mock Paper!
考 2022 DSE 嘅學生得返唔夠一年就考 DSE,但升上中六其實好多中三,四嘅課題嘅 concept 同題型都唔記得七七八八,所以強烈建議大家先 By Topic 咁溫書同埋操 Paper.
12 個 Core + 2 個 Elective 前後 14 個課題,依加九月開始平均一個星期操一個課題,大約去到十二月就要操得晒所有課題!(一星期一個課題唔會花你好長時間,咁樣都 commit 唔到真係好難幫你)
依加開始準備定課題操練嘅 schedule(建議無咩特別嘅就由最簡單嘅開始),再準備好要操嘅 By Topic CE/DSE PP(係我嘅學生之後會比埋相關資源你,唔洗你晒時間自己搵),咁花少少心機就可以 K.O. 全部課題.
By Topic 操完你嘅根基應該會札實好多,去到呢嘅 stage 你需要 Full Paper 咁樣操,單計 DSE 有 10 份卷左右(CE,AL 都無咩意思).平均一星期操 1 - 2 份,咁去到一月(最遲二月)就可以操晒.
中六同學要記得自己嘅時間有限,所以一定要跟足時間表去操,如果唔係我教埋你操卷嘅具體時間分配都冇用!
接下來我會針對呢三大操卷目標,去話你知點樣「操」先可以真正幫到你考好 DSE !
要提提大家,操卷時需要 100% 跟足 DSE 要求!有同學會問我:提早做完 Past Paper 可唔可以對卷?答案係「唔可以」!唔講 DSE 講你學校大考,你做完有時間剩都會對下卷掛!如果你用 1 個鐘就做晒,咁麻煩你剩低 1.5 小時都同我專心對卷,check 答案,直到你手機上嘅 timer 開始響起為止!
又有人問,「有唔識做可以點算?」咪做咗識做果啲先囉,有時間剩再翻嚟睇下識唔識做.唔好同我講見到有條題目唔識就走去 Google 或者搵筆記,因為 DSE 考試咁做嘅話你應該可以儲定錢報下一年嘅 DSE 了...
其實自己操卷時做任何動作前都問自己一句:「如果而家考緊 DSE,我可唔可以咁做呢?」就得.奈何我實在聽過好多同學講一套做一套,希望你今日睇完真係會聽話!
Marking Scheme 同考評 Report 實在有太多嘢可以學到,特別係 LQ 好多同學連點計分都唔識,所以做完 PP 一定一定要對翻考評份 Marking.同學要留意翻啲 keywords,有唔肯定啱定唔啱嘅地方可以問老師或者問我.改卷嘅時候,寧願改得緊啲都唔好放水比自己,自己改得鬆手對你百害而無一利.你仲可以搵個朋友一齊做之後交換卷去改,因為自己做又自己改好容易有盲點.
Marking Scheme 其實同貓紙無分別,已經講晒比你知點樣先可以贏到呢場遊戲,咁都唔肯花時間睇嘅話真係會輸蝕好多!
紀錄錯題並定期重溫,再調整溫習策略,都係非常重要.操完知道自己幾分就算數嘅同學,其實同掉咗份卷落垃圾筒無分別.記住操卷嘅其中一大目標就係反思,調整,進步.以下幾個 steps 大家可以跟住做,咁做卷先最有用:
Step 1:By Topic 去紀錄錯題(連同 Marking Scheme)
建議大家唔好重新抄一次條題目,因為真係好晒時間.一係影相,一係剪亂份卷貼去本筆記到,再唔係開個 Google Sheet 記得佢都得!
Step 2:調整溫習策略
By Topic 分類嘅好處係等你可以從宏觀嘅角度去睇下自己邊個課題最弱,再去調整你嘅溫習策略.只有咁樣做你先可以真正透過操卷去提升自己嘅成績.
Step 3:定期重溫 DSE 錯題
你需要每星期至少做多一次曾經錯過嘅 DSE 題目.做嘅時侯一樣先做一次,然後再對 Marking 睇下自己啱幾多.
就算啱晒都唔好自滿,因為要將過去嘅失誤轉化為長期記憶就需要不斷重複嘅練習.
重申一次,2022 DSE Chem 嘅遊戲規則大改,本來佔分 20% 嘅 SBA cut 咗,令到 elective 部分變得尤其重要.點解?好簡單計條數比你睇:
Paper 1 兩個半鐘考 12 個課題,佔比 75%,除翻開條數即係平均一個課題佔比約 6.25%
Paper 2 一個鐘考兩個課題,佔比 25%,除翻開一個課題佔比約 12.5%
雖然每個課題嘅「份量」唔同,有啲多啲,有啲少啲.但係咁樣換算落嚟,平均溫 elective 嘅回報率係比 core topic 高出兩倍之多!
每年嘅 DSE 總會有變化,但其實只要掌握考評局嘅出題思維,了解 DSE 嘅考試套路,其實我哋好容易就可以攞到一個非常理想嘅分數!
The Chemist🧪
🚀定期分享 DSE CHEM 嘅學習心得,應試技巧🧪港大化學系畢業.專科專教🎖港大理碩士學歷.鑽研最強教學法🏅曾與港大教授進行兩年教育研究🏆多年DSE教學經驗.曾教授過千學生


text:
(百日,滿月計算方式)BB出世點計?
滿月宴同百日宴都係父母為BB慶祝嘅日子,當然計算準確一啲更好,所以喺各大嘅親子討論區都發現有唔少新生父母都有一個疑問,就係bb滿月日點計或BB百日點計?為左準備BB嘅滿月宴或百日宴,網上都有一啲準確咁計算出BB滿月或BB百日嘅BB出生百日計算器或新生兒滿月日期計算方式等等.bb百日計算或bb滿月計算最大難題就係出世當日係計零日或第一日呢?一齊同大家睇睇啦~
喺討論區上,有唔少家長對於點計BB出世第一日嘅答案有由出生日開始計,我第一日開始計,係由bb出世果日計喺第一日...發現大多數嘅家長都係由BB出世日為第一日,但都有家長以BB出世日另一日為第一日,原因為BB出世時係晚上,所以另一日全日先計上第一日.而滿月嘅計算就如上面講解一樣亦有分別,例如BB出世第一天為五號,滿日宴舉行日子為下一月的五號,亦有人計算為下一月六號,因出生日另一日先為第一日.不過如果都係太擔心最好提前舉行,因喺傳統嘅諗法上,生日,壽宴等嘅喜宴日子緊係宜早不宜遲,後補百日宴喺傳統黎講,就唔太吉利啦.當然其實喺每一個家庭都有自己嘅計算方式同習俗傳統,最好嘅建議就係詢問家中嘅長輩如何計算就最好啦!一黎唔洗擔心,二黎可以跟返家族傳統.
另外喺近年大多家長都喜歡舉行百日宴多於滿月宴,因百日後嘅BB抵抗力比滿月強,而媽媽都可以喺生產後回復體力.加上百日宴嘅準備時間較多,唔需要太過趕急.百日宴同滿月宴嘅目的都差不多,都係想BB可以一次過跟同所有親友見下面,但係因疫情影響,今年BB嘅百日宴可能要喺網上舉行啦.但係如想慶祝BB百日,相信除左舉行百日宴外,亦有其實選擇,例如係可以為BB拍下一輯百日寫真,有唔同嘅造型同背景,為家長及BB留下百日嘅美好回憶,更加可以將照片製成賀卡,送俾親朋戚友!百日宴或滿月宴都係為祈求BB未來健健康康,就算因疫情影響舉行唔到,BB都一定會快高長大!


text:
近近的澳門也有一番風味!!
澳門,係一個多元,色彩嘅旅遊勝地,處處都充滿中西文化交流已有嘅特殊葡式風味!無論你行到邊度都可以見到歐式嘅古典建築!由於鍾意影家庭相嘅朋友來講,你就一定係魅力知道!究竟澳門有啲乜嘢值得我哋親子遊嘅呢
龍環葡韻住宅式博物館
澳門唔係好大,但可以先影相食嘢嘅地方真係唔少.尤其係博物館,教堂,古蹟都有南歐建築古典美學!又有其他都可以感受到濃厚異國風情!我建議大家入住渡假村認識嘅飯店,享受遊樂設施之餘亦都可以放鬆一下,唔好俾小朋友有太多嘅負擔!
呢度好多葡國風情嘅建築物,呢個會堂係纏身氹仔電燈總局嚟嘅,佢嘅粉藍色場面10分討好,鍾意喺社交軟件度打卡嘅朋友仔一定會好鍾意呢度㗎 !大家亦都可以睇一睇呢度嘅景點介紹,了解一下澳門多元化嘅文化啦.隔離呢就有啲黃色嘅建築物,同前面嘅粉藍色有鮮明嘅對比,應該強烈咁感受到葡式異國風情,家長們千祈唔好放過呢度啊!為自己小朋友留底一番心意等大個仔看看!
嘉模聖母教堂
呢個教堂,係好多人會選擇嚟呢度結婚嘅一個天主教堂.至今已經有130年嘅歷史,都有唔少新人喺呢度結婚影相火警,景色美資源也呢個教堂,瀨屎㗎啦,亦都係好多人會選擇嚟呢度結婚嘅一個天主教堂.至今已經有130年嘅歷史,都有唔少新人喺呢度結婚影相婚紗照,景色美氣氛好!天氣好嗰陣,藍天白雲襯托之下更顯得呢個天主教同偉華麗嘅之情
議事亭
呢一個議事停係澳門不可錯過嘅一個景點之一嚟嘅,呢度係澳門非常之繁忙嘅中心地帶,球體噴水池廣場隔離都係好多歷史悠久嘅建築群,彩色嘅建築加入好多南歐嘅風情!令人忍唔住有種親切嘅感覺哈哈,一家大小都好適合黎睇睇
噴水池之前呢就有一個世界文化遺產之一民政總署大樓,有客呢就可以跟住地板上面黑白雙色嘅石磚波浪自然咁樣行,黎到一陣間我會介紹嘅大三巴牌坊
我們一家等左二十分鐘呢..
呢一區十分之熱鬧,原因係佢有好多地道嘅小食同埋特色嘅茶餐廳!呢度仲有好多值得影相嘅小食店,行完一圈個肚仔飽咗,相機都飽咗啦!這個豬趴包是非常出名的!!!
大三巴牌坊
大三巴牌坊係澳門嘅八景之一,無情火災之後,而家得返教堂前面嘅牆壁,不過都冇減少佢嘅驕傲姿態!頂部嘅十字架同埋精細嘅雕刻保留到而家,來到澳門打卡一定要嚟呢度,記住大三巴牌坊啊!
威尼斯人渡假村酒店
充滿異國風情嘅威尼斯人渡假村酒店呢,無論係機場,定係坐船都好10分方便架!
裏裏外外金碧輝煌,仿造水都威尼斯嘅街景,人係室內 但係有啲好似喺室外咁行嘅錯覺
你想食美食當然都有啦!想食呢個葡撻,呢個係我畢生難忘嘅一個葡撻!我家小孩是非常嗜甜的,超級鍾意這個葡撻:)
我仲買左兩盒返屋企!
#寫出你遊歷 #說走就走 #親子遊


text:
(港語學綜合報導)美國史丹福大學之前因為財政問題,裁減廣東話課程嘅人手,引起師生同當地港人嘅關注,最終喺聯署下都成功保留,最近仲迎來一個好消息.當地保育團體Save Cantonese就宣布,得到由廣東話母語人士成立嘅美國食品供應商S.J. Distributors承諾,會捐款100萬美元(約780萬港紙),支持史坦福大學嘅粵語課程.
嚟自香港嘅,S.J. Distributors嘅首席執行官孫振豪(Scott Suen)就話:「我哋唔係叫小朋友唔好學普通話,但我哋想保留粵語文化.我哋希望想講嘅人可以繼續講,俾佢哋有自己嘅選擇.」佢又話,感到年輕一代中講同學廣東話嘅人都越來越少.佢母語係廣東話,所以唔希望呢種語言滅絕.「如果你想保護佢,就需要有人願意保持呢種交流方式.我哋既然有能力可以做啲嘢幫手,而家正係時候.」
佢又認為語言係文化嘅載體,廣東話流傳至今,保留咗大量古漢語嘅發音,詞彙,語法,可見佢文化底蘊嘅深厚.相信如果可以對呢個項目做出長遠支持嘅話,可以多一舍渠道幫到嗰啲喜愛粵語文化,對廣東話感興趣嘅人.」
Save Cantonese領導人譚珍兒博士十分感謝S.J. Distributors慷慨支持:「當S.J. Distributors同我哋聯絡表示話願意捐錢嘅時候,我哋嘅激動之情難以言表.我哋成個團隊就咁夢想成真啦 .」團隊另一位領導者Maciej Kurzynski亦都表示有同感:「我哋咁激動係因為S.J. Distributors同我哋對未來有共同嘅展望:希望廣東話可以作為一門現代化而又充滿活力嘅语言,繼續有得咁樣教.」
正如譚珍兒博士強調話,團隊跟住落來仲有更多嘢需要做,但與此同時呢一筆100萬美元嘢捐款為農歷新年又增添咗一份快樂:「我哋同S.J. Distributors一齊迎接虎年嘅來臨.我哋對於佢哋嘅慷慨捐贈表示深深嘅感謝.呢筆捐款為史坦福大學嘅粵語語言教學作出咗巨大嘅貢獻.」
S.J. Distributors係一間全球性嘅食品供應商,專注為各地地區提供亞洲嘅生鮮食材及膳食.呢間公司由廣東話為母語嘅人士創立,而佢哋嘅捐款可以支持一間頂尖大學嘅粵語語言教育.
聯絡人:Jamie Tam 譚珍兒 / SaveCantonese.org / SaveCantonese@gmail.com


text:
假日一到就緊係想同家人朋友過一個休閒週末啦! 想由朝玩到晚既話, 大尾篤 (又名大美督) 既玩樂設施真係一應俱全! 由大埔市區揸車入去都係大約 20分鐘左右, 泊位夠多(不過易爆,週末亦有排塞入去); 而且上山下海踩單車活動係曬一個地方, 夠曬集中! 今次就等小編一次過列曬係大尾篤可以做既休閒活動啦!
泊車資訊
好多人都知道㨁車黎到大尾篤都貪呢度有個大停車場, 不過唔講唔知呢度原來有一部分車位無咪錶 (免費泊車), 而呢一部份位於一入停車場既右面三行;
不過呢兩行位好易一早比人霸左, 其他錶位都係八蚊一個鐘姐. 要留意呢度假日好易比人抄牌 (小編有一次懶得行出黎就奶左野), 記得準時入錶啦!
遊車河資訊
好多人都鐘意由大埔出發, 經大尾篤及新娘潭路往鹿頸食茶記; 如果想黎個新界區晨操既話不妨考慮下呢個路徑 (不過記住精神夠先好行呀! ), 各位都可以參考下網站內鹿頸有咩做嫁!
大埔起點 → 大美督 → 新娘潭路 → 鹿頸 → 粉嶺終點
玩樂提案
提案一: 自備食物BBQ
大尾篤最出名就緊係燒野食啦! 呢度既燒烤爐夠曬多又夠新淨, 要補給食物飲品又有好幾間士多 (不過通常都預多左lol); 停車場隔離既燒烤場屬於食環署管理, 總共有40組燒烤爐; 目測比較容納多D人同新淨.建議泊左錶位既朋友係呢度搵位燒野食
公廁都係幾步之遙, 出面重有水龍頭方便燒烤人士
燒烤場望住既海景; 黃昏時間重可以睇到日落景致
係燒烤場隔離有幾間士多仔, 如果食物飲品唔夠都可以係度購買, 覺得買野食麻煩既重可以係度買燒烤包添!
2016年3月既價錢大約係 208蚊兩位, 878蚊四位全包(炭, 食物, 蜜糖等)
如果呢個燒烤場都係無位的話, 可以沿往船灣淡水湖壩頂單車路行到另一個由漁農署管理既燒烤場, 需時15分鐘左右;
穿過曬食環署燒烤場同士多後一直沿呢條路
見到呢個迴旋處後, 建築物既右面就係燒烤場既入口啦!
漁農署燒烤場共有65個燒烤爐, 相對較出面既爐位舊, 餐枱亦較少; 但適合一大堆人黎BBQ, 因為燒烤爐集中之餘地方夠大, 搵位亦比較容易;
場地內都有一個小食部, 選擇較出面少; 廁所就係小食部隔離, 非常方便.
如果想兩手fing fing 乜都唔帶就去BBQ 的話, 入大美督沿路都有好幾間選擇, 以下就係小編食過, 而且有得泊車既燒烤場 (Openrice 連結)
巴希雅海灣重慶燒烤 (需要提前預約)
需要注意既係, 以上兩間燒烤場都離船灣淡水湖有一段距離嫁!
提案二: 划艇浪漫遊(2020update)
相信大美督係全港最容易到達既海邊划艇地點啦! 租艇又夠簡單方便, 重有提供救生衣, 唔識游水既朋友就唔怕啦!
係燒烤場邊既士多都有租艇服務, 閒日二人艇價錢大約係一個鐘30蚊一小時 (不含按金), 四人艇就好似60蚊左右
依家重新增左有水上單車
2人水上單車星期一至六$100
星期日及 公眾假期$120
拎好救生衣就行去士多對出既碼頭拎艇啦!
如果怕曬既朋友可以另租太陽傘, 但係因為西斜關係, 其實我覺得唔係好遮到太陽…… 所以租借與否就自行選擇啦!
提案三: 踩單車親子樂
由細就大, 踩單車呢個活動既終點通常都選擇係大美督, 只因船灣淡水湖壩頂既景色真係太靚了! 宜家有車出入之後就唔可以係馬鞍山踩入去….. 唔緊要! 大美督真係無野多, 單車舖最多!
今次小編就同男朋友係呢度租左架三人家庭車, 盛惠80蚊一日, 兩小時60蚊 洗唔洗按金就唔多記得lol
我地沿住燒烤場邊既單車路踩到船灣淡水湖, 壩頂能夠遠眺馬鞍山, 夕陽之時同湖邊景色相輝映, 真係令人不禁停低欣賞多陣呀!
提案四: 家樂徑行山
划艇踩單車呢D活動就聽得多, 估唔到大美督重有一條家樂徑喎! 起終點位於船灣淡水湖壩頂入口既左面
行完一周大約40分鐘左右, 行到最高點既風景台上更可以俯視船灣淡水湖的主壩,以及八仙嶺,鹽田仔同馬鞍山既景色添!
提案五: 慈山寺觀賞戶外觀音
位於洞梓既慈山寺由李嘉誠投資, 用左15億建成既唐代風格寺廟, 入面76米高既寶瓶觀音更加係全球第二高既戶外觀音.寺廟由2015 年開始對外開放, 但係需要首先係網上預約; 小編曾經試過預約, 週末都要一個月後先至有位.所以想黎到寺廟既朋友, 記住首先係以下網址預約啦!
https://www.tszshan.org/home/new/zh-hk/visit.php
提案六: 龍尾灘游水
龍尾灘係大尾篤龍尾村前的泥灘,現被改為一個人工沙灘,係大埔區第一個泳灘, 水質達到環保署嘅一級標準
如何前往
前往大美督停車場地圖
交通工具
巴士 75K 大美督 – 大埔墟鐵路站
巴士 275R 大埔墟鐵路站 – 新娘潭 (只限星期日及公眾假期服務)
專線小巴 20C 大埔墟站 – 大美督


text:
喺《愛回家之開心速遞》中演補習天王佐治嘅「TVB小生」張明偉,呢日突然喺社交平臺宣布離開劇組,唔少粉絲紛紛表示唔舍得,更加指明因為佐治呢個角色先識到張明偉.
張明偉留言表示:「多謝大家對自己嘅支持,其實我做佐治唔經唔覺3年有多,一直都有留言大家嘅留言,無論好定壞都畀咗我好多靈感同意見!讓我思考點進步,務求令個角色有娛樂性而且夠貼地,希望大家第日留意我其他作品,有緣再見!」
張明偉曾經講過話:「其實啱啱入行呢八年入面,我一直獲TVB安排嘅角色多數都係無所事事,直到佐治呢個角色,先令到我感受到乜係入屋嘅威力.」
張明偉仲話:「其實佐治原本係一次性角色,但隔咗幾個月之后,監制決定再寫佐治,更要求我喺造型上要有林作feel,我更因為一頭亂髮成為網民佳話,更受到林作關注,林作仲親自指導我打造佢嘅招牌亂髮.」
現年31歲嘅張明偉,畢業於美國加州大學洛杉磯分校(UCLA)嘅傳理系,鐘意唱歌做戲嘅佢,2012年畢業于第25期TVB藝員訓練班,翌年參加過《星夢傳奇》,自彈自唱《Let it be》,大展音樂才華.
其實張明偉本身係創作歌手,以及係樂隊主音同結他手.張明偉老竇同阿哥都係法律界人士,媽咪係英文老師,家境相當富裕,所以張明偉啱入行嗰陣一度畀標簽為玩玩嚇嘅富二代.
張明偉表示知道自己幸福,但都有各自嘅辛酸同難處,無論標簽係正面定負面,佢都要承受,接受,工作上亦無得抵賴,無藉口做得唔夠好.
Like MisshkNews Facebook!不出门也能知天下事~


text:
(開心速遞)細龍太陳偉琪熱愛籃球 有姿勢有實際網民讚:好波!
無綫處境劇《愛‧回家之開心速遞》入面的細龍太Jenny (陳偉琪飾) 成日都打扮靚靚以貴婦look示人,同大小姐 (林淑敏飾) 權鬥爭寵係她的日常.不過現實生活中的陳偉琪 (Vicky) 就同細龍太好唔同喇,Vicky最鍾意做的絕唔係搞是搞非,而係做運動,更加是一個籃球健將.近日就有網民於討論區重溫Vicky之前打籃球的片段同靚相,大讚她好波,完美示範咩叫做有姿態有實際.
Vicky小學時期已經開始打籃球,她接受電話訪問時表示:「我咁鍾意打籃球其實都關我爹地事, 有次爹地入咗去我間小學個籃球場,離遠45度角穿針入波,我覺得爹地嗰下好型,所以自己都想打好啲籃球,我到6年班就做咗籃球隊隊長.」她在加拿大生活時,由於仍未有膽落街場打波,她的爹地媽咪就會駕車載她周圍去搵球場練波.」
現在Vicky一有時間就會落去街場跟隊打波:「因為工作忙好難可以約到成班朋友一齊打,我通常會去維園同修頓跟隊打,都識咗啲波友㗎.我唔介意同新朋友打,睇下人哋唔同嘅打法.」大家如果想同Vicky打波不妨去呢兩個地方撞下她.她又謂小時候也試過打波受傷,但現在不會了.「依家最緊要打得開心,出一身汗,都會就住打盡量避免受傷.之前同細龍生 (鄭世豪) 打就唔小心拗柴,扭傷左腳,到依家都仲有啲痛.」
Vicky話自己最瘋狂時會日日打,甚至試過着住條cocktail dress打.問到樣靚身材正的她打街場可有畀人撩,她說:「唔會,因為我好好勝,唔會hea打,啲人知道我唔係嚟玩嘅.我試過跟場時話跟隊,畀人話『你都打呀?』,最初佢哋完全唔mark我,唔理我,無視我嘅存在,但當交咗個波畀我之後發覺原來我係識打嘅,反而會問返我打唔打多幾場,對我會有respect.」
一齊睇相睇下Vicky有幾好波


text:
本期活動
下星期就聖誕節喇,大家係咪已經約好哂三五知己開Party慶祝,同屋企人去食返餐好嘅獎勵一年以嚟嘅努力呢?
不過嚟緊咁多飯局,唔想大節過後肥腫難分,咁就要留意以下幾個營養師嘅聖誕飲食攻略喇:
1. 出門前,要打底
諗住儲定多啲quota,肚空空就出門口?去到餓過頭狼吞虎嚥,分分鐘仲食得多過平時添㗎!因為派對食物多數都係pizza,炸雞等嘅高脂食物,食幾件就已經超哂標,所以最好喺出門之前食定啲高纖維蔬菜打底,去到盡量選擇一啲低脂食物為主,如火雞,魚生壽司等,其他較邪惡嘅食物就淺嚐一兩啖過下口癮就好喇!最後,食番幾件新鮮水果做飯後甜品就夠哂fresh啦!
2. 煮食大決鬥
年年都叫到會應該都食到悶啦,今年就玩玩新意思每人準備一款健康美食帶去party,揀番個派對煮角送大禮.唸唔到有咩好整?唔駛驚,參考下以下例子啦:烤南瓜藜麥沙律,三色椒雞串,蒜香一口牛柳,牛油果火雞三文治,雜果乳酪杯… 靈感多到數之不盡呀.都係無頭緒,去我地嘅「營養短片」專欄拎下靈感啦!
3. Quota用得精明
食大餐通常都會配各式各樣嘅飲品,例如香檳,啤酒,汽水等,不過依啲飲品一係有酒精,一係就好高糖份,飲一杯兩杯分分鐘等同食咗成碗飯嘅熱量!反正都係要keep,倒不如留番啲quota去美食度,配啲無咩熱量嘅飲品仲好啦!可以買無酒精啤酒,無糖茶或汽水,又或者自己用鮮果同梳打水自製雜果賓治.
4. 咪做大嘥鬼
去食自助餐嘅朋友仔,見到數之不盡嘅美食,一定每樣都想試下,唔覺唔覺就拎多咗,為免浪費勉強塞埋落口,肥得嚟又食之無味就無謂啦!食幾多拎幾多,貪食嘅你如果樣樣都想試,不妨每樣拎小小一家人齊齊分享,咁就唔驚浪費啦!
5. 享食後多活動
飲飽食醉後,千奇唔好唔記得要多活動,飯後步行至少30分鐘先返屋企,咁就可以減少脂肪積聚,幫助消化.開party時除咗平時玩開嘅boardgame之外,依家新式嘅電子遊戲都有好多需要用到玩家肢體去操控嘅動態game,刺激得黎夠哂動態!
節日成日都有,大家其實都係希望同親朋好友共聚一番,放低平日嘅工作壓力好好輕鬆下.不如今年就過番個有營聖誕啦!
〈米施洛〉(營養減肥計劃)輕鬆纖營無難度,填回下表登記「綜合體重及健康分析」,讓你對健康減肥了解更多,現參加計劃更可享優惠!